
Lucian Boia, născut în Bucureşti la I februarie 1944, este profesor la 
Facultatea de Istorie a Universităţii din Bucureşti. 

Opera sa, întinsă şi variată, cuprinde numeroase titluri apărute în 
România şi în Franţa, precum şi traduceri în engleză, germană şi în alte 
limbi. 

Preocupat îndeosebi de istoria ideilor şi a imaginarului, s-a remarcat 
atât prin lucrări teoretice privitoare la istorie (Jocul cu trecutul. Istoria 
între adevăr şi ficţiune) şi la imaginar (Pentru o istorie a imaginarului), 
cât şi prin investigarea consecventă a unei largi game de mitologii (de 
la viaţa extraterestră şi sfârşitul lumii până la comunism, naţionalism şi 
democraţie). 

A adus, de asemenea, noi interpretări privitoare la istoria 
Occidentului şi la istoria Franţei. în 1997, lucrarea sa Istorie şi mit în 
conştiinţa românească a stârnit senzaţie şi a rămas de atunci un punct 
de reper în redefinirea istoriei naţionale. 



Către cititor 



Nu trebuie căutat în cele ce urmează un studiu erudit şi nici o 
sinteză cuprinzătoare. Este un eseu, cu punct de plecare în lucrări şi 
interpretări recente. Scenariul propus de autor susţine o teză: aceea 
potrivit căreia derapajul nazist nu poate fi imputat vreunei 
"predispoziţii" germane, ci se prezintă ca rezultat al unei tragice 
înlănţuiri de evenimente. 



Despre "excepţia" germană 



In urma dezastrului nazist, istoria Germaniei a fost supusă unui 
drastic proces de reevaluare. 0 reevaluare, într-o primă fază, 
predominant negativă, cu umbra nazismului proiectată asupra 
întregului trecut german. Impregnată de autoritarism şi militarism, 
naţionalistă, rasistă şi expansionistă, Germania s-ar fi angajat pe un 
drum care nu putea să o conducă decât spre Hitler şi spre tot ce a 
urmat. Interpretare univocă pe care o întâlnim chiar la sfârşitul 
războiului într-o expunere de ansamblu a istoriei germane datorată 
britanicului Alan J.P. Taylor şi, un deceniu şi jumătate mai târziu, în 
sinteza, devenită clasică, privitoare la al Treilea Reich, scrisă de 
americanul William L. Shirer. 1 Istoricii germani conservatori s-au opus 
acestui proces de devalorizare: cazul, cu deosebire, al lui Gerhard 
Ritter, care n-a încetat să conteste filiaţia dintre Germania 
bismarckiană, respectiv wilhelmiană, şi Reichul lui Hitler. 2 
Culpabilizarea Germaniei s-a dovedit însă pe placul unei noi generaţii 
de istorici. "Lovitura" istoriografică a dat-o în această privinţă Fritz 
Fischer, cu faimoasa sa carte publicată în 1961 privitoare la scopurile 
Germaniei în Primul Război Mondial. 3 Fischer detalia planurile 
expansioniste ale Germaniei şi o considera principala vinovată pentru 
declanşarea contlagraţiei. Vina pentru un singur război putea fi doar a 
lui Hitler; vina pentru două războaie devenea însă o vină a Germaniei, a 
unei Germanii care, de la un regim la altul, îşi perpetuase natura 
agresivă. Cartea lui Fischer - comentează istoricul Heinrich A. Winkler - 
"a avut efectul unei eliberări: ea a retras orice fundament ştiinţific 
versiunii naţional-germane tradiţionale, care nega orice 
responsabilitate specifică a Imperiului german în Primul Război Mondial. 
La al XXVI-lea congres al istoricilor germani, care a avut loc în 
octombrie 1964 în Berlinul occidental, teza lui Fischer s-a impus cu 
mare majoritate la capătul unor dezbateri animate". 4 "Efectul unei 
eliberări"! Germanii aveau satisfacţia de a se elibera de propriul trecut. 
Câştiga teren imaginea unei Germanii occidentale complet detaşate de 
fostul stat naţional german: un stat democratic nou, născut la 
"momentul zero" 1945. De aici şi atitudinea mai multor intelectuali care 
s-au opus oricărui gând de reîntregire a ţării. O Germanie scindată pe 
vecie le părea a fi atât o pedeapsă meritată pentru Auschwitz şi pentru 
celelalte rătăciri ale trecutului, cât şi o garanţie faţă de primejdia 
renaşterii statului naţional care făcuse atât rău de-a lungul scurtei sale 
existenţe. Din nefericire pentru ei, reunificarea din 1990 (şi tot 
comportamentul ulterior al Germaniei) le-a infirmat fără drept de apel 
opţiunea politică. 

într-un prim moment, perspectiva unei Germanii "întregi" renăscute 



a provocat un val de emoţie printre partenerii europeni. Margaret 
Thatcher, încă prim-ministru al Marii Britanii, s-a pronunţat pe şleau 
împotrivă, "l-am bătut de două ori, şi acum iată-i din nou", ar fi 
exclamat cu ciudă Doamna de Fier. Germania wilhelmiană, Germania 
nazistă şi Germania democratizată a lui Helmut Kohl tot Germania era 
până la urmă! Nici Franţa, aliatul cel mai apropiat, prin preşedintele 
Mitterrand, bunul prieten al cancelarului Kohl, nu s-a arătat prea 
încântată. Desigur, nici vorbă nu putea fi de revenirea la frontierele din 
1937. Dar chiar graniţele din 1945, adică, simplu, alipirea Germaniei de 
Est, o ţară, ca populaţie, de aproape patru ori mai mică decât Germania 
occidentală, puteau să pară o extindere îngrijorătoare. Germania 
redevenea ţara cea mai mare şi cea mai puternică din Europa. Aceeaşi 
ţară care declanşase două războaie mondiale. Ţara care aspirase să 
domine continentul. Şi dacă acum, în sfârşit, acest proiect îi va reuşi, 
nu prin război, ci prin mijloace paşnice, ca o consecinţă a superiorităţii 
ei demografice şi economice? L-am auzit atunci pe un universitar italian 
(şi nu era singurul care să-şi facă asemenea griji) susţinând necesitatea 
integrării Rusiei în Uniunea europeană, aşadar o Europă până la 
Vladivostok. Argumentul avea greutate: ar fi fost singura soluţie pentru 
ca Germania să nu domine din nou Europa. Slavă Domnului, există şi o 
Rusie! 

între timp, spiritele s-au calmat. Germania a avut mari dificultăţi în 
"asimilarea" Germaniei de Est. Dinamica ei economică a scăzut 
considerabil; natalitatea e la un punct foarte jos, populaţia 
îmbătrâneşte, iar numărul locuitorilor scade de la un an la altul. în 
câteva decenii, dacă se menţin tendinţele actuale, Franţa, cu o 
natalitate în creştere, va ajunge să depăşească Germania. Marja de 
superioritate demografică şi economică de care încă dispune este 
departe de a-i putea asigura o poziţie hegemonică în Europa, şi cu atât 
mai puţin în lumea globalizată de astăzi. Dacă se caută un candidat la 
hegemonie, ar trebui privit mai atent spre China, nicidecum spre 
Germania. 

Pasiunile liniştindu-se în prezent, rămâne - ceea ce e mai puţin 
simplu - să se normalizeze şi trecutul. Se face simţită preocuparea de a 
pune capăt "excepţiei germane": o Germanie "altfel" decât celelalte 
naţiuni, motiv de orgoliu pentru germani până la 1 945, motiv de 
inconfort după 1945. Până la reunificare, democraţia a fost marele mit 
fondator al Germaniei occidentale (de altfel, şi nu oricum, ci înscris 
chiar în numele ţării, şi al mai puţin democraticei Germanii Democrate). 
Redevenind un stat naţional, Germania îşi asumă însă inevitabil şi 
trecutul său de stat naţional. Şi e greu să pretinzi cuiva să suporte un 
trecut predominant negativ. Capitala ţării ar fi putut să rămână la Bonn. 
în mod semnificativ s-a reîntors însă la Berlin, vechea capitală a 
Reichului (din 1871 până în 1945). Dacă se va reclădi, cum arată 



proiectul, şi palatul regal şi imperial al Hohenzollernilor, demolat de 
regimul comunist, s-ar face încă un pas spre readucerea istoriei în 
prezent. Construirea unui amplu monument al Holocaustului în inima 
Berlinului stă mărturie faptului că recuperarea unui anume trecut nu 
poate să însemne neglijarea altui trecut, ci asumarea deopotrivă a tot 
ce-a fost. Reechilibrarea istoriei se anunţă însă o treabă anevoioasă: 
prea s-au adunat multe file la dosarul multiplelor "excepţii" şi vinovăţii 
germane. Heinrich A. Winkler, unul dintre istoricii germani de renume, 
a publicat o masivă şi detaliată istorie politică a Germaniei în secolele 
XIX-XX; fidel liniei inaugurate de Fritz Fischer, nu găseşte mai nimic bun 
ţării sale până la 1945; după el, cheia "excepţiei" o constituie deficitul 
de democraţie, societatea germană având de parcurs un drum lung şi 
anevoios până să-şi însuşească valorile democratice de tip occidental. 5 

în afara Germaniei, evoluţia interpretărilor se poate aprecia 
comparând cartea lui Shirercu sinteza cea mai recentă asupra celui de- 
al Treilea Reich (şi, dintre toate, cea mai documentată şi mai 
echilibrată), aparţinând istoricului britanic Richard J. Evans. 6 S-a 
terminat cu "inevitabilitatea" nazismului. Rămâne totuşi, după Evans, o 
"predispoziţie". Nu în sensul unor trăsături cu adevărat "excepţionale". 
Toate caracteristicile "negative" ale Germaniei bismarckiene şi 
wilhelmiene (autoritarism, expansionism, naţionalism, rasism, 
antisemitism...) se regăsesc, în grade şi combinaţii diferite, şi în 
celelalte ţări europene. "Excepţia germană" ar consta în faptul că doar 
în Germania toţi aceşti factori "sunt prezenţi în acelaşi timp şi cu 
aceeaşi intensitate". 

Cea mai sensibilă reevaluare o întâlnim la câţiva dintre istoricii 
francezi ai Primului Război Mondial, care au renunţat să mai vadă în 
Germania marele responsabil al conflictului: o "reechilibrare" şi o 
nuanţare a răspunderilor, cu atât mai semnificativă cu cât vine dinspre 
Franţa, cândva, principalul adversar. Şi dacă se reevaluează Primul 
Război Mondial, înseamnă că trebuie reanalizat întregul proces care, 
pornind de aici, a condus spre deriva nazistă. 

Până unde se poate merge în sensul normalizării istoriei Germaniei? 
Excepţia nazistă rămâne, evident. Dar restul? Este excepţia nazistă 
parte a unei mai cuprinzătoare excepţii germane? Sau este o excepţie 
chiar în raport cu restul istoriei germane? Două serii de întrebări se pun 
în această privinţă: Cât de asemănătoare sau cât de diferită, în raport 
cu "ceilalţi", a fost Germania de dinainte de nazism? Şi care e partea ei 
de răspundere în declanşarea Primului Război Mondial, dat fiind că tot 
ce a urmat, şi derivele totalitare, şi al Doilea Război Mondial, îşi au 
punctul de plecare în acest eveniment fondator al secolului al XX-lea? 



A fost Germania mai naţionalistă? 



Două modele s-au confruntat în procesul constituirii naţiunilor: pot fi 
numite modelul francez şi modelul german. 7 Primul este politic, al 
doilea etnic. Deosebirile dintre ele se explică prin istorie. Naţiunea 
franceză s-a format în interiorul unui stat vechi de secole, mult anterior 
fenomenului naţional; stat unificat şi consolidat fără încetare de un lung 
şir de regi, a căror operă a fost continuată şi desăvârşită de Revoluţie şi 
de regimurile ulterioare. S-au împletit astfel într-un trunchi comun şi 
treptat s-au omogenizat elemente iniţial disparate: în vremea 
Revoluţiei, majoritatea francezilor încă nu vorbeau franţuzeşte. Ceea ce 
i-a adunat nu a fost identitatea etnică, ci un proces politic consecvent. 
Germania însă nu exista; e o întrerupere de veacuri între imperiul 
medieval şi statul naţional modern. Exista doar un spaţiu german, 
extrem de fragmentat politic, însă legat prin limbă şi cultură. 

Proiectul german aspira să-i reunească pe toţi germanii; proiectul 
francez urmărea (şi a şi reuşit) să-i transforme în francezi chiar pe cei 
care la origină nu erau francezi. Indiferent de variante, naţiunea se 
defineşte ca o mare solidaritate: este solidaritatea supremă. Nimic nu-i 
stă deasupra; nimic nu e de egală importanţă; totul îi este subordonat. 
De aceea, nu poate fi vorba de naţiune cât timp au predominat alte 
tipuri de solidaritate: de clasă, religioase sau regionale. Acestea fie că 
fragmentau în sens social sau teritorial spaţiul viitoarelor naţiuni, fie că 
tindeau spre soluţii de unitate peste frontierele existente (precum, în 
Evul Mediu occidental, Biserica, Imperiul, sau cultura latină). Până şi în 
secolul al XVIII-lea, chiar în ajunul afirmării decisive a fenomenului 
naţional, se manifestă un cosmopolitism al Luminilor, aristocratic şi 
intelectual, opus în multe privinţe apropiatei ideologii naţionale. 

Frederic cel Mare a ridicat Prusia la rangul de putere europeană, 
pregătind terenul puterii germane de mai târziu; vorbea însă şi scria 
franţuzeşte şi dispreţuia cultura germană; prietenul său, Voltaire, este 
un mare francez, care n-a ezitat totuşi să-l felicite pe regele Prusiei 
atunci când acesta i-a înfrânt pe francezi la Rossbach. Nici Frederic, nici 
Voltaire nu trăiau încă în era naţiunilor! Dar tot cam atunci, Jean- 
Jacques Rousseau afirma în Contractul social (1762) că suveranitatea 
aparţine poporului, aşadar fiecărui membru al comunităţii în egală 
măsură. Şi, puţin mai târziu, JohannGottfried Herder, în Idei asupra 
filozofiei istoriei omenirii (1784-1791 ), vedea lumea alcătuită din 
popoare, fiecare cu spiritul său propriu şi cu destinul său în lume. 
Imaginarul democratic stă la baza ideologiei naţionale; popoarele îşi 
asumă destinul (cel puţin în sens simbolic, dacă nu şi în fapt). Revoluţia 
franceză a stimulat enorm aceste evoluţii, mai întâi prin instituirea în 
Franţa a noilor principii politice, apoi prin extinderea lor în Europa în 



urma războaielor revoluţionare şi napoleoniene, şi nu mai puţin prin 
rezistenţa popoarelor în faţa expansionismului francez. Ideologia 
naţională germană a căpătat contur în contextul a ceea ce a devenit un 
adevărat război de eliberare împotriva dominaţiei franceze. 

Nu există o "reţetă" unică pentru a face o naţiune. Este nevoie însă 
de un "liant" puternic, oricare ar fi acesta. în Franţa, principiile 
revoluţionare şi valorile republicane. în spaţiul german, limba şi cultura 
(cu observaţia că limba literară, pornind de la traducerea Bibliei, este 
cea care a unificat un spaţiu lingvistic altminteri fragmentat). Teoretic, 
modelul francez poate fi considerat mai evoluat politic, fiindcă implică 
alegerea liberă a cetăţenilor, şi nu o simplă fatalitate "ereditară". Sunt 
citate în acest sens vorbele lui Ernest Renan: "Naţiunea e un plebiscit 
de fiecare zi". Sună frumos, dar aşa ceva, bineînţeles, nu se petrece în 
realitate. Franţa nu s-a făcut prin plebiscit! Singurele teritorii care au 
intrat în componenţa Franţei în urma unei consultări populare au fost 
Savoia şi Nisa la 1860 (dar, după ce, oricum, anexarea lor era gata 
decisă!). Francezii n-au acceptat nici măcar un referendum pentru 
Alsacia şi partea germanofonă a Lorenei la sfârşitul Primului Război 
Mondial, care ar fi avut darul să pună punct unei îndelungate dispute; li 
s-a părut mult mai normal să reia pur şi simplu, ca pe un drept 
incontestabil, provinciile pierdute cu o jumătate de secol în urmă. 

S-ar putea ca modelul german să fie mai "primitiv"; este însă cel mai 
răspândit. Naţiunea înseamnă altceva decât etnia, dar în cele mai 
multe cazuri etniile alcătuiesc fundamentul naţiunilor moderne. Iar 
etnia este percepută de regulă prin limba vorbită într-o comunitate. 
Dintre toate elementele care pot fi luate în discuţie, limba este, aşadar, 
liantul cel mai obişnuit şi cel mai sigur. Se poate discuta la nesfârşit şi 
în contradictoriu ce înseamnă a fi german sau a fi francez. Dar este 
greu de contestat faptul că, înainte de a se identifica prin oricare alte 
"semne particulare", germanul vorbeşte nemţeşte, iar francezul, 
franţuzeşte. Dacă în Germania acesta a fost chiar punctul de plecare în 
conturarea spaţiului naţional, în Franţa este un rezultat la care s-a 
ajuns printr-o politică activă şi insistentă de omogenizare culturală. în 
Franţa nu mai există minorităţi, nu sunt limbi şi culturi minoritare, nu s- 
au păstrat nici măcar dialectele limbii franceze. Toţi francezii sunt 
francezi, în sens politic, fireşte, dar şi în sens lingvistic şi cultural 
(dificultatea fiind acum aceea de a-i integra la fel de bine şi pe 
emigranţi, din ce în ce mai numeroşi, şi mult mai diferiţi decât au fost 
cândva bretonii, provensalii sau alsacienii, sub raport cultural şi 
religios). 

Până la urmă, cei mai mulţi europeni au gândit mai aproape de 
modelul german decât de modelul francez. Tendinţa, desful de 
generală, a fost aceea de a transforma spaţii etnolingvistice în spaţii 
naţionale. Departe, deci, 



de vreo excepţie germană: excepţia a fost mai curând Franţa! 
Germania avea însă o problemă, în raport cu restul Europei: spaţiul 
naţional german, definit prin trăsăturile sale etnice şi lingvistice, se 
prezenta ca cel mai întins şi mai populat de pe continent, cu excepţia 
ansamblului rusesc. Bine-cunoscutul imn german Deutschland Ober 
alles îi definea cu precizie limitele: 

"Von der Maas bis an die Memel, 

Von der Etsch bis an den Belt", 
aşadar, de la Meuse (Maas), fluviul care, paralel cu Rinul, se considera 
că mărgineşte spre vest teritoriul german, la Memel, oraşul ultim din 
Prusia Orientală, şi de laAdige, fluviul care străbate Tirolul de Sud, la 
strâmtoarea Belt, din dreptul provinciei Schleswig, provincie disputată 
între Germania şi Danemarca. Pe lângă teritoriul care a ajuns efectiv să 
fie înglobat în "mica Germanie" creată la 1871, intrau în acest 
ansamblu "ideal" şi ţinuturile germane ale Imperiului austriac (austro- 
ungar): Austria propriu-zisă, Tirolul, Sudeţii... Hărţile etnografice 
germane dinaintea Primului Război Mondial "anexau" de asemenea 
Olanda, Flandra belgiană şi Luxemburgul, limbile respective fiind 
considerate dialecte ale germanei (ceea ce lingvistic vorbind, nu e 
incorect: e greu de spus când un dialect încetează să mai fie un dialect 
şi devine o limbă de sine stătătoare). Indiferent de apartenenţa 
lingvistică, Olanda, cel puţin, era de multă vreme o naţiune de sine 
stătătoare, una dintre cele mai bine conturate ale continentului. Unii 
ideologi, precum Friedrich List (înainte de mijlocul secolului al XlX-lea), 
o văzuseră totuşi integrată într-o confederaţie germană, alţii, mai 
realişti, îi recunoşteau specificitatea. 

Controversa în jurul Alsaciei şi Lorenei germanofone a ilustrat în 
maniera cea mai dramatică opoziţia dintre modelele francez şi german. 
Din punct de vedere francez, alsacienii erau incontestabil francezi, 
originea lor germană şi dialectul german pe care-l vorbeau neavând 
nici o legătură cu apartenenţa naţională; pur şi simplu, ei aleseseră să 
fie francezi. Potrivit modelului german, dimpotrivă, alsacienii erau 
germani, fără nici o discuţie, pentru motiv că... erau germani. Fiecare 
avea dreptate, din punctul său de vedere, iar o dreptate absolută în 
chestiunea aceasta nici nu există. Alsacia a fost anexată de Germania 
la 1871, fără ca locuitorii ei să fie întrebaţi, şi supusă unei politici de 
germanizare; dar şi Franţa o anexase mai înainte, tot fără a-i întreba pe 
locuitori, şi procedase, cum prea bine ştia (mai subtil şi mai eficient 
decât Germania), la francizarea ei (după acelaşi criteriu, hărţile 
etnografice germane îi extrăgeau din spaţiul francez şi pe bretoni, pe 
basci şi pe corsicani; uneori trasau şi o linie mai discretă, care îi separa 
şi pe francezii din nord de francezii din sud). 

Formula "de la Nistru pân' la Tisa", care defineşte România ideală, 
este echivalentul perfect al versurilor amintite din Deutschland Ober 



alles: o Românie întinsă până la marginile teritoriului locuit de români 
(chiar dacă, spre Tisa, românii sunt mult mai puţini decât ungurii!). 
Până la 1918, Ungaria Mare (în cadrul monarhiei austro-ungare) s-a 
aliniat modelului francez, "generos", dar mai cu seamă asimilator: o 
singură naţiune, naţiunea ungară, care-i îngloba atât pe maghiari, cât şi 
pe celelalte naţionalităţi (români, slovaci, sârbi, croaţi, germani). 
Naţionalităţile, la rândul lor, se opuneau asimilării, în spiritul modelului 
concurent german, care a justificat în cele din urmă desprinderea de 
Ungaria şi crearea sau întregirea mai multor state naţionale, după 
criteriul etnic/lingvistic. Rămaşi în Ungaria aproape fără minorităţi şi 
împărţiţi ei înşişi între diverse state (Slovacia şi România în principal), 
maghiarii au trecut de la modelul francez, care nu le-ar mai fi servit la 
nimic, la modelul german, pentru a-i ţine împreună, cel puţin în sens 
cultural, pe toţi cei care, peste frontiere, au o origină şi o limbă 
comună. 

Când însă Serbia adună în jurul ei o bună parte a slavilor sudici, 
formând Iugoslavia, sau atunci când cehii şi slovacii alcătuiesc o 
singură ţară, modelul german e dus chiar mai departe decât în cazul 
Germaniei, alăturând popoare, cu limbi, ce e drept, asemănătoare, dar 
care s-au dovedit în cele din urmă prea diferite pentru a trăi împreună. 
Ţinând seama de toate aceste exemple, nu apare nimic "scandalos", 
exagerat sau inedit, în aspiraţiile naţionale germane. O Germanie Mare 
ar fi cuprins mai puţine minorităţi decât România Mare, ca să nu mai 
vorbim de Ungaria Mare, şi ar fi fost mai autentic naţională decât 
Iugoslavia sau Cehoslovacia. Şi albanezii visează la o Albanie Mare, şi 
bulgarii au vrut o Bulgarie Mare, iar românii chiar au reuşit să 
înfăptuiască România Mare. Germania Mare ar fi fost însă mult mai 
mare decât oricare dintre statele europene care s-ar fi extins până la 
ultimele limite etnice şi incomparabil mai puternică şi, în consecinţă, 
ameninţătoare pentru echilibrul continentului. 



A fost Germania mai puţin democratică? 



Răspunsul este fără ezitare: da, înainte de Primul Război Mondial, 
Germania a fost mai puţin democratică în comparaţie cu principalele 
ţări occidentale, Franţa, Marea Britanie şi, dincolo de Ocean, Statele 
Unite ale Americii, ca şi cu unele ţări occidentale mai mici, Belgia şi 
Olanda, de pildă. 

Sistemul politic german instaurat la 1871 se înfăţişa ca un 
compromis între moştenirea feudală, chiar absolutistă, şi valorile 
moderne, liberale şi democratice. Imperiul era o confederaţie alcătuită 
din 25 de state de dimensiuni foarte inegale: patru regate, restul mari 
ducate, ducate şi principate, precum şi trei oraşe libere (Alsacia-Lorena, 
teritoriu al Imperiului, având un statut special). Alianţă a principilor sau 
stat naţional cu adevărat? Una sau alta, sau amândouă, după 
interpretare. Statele dispuneau de o relativă autonomie, fiecare cu 
suveranul, guvernul şi parlamentul său. Prusia era însă "mai egală" 
decât toate celelalte la un loc: însuma 60% din teritoriul şi din populaţia 
ţării. Regele Prusiei era şi împărat al Germaniei, iar primul său ministru, 
cancelaral Imperiului. Influenţa Prusiei era, aşadar, covârşitoare... şi nu 
în sens democratic. Venea cu o lungă tradiţie militaristă şi autoritară. A 
rezistat până la capăt şi în faţa votului universal: parlamentul prusian 
era ales prin sufragiu inegal şi indirect, pe trei clase de avere, ceea ce 
avantaja aristocraţia funciară şi marea burghezie. Statele, sau mai 
curând principii, îşi trimiteau delegaţi în Consiliul federal (Bundesrat). 
Democraţia, atâta câtă era, se concentra în Reichstag, parlamentul 
întregii Germanii, singurul ales prin vot universal (masculin), egal şi 
direct. Doar că guvernul nu depindea de Reichstag, cancelarul fiind 
numit sau destituit direct de împărat. Reichstagul avea însă prerogativa 
de a aproba bugetul, şi în acest fel exercita un anumit control asupra 
guvernului. Rolul său a crescut constant până la Primul Război Mondial, 
fără a se face însă pasul decisiv al introducerii răspunderii 
guvernamentale. împăratul dispunea de o gamă largă de puteri: 
guvernul depindea de el, şi depindeau mai ales domeniile rezervate, 
care erau politica externă şi armata. Armata, la rându-i, se prezenta ca 
un corp privilegiat, un soi de stat în stat, prea puţin controlată de 
factorul politic. Alcătuirea politică a Germaniei îmbina astfel elemente 
absolutiste (împăratul), feudale (principii, aristocraţia funciară), militare 
(în tradiţia militarismului prusac) şi liberal-democratice (Reichstagul). 
Curioasă constituţie pentru o ţară care în multe privinţe se afla în 
fruntea progresului european. 

Curioasă mai ales privită de astăzi. în epocă, întârzierea politică a 
Germaniei, denunţată de unii, era văzută de alţii ca o virtute. Fapt este 
că şi democraţia îşi are insuficienţele şi riscurile ei, minimalizate în 



prezent, supraevaluate acum un veac. Există riscul unei derive 
populiste şi, mai grav, riscul confiscării puterii în numele poporului. 
Masele sunt mai uşor de manipulat decât elitele. Totalitarismele s-au 
construit pe fundament democratic, de regulă într-o primă fază a 
democraţiei (perioada interbelică), în condiţii de masivă nemulţumire 
socială şi, adesea (nu e cazul Germaniei, dar al Rusiei şi chiar al Italiei), 
de precaritate culturală. Mizeria şi frustrarea maselor, uşor de atras în 
cursa promisiunilor şi utopiilor, s-au împletit în mai multe cazuri cu 
teama de democraţie a elitelor care, supraestimându-i pericolele, au 
preferat ceea ce părea a fi răul mai mic al unor regimuri de mână forte 
(cazul tipic al Germaniei în 1932-1933). în prezent, democraţia 
funcţionează relativ bine în spaţiul occidental, nu doar graţie propriului 
său mecanism, ci, în bună măsură, datorită nivelului economic atins şi 
atenuării contradicţiilor sociale, în condiţiile în care cea mai mare parte 
a populaţiei a ajuns să aparţină clasei de mijloc. Greu de spus ce efecte 
ar avea asupra sistemului reîntoarcerea (ipotetică) la dezechilibrele 
majore ale anilor interbelici. Regimul politic al Germaniei imperiale se 
dorea a fi o îmbinare de principii democratice cu principii conservatoare 
şi chiar autoritare, rezultatul (ideal) fiind echilibrul şi controlul reciproc 
al diverselor puteri. Era un mecanism extrem de complicat, dar genul 
acesta de complicaţie instituţională poate fi o pavăză în faţa posibilelor 
derive. Inclusiv pentru o democraţie autentică, echilibrul puterilor 
(puterea care se opune puterii) nu e mai puţin esenţial ca votul 
universal sau responsabilitatea guvernamentală. Germania era 
incontestabil un stat de drept. Se conducea după reguli conservatoare, 
însă după reguli. Puterea judecătorească era de asemenea bine 
organizată şi suficient de autonomă, chiar dacă, şi ea, de spirit 
conservator ("există judecători la Berlin", sunt vorbele - apocrife, dar 
semnificative - cu care morarul nedreptăţit i s-ar fi adresat lui Frederic 
cel Mare într-o vreme când încă nimeni nu auzise de democraţie). în 
ciuda unor abuzuri (cum a fost dubla campanie anticatolică şi 
antisocialistă a lui Bismarck), drepturile esenţiale erau garantate: 
libertatea cuvântului, libertatea de întrunire şi asociere, libertatea 
presei... Germania nu era prea democratică, dar nici nedemocratică! 

Când regimul bismarckian sau wilhelmian este făcut răspunzător 
pentru evoluţiile naziste ulterioare, se trece prea repede peste faptul că 
nazismul nu a fost un fenomen conservator, ci unul revoluţionar. A 
preluat, fară îndoială, o anume cultură a autorităţii şi a personificării 
puterii prezentă în societatea germană, dar în contextul evoluţiilor 
democratice de după căderea Imperiului. N-ar fi fost posibil în vremea 
lui Bismarck şi a lui Wilhelm II. L-a făcut posibil nu sistemul imperial, ci 
prăbuşirea sistemului imperial. 

O particularitate a Germaniei, stimulată de rapida ei creştere 
industrială, a fost amploarea căpătată de mişcarea socialistă. în ajunul 



Primului Război Mondial, Partidul Social-Democrat German, cu cei peste 
un milion de membri ai săi, era, de departe, cel mai mare partid al ţării 
şi cel mai mare partid socialist din lume (în fapt, cel mai mare partid 
din lume, pur şi simplu). Puternic organizat, în spiritul unei ideologii 
republicane, anticapitaliste şi antimilitariste, reuşise să-şi încadreze 
aderenţii în tot felul de asociaţii complementare, culturale, educative, 
sportive... Era deja o altă Germanie! La alegerile din 1912 devine 
primul partid, ca reprezentare, din Reichstag: 110 mandate din totalul 
de 397, aproape 28%; ca număr de voturi, obţinuse şi mai mult, spre 
35%: cu alte cuvinte, un german din trei votase socialist. Iarăşi un 
dezechilibru german: acest partid, atât de influent, nu adera la sistem, 
se plasa el însuşi în afara sistemului, şi sistemul la rându-i îl respingea, 
între social-democraţi şi celelalte forţe politice nu se întrevedea o cale 
de conlucrare. Revine problema, deloc uşor de rezolvat, a ascensiunii 
ulterioare a nazismului. Solida tradiţie socialistă, ca şi, în partea opusă, 
tradiţia aristocratică şi conservatoare, ar fi trebuit să fie, în mod logic, 
obstacole decisive în faţa tendinţelor care au propulsat mai târziu 
nazismul. Un comentator politic n-ar fi dat, la 1914, decât şanse cu 
totul neînsemnate unui asemenea curent extremist. Discordanţa 
fundamentală dintre stânga şi dreapta, dintre social-democraţi, apoi şi 
comunişti, pe de o parte, şi partidele "burgheze" pe de alta, aveau să 
degajeze un culoar, pe care naziştii vor şti să-l folosească, însă aceasta 
doar în condiţiile speciale create de Primul Război Mondial. 

"Drumul lung al Germaniei spre Occident", cu alte cuvinte 
anevoioasa asimilare a modelului democratic occidental, ar oferi pentru 
unii istorici cheia nefericitelor experimente din istoria acestei ţări. 
Marea Britanie şi Franţa, fiecare în felul său, simbolizează soluţiile 
concurente. Marea Britanie însă, vreme îndelungată, s-a remarcat mai 
mult prin liberalism şi mai puţin prin democraţie (dovadă, încetineala 
cu care s-a ajuns la votul universal, încă incomplet în 1914, sau 
prerogativele Camerei Lorzilor păstrate până în preajma războiului); şi 
tocmai puternica armătură liberală i-a scutit pe britanici de alunecări 
autoritare sau totalitare. Cea mai avansată democraţie europeană a 
secolului al XlX-lea a fost, fără îndoială, democraţia franceză. Dar şi cea 
mai capabilă de "surprize". Confruntarea dintre cele "două Franţe" 
(Franţa monarhică şi Franţa republicană, Franţa catolică şi Franţa 
laică...) a dus la repetate cutremure de proporţii. Era şi argumentul 
celor care opuneau ordinea germană dezordinii franceze. S-au transmis 
de asemenea în democraţia franceză (până astăzi !) - cu rădăcini în 
absolutismul Vechiului Regim - o idee "monarhică" asupra statului, 
tentaţia "unanimismului" republican mai presus de interesele 
particulare, centralizarea excesivă şi neacceptarea minorităţilor etnice 
şi lingvistice. La 1848, nici o ţară nu e atât de avansată pe calea 
democraţiei precum Franţa. Pentru prima dată se aplică aici votul 



universal (masculin). Urmarea imediată este regimul autoritar al celui 
de-al Doilea Imperiu, în care s-a putut vedea, cu exagerare dar şi cu o 
parte de dreptate, prefigurarea sistemelor totalitare ale secolului al XX- 
lea; Napoleon III şi-a aşezat regimul pe o bază populară, practicând 
dialogul democratic, direct, cu "masele". Aproape un secol mai târziu, o 
Franţă încă şi mai democratică (în care tocmai avusese loc episodul 
Frontului Popular) a produs regimul de la Vichy, desigur, în condiţiile 
speciale ale dezastruoasei înfrângeri din 1940, însă la fel de bine şi 
nazismul german a fost o urmare a înfrângerii din 1918 şi diverselor 
consecinţe ale acesteia. Cert este că acest regim a relevat orientări 
existente în societatea franceză şi deloc marginale: falia dintre cele 
două Franţe, tentaţia autorităţii, aflată la francezi în tandem 
contradictoriu cu refuzul autorităţii (liderul providenţial apărând în 
persoana lui Petain), clericalismul în dezacord cu valorile republicane 
laice, loialitatea îndoielnică faţă de Republică a unei bune părţi din 
corpul ofiţeresc, un antisemitism destul de răspândit. .. Avansata 
democraţie franceză nu pare să fi fost mai bine imunizată contra 
derivelor antidemocratice decât imperfecta democraţie germană! 
Germania nu era mai "pregătită" pentru nazism decât a fost Franţa 
pentru "vichysm". Ambele ţări au fost împinse în această direcţie de 
evenimente specifice. 



A fost Germania expansionistă? 



A fost, fără îndoială... la fel ca mai toate statele, mari sau mici, în 
epoca la care ne referim. 

Germania s-a creat prin război printr-o suită de războaie şi sunt 
istorici care văd, precum Fritz Fischer, din primele rânduri ale cărţii 
sale, în maniera "nedemocratică" de constituire a Reichului un soi de 
păcat originar, sub semnul căruia stau evoluţiile ulterioare. Dacă 
unificarea s-a realizat de sus, asta nu înseamnă că n-a avut, implicit, şi 
un sens democratic: germanii, în majoritate, o doreau, aşa cum 
arătaseră deja la 1848, după cum doreau şi respectarea 
particularităţilor şi autonomiilor regionale, precum s-au şi petrecut 
lucrurile. Fără război, nu s-ar fi putut merge până la capăt. Austria, mai 
întâi, trebuia scoasă din Germania, deoarece, cu imperiul ei ieşit mult 
în afara spaţiului german, nici nu putea realiza unitatea în jurul ei, dar 
nici nu înţelegea să se retragă de bunăvoie din joc. Războiul cu Franţa, 
de asemenea, era inevitabil: Prusia trebuia să-l facă, pentru a forţa 
unitatea Germaniei, Franţa trebuia şi ea să-l facă, pentru a nu permite 
unitatea Germaniei. A fost o luptă pentru hegemonie în Europa şi e 
inutil să ne întrebăm dacă răspunderea unei ţări a fost mai mare sau 
mai mică decât a celeilalte. 

Expansionismul Prusiei este "structural", încă de la începuturile sale. 
Totuşi, până la 1870, puterea expansionistă în Europa a fost prin 
excelenţă Franţa. Şi, bineînţeles, Rusia, la celălalt capăt al 
continentului. Expansionismul german a fost nevoit să se manifeste în 
spaţiul îngrădit prin avansarea Rusiei spre vest şi a Franţei spre est. E 
drept, după 1815, Franţa trăieşte mai mult din amintiri, dar amintirile 
sunt încă vii, şi întreţin dorinţa de revanşă. Frontiera naturală a Franţei 
era considerată a fi pe Rin, acolo unde o împinsese Revoluţia; Napoleon 
III are şi el în vedere acest proiect "renan", la care în cele din urmă 
pare a renunţa, dându-şi seama că e irealizabil. Dacă însă Franţa ar fi 
fost victorioasă la 1870, frontiera Rinului revenea fără îndoială la 
ordinea zilei. Al Doilea Imperiu avea şi soluţii alternative: în lipsa 
Renaniei, eventual Belgia, sau cel puţin Luxemburgul. Până la urmă, 
germanii au fost cei care au anexat Alsacia şi o parte din Lorena, dar n- 
au luat mai mult decât ar fi luat francezii, în cazul înfrângerii Prusiei. 
Pentru Alsacia-Lorena, exista măcar un argument, acceptabil sau nu, 
de ordin etno-lingvistic şi istoric, pentru Renania, de cealaltă parte, nu 
era decât pura dorinţă a Franţei de a-şi extinde teritoriul până la Rin. 

După 1870 şi până la sîarşitul Primului Război Mondial, Franţa nu şi-a 
mai putut permite să viseze o lărgire a graniţelor sale; singurul gând, 
discret, se îndrepta spre Alsacia-Lorena, dar şi recuperarea teritoriului 
pierdut părea problematică. Germania, la rându-i, s-a putut mulţumi un 



timp cu ceea ce realizase: luase locul Franţei, ca primă putere 
continentală. Prioritară pentru Bismarck a fost politica de alianţe, 
pentru a nu permite Franţei, ea singură mai slabă decât Germania, să 
realizeze o coaliţie antigennană. Pentru Cancelarul de fier era mai 
important ca Germania să aibă prieteni decât să-i sperie pe ceilalţi 
printr-un prea mare apetit de putere. Istoria i-a dat dreptate: la ce i-a 
servit Germaniei să fie "cea mai puternică", dar împotriva tuturor? 

S-a petrecut însă un fenomen istoric extraordinar: uluitoarea 
creştere a Germaniei, fără precedent în istoria Europei. Reichul creat la 
1871 avea cam aceeaşi întindere cu Franţa (540 000 km2 faţă de 536 
000 km2) şi o populaţie puţin mai mare ca aceasta. însă de la 39 
milioane de locuitori la 1871, Germania ajunge în 1914 la 67-68 
milioane, în timp ce în acelaşi interval Franţa abia creşte de la 38 la 40 
de milioane, iar Marea Britanie de la 35 la 45. Avantajul demografic al 
Germaniei devine astfel covârşitor. La fel de repede creşte şi economia, 
Germania depăşind nu numai Franţa, ceea ce se petrece imediat după 
războiul franco-prusian, ci şi Marea Britanie (în preajma Primului Război 
Mondial). Potrivit unei estimări statistice, în 1870 Germaniei îi revenea 
6,5% din PIB-ul mondial, Franţei tot 6,5%, iar Marii Britanii 9%; în 1913, 
Germania ajunge la 8,7%, în timp ce partea Marii Britanii scade la 
8,2%, iar a Franţei la 5,3%. Germania devenea astfel prima putere 
economică a Europei şi a doua din lume, după Statele Unite (8,8% din 
PIB-ul mondial în 1870, 18,9% în 1913). 8 Economia germană excela 
aproape în toate, şi cu deosebire în tehnologiile şi ramurile cele mai 
noi, precum industria chimică, produse farmaceutice, aparatură 
electrică... Franţa fusese multă vreme cea mai mare putere teritorială a 
Europei, iarAnglia cea mai mare putere economică. Acum, Germania se 
instala în frunte, ocupând atât locul Franţei, cât şi al Angliei. Şi nu erau 
doar economia şi numărul oamenilor. în ciuda strălucirii literelor şi 
artelor în Franţa şi a primatului pe care franceza încă îl mai avea ca 
limbă a elitelor şi a diplomaţiei, se poate considera că, în multe 
privinţe, Germania devenise şi prima putere culturală a lumii, în mod 
cert prima putere ştiinţifică. Instrucţia elementară era mai răspândită în 
Gemania decât în oricare dintre celelalte mari state. Universităţile 
germane erau cele mai reputate. îi revenea Germaniei primul loc şi la 
producţia de carte, unde depăşea cu mult numărul de titluri publicate 
în oricare altă ţară (şi la acest capitol sporurile sunt impresionante de la 
un an la altul: 10.108 de titluri în 1870, 14.941 în 1880, 18.875 în 1890, 
24.792 în 1900 ...). 9 

Nimic nu este însă mai semnificativ decât însumarea premiilor Nobel 
ştiinţifice, lată cum se prezintă tabelul acestora pentru perioada 1901- 
1918 (în paranteză, numărul laureaţilor, în cazul când unele premii au 
fost acordate la două sau trei persoane; câte un premiu pentru 
medicină au mai primit Austria, Danemarca şi Spania). 

Supremaţia ştiinţifică a Germaniei reiese din acest tabel în toată 
splendoarea ei: tot atâtea premii Nobel câte au adunat Franţa, Marea 
Britanie şi Statele Unite la un loc! 

Asemenea succese, ieşite din comun, au creat în Germania un 
complex de superioritate, însoţit însă şi de un complex de frustrare şi 
de nesiguranţă: un amestec periculos! Spre 1900, se amplifică 
sentimentul unei nedreptăţi: ţara ar merita o poziţie internaţională mai 
înaltă, însă se loveşte de poziţiile deja ocupate, cu mai puţin merit, de 
ceilalţi. Se adăuga şi teama unei încercuiri, nu lipsită de fundament, 
dată fiind aşezarea Germaniei chiar în centrul Europei. Marea Britanie 
era invulnerabilă prin condiţia ei insulară; Franţa era vulnerabilă la 
frontiera sa estică, iar Rusia la frontiera vestică; Germania, în schimb, 
era vulnerabilă pe toate frontierele, silită, în cazul coalizării celorlalţi, să 
lupte pe două sau mai multe fronturi. Tot mai puternică Germania, şi 
tot mai nesigură. 

Ceea ce caracterizează jocul de putere în epocă este foamea de 
spaţiu. Statele simt nevoia să se extindă. Marea Britanie îşi constituise 
cel mai întins imperiu mondial, în fapt cel mai mare imperiu care a 
existat vreodată: 37,5 milioane de km2, în faza de maximă extindere, 
în perioada interbelică. Franţa îi urmează, cu un domeniu colonial care 
atinge 11,5 milioane de km2. Până şi mica Belgie sfârşeşte prin a 
anexa Congo, o colonie de 80 de ori mai întinsă decât metropola. Rusia 
avansează în toate direcţiile; Statele Unite, de asemenea, înghiţind şi o 
bună parte din teritoriul mexican. Şi Austro-Ungaria face un pas mai 
departe, în Balcani, anexând Bosnia şi Herţegovina, fără să intuiască 
complicaţiile care vor rezulta de aici. Ţările mici, când au ocazia, nu 
sunt mai puţin hrăpăreţe decât cele mari, ajungând până la a se 
încăiera între ele pentru un plus de teritoriu; exemplu clasic: conflictele 
din Balcani. 

în vremea lui Bismarck, Germania e prudentă: mai puţin 
expansionistă dacă o comparăm cu celelalte mari puteri. îşi constituie 
un Imperiu colonial, în cea mai mare parte în Africa, cu ceea ce 
rămăsese încă neocupat (Africa Germană de Est, Africa Germană de 



Sud-Vest, Togo, Camerun), de dimensiuni relativ modeste comparat cu 
ale celorlalţi: vreo 3 milioane de kilometri pătraţi. Intervine apoi 
"presiunea". Presiunea "obiectivă", prin creşterea considerabilă umană 
şi economică a Germaniei, presiune mentală, prin imprimarea 
convingerii că Germaniei i se cuvine mai mult. Rezultatul însă, departe 
de a se conforma reputaţiei germane de ordine, este o mişcare complet 
dezordonată, cu obiective ambiţioase, dar prea generale, insuficient 
ierarhizate, şi cu tactici contradictorii, chiar haotice. Germania vrea 
ceva, vrea din ce în ce mai mult, dar nu ştie prea bine ce vrea. Departe 
de siguranţa afişată: ceea ce domneşte e nesiguranţa. în faimoasa lui 
carte, Fritz Fischer a adunat tot ce a trecut prin capul germanilor în 
materie de expansiune, lăsând impresia că am avea de-a face cu un 
proiect coerent, minuţios pus la punct. în fapt, politica germană 
postbismarckiană e prost coordonată şi păcătuieşte tocmai prin lipsa de 
sistem şi de obiective clare. 

Venită mai târziu la masa celor mari, Germania face exerciţii de 
imitaţie. Mai întâi, preia modelul francez, de hegemonie continentală. 
Bismarck chiar îi împinge pe francezi să-şi facă de lucru în colonii, 
pentru ca Germania să se mişte nestingherită în Europa. Apoi, odată cu 
Wilhelm II, se manifestă fascinaţia modelului britanic: expansiunea 
mondială, coloniile, mările, flota... 

Direcţiile posibile de expansiune erau multiple şi confuze. Mai întâi, 
Germania nu se desăvârşise nici măcar ca stat naţional. Un mare 
număr de germani trăiau în Austro-Ungaria (potrivit datelor din 1900, 
peste 9 milioane în Austria şi peste 2 milioane în Ungaria: mai mult de 
o treime din populaţia Austriei şi cam 11 % din numărul locuitorilor 
Ungariei). în cazul dezmembrării monarhiei habsburgice, teritoriile 
compact germane ale Austriei s-ar fi alăturat în mod firesc Germaniei 
(cel puţin, în sensul concepţiei germane despre naţiune). Oricum, 
cuAustro-Ungaria relaţiile nu puteau fi decât speciale; era ea însăşi o 
întruchipare a germanităţii în mersul ei "civilizator" spre Est. împreună, 
Germania şi Austro-Ungaria alcătuiau un mare bloc al Europei Centrale, 
populat de germani în cea mai mare parte, iar în rest de diverse 
popoare (slavi, unguri sau români) care purtau deja o amprentă 
culturală germană. "Sudarea" celor două monarhii într-un bloc unic 
avea să-şi găsească expresia cea mai elaborată în cartea lui Friedrich 
Naumann, Mitteleuropa, apărută în 1915. în sens mai larg, o Europă 
Centrală aflată sub influenţă germană putea cuprinde şi ţări aflate 
dincolo de Austro-Ungaria: România, Balcanii şi, eventual, eliberate de 
sub stăpânirea rusească, Polonia şi ţările baltice. în jumătatea 
răsăriteană a Europei se aflau nenumărate "insule" de populaţie 
germană, rezultat al unor valuri de colonizare succesive, din Evul Mediu 
până în secolul al XlX-lea: în Ungaria, Transilvania şi Banat, în Galiţia şi 
Bucovina, în Rusia, din ţinuturile baltice până pe Volga, trăiau cu totul 



mai multe milioane de etnici germani, pe care Germania ar fi putut 
conta într-un proiect de expansiune spre Est. De altfel, ideologia 
statului-naţiune se combina în imaginarul politic german cu nostalgia 
Imperiului, un simbol care depăşea simpla unificare a teritoriilor 
germane. Germania se înfăţişa ca naţiunea imperială prin excelenţă, 
cea care deţinuse Imperiul în Evul Mediu şi căreia îi revenea în 
continuare o misiune hegemonică. Era, într-un fel, corespondentul 
occidental al Rusiei, care şi ea se considera învestită cu o misiune 
imperială ("a treia Romă"). 

în ce priveşte proiectele de expansiune extraeuropeană, motivele de 
satisfacţie s-au combinat tot timpul cu frustrările şi cu sentimentul unei 
nedrepte inferiorităţi. Germania avea un imperiu colonial care nu-i 
folosea prea tare. Cu el sau fără el, ponderea ei economică ar fi fost 
cam aceeaşi. în 1913, 37,2% din exporturile Marii Britanii mergeau spre 
Imperiul său colonial, de unde proveneau 24,9% din importuri; Franţa, 
în relaţia cu propriul imperiu, exporta 13% şi importa 9,4%. 10 Coloniile 
germane abia apar în statisticile comerciale, cu câteva zecimi de 
procent. S-ar zice că Germania nici nu merita să le aibă! Nu reuşise să 
colonizeze un teritoriu care să-i aparţină, în ciuda unei emigraţii foarte 
importante pe parcursul celei de-a doua jumătăţi a secolului al XlX-lea 
(emigraţie precumpănitor rurală, în scădere odată cu procesul de 
industrializare, de la cifre care în anii 1880-1890 depăşesc 100.000, 
uneori chiar 200.000 anual, la efective oscilând înjur de 30.000 după 
1895). Marea majoritate a emigranţilor germani s-au îndreptat spre 
Statele Unite (între 6 şi 7 milioane din 1820 până la începutul secolului 
al XX-lea). 11 Zeci de milioane de americani au "sânge german". 
Germanii s-au asimilat însă repede şi au fost astfel "pierduţi" pentru 
"ţara-mamă". Proporţia lor în amalgamul american n-a determinat vreo 
înclinare sensibilă spre Germania, lipsă de ataşament care s-a putut 
observa cu prilejul celor două războaie mondiale. 

La distanţă de Statele Unite, a doua, de fapt ultima destinaţie 
semnificativă a emigranţilor germani, a fost Brazilia; în sudul acestei 
ţări, o comunitate germană, apreciată la începutul secolului al XX-lea la 
circa 350.000 de persoane, a reuşit să-şi menţină identitatea: 
înglobată, totuşi, într-o mult mai numeroasă populaţie negermană. Şi 
aceştia, până la urmă, au fost pierduţi pentru Germania. în total, atâtea 
milioane de germani, care, teoretic vorbind, ar fi putut alcătui undeva 
(dar unde?) o "nouă Germanie". 

Germania încearcă peste tot. îşi afirmă prezenţa în China, unde 
capitalul german ajunge să fie pe locul al treilea, după cel britanic şi 
rusesc (20,9% din totalul capitalului străin în 1902). Capătă şi 
concesiunea portului Quingdao. în 1900, revolta "boxerilor" este 
înfrântă de forţele unei coaliţii internaţionale aflate sub comanda 
generalului germanWaldersee: motiv de orgoliu, mai ales pentru 



exuberantul Wilhelm II. E vremea când în imaginarul occidental se 
afirmă tema "pericolului galben", iar Kaiserul îşi descoperă misiunea 
istorică de a se pune în fruntea civilizaţiei europene pentru a-i 
descuraja pe „noii huni". 

Un teren mai apropiat este însă Imperiul Otoman, cu care formele de 
cooperare se înmulţesc, atât în plan economic (concesiunea căii ferate 
Constantinopol-Bagdad, acordată în 1903), cât şi politic şi militar 
(misiunea germană trimisă în 1909 pentru a reorganiza armata turcă). 
S-au schiţat şi proiecte de colonizare, în Anatolia, în Palestina şi Siria, în 
Mesopotamia, dovedite cu totul iluzorii. Avantajele atragerii Imperiului 
Otoman în orbita germană rămâneau să se verifice; până una-alta, 
pătrunderea Germaniei în regiune a avut efectul de a-i nelinişti atât pe 
ruşi, cât şi pe britanici. 

Germania reuşeşte "performanţa" de a părea mai agresivă decât era 
în realitate. Urmăreşte, desigur, şi avantaje reale de putere. Vrea însă 
şi să fie luată în seamă, mereu cu sentimentul că noua ei statură 
mondială nu e recunoscută îndeajuns. Doar că era într-adevăr greu de 
făcut distincţia între bluf şi ameninţare reală. Specialistul în materie se 
arată a fi, fără concurenţă, Wilhelm II însuşi. Personaj teatral şi exaltat, 
el exprimă, cu asupra de măsură, dorinţa naţiei sale de a inspira 
respectul celorlalţi. 

Cele două crize marocane ilustrează foarte bine distanţa dintre 
teatru şi realitatea politică. Pentru a nu lăsa Franţa să-şi facă de cap în 
Maroc (şi, în plus, pentru a testa soliditatea "antantei" franco-britanice), 
Germania dă două lovituri spectaculoase, dar cam goale de conţinut. în 
1905, Wilhelm II debarcă intempestiv la Tanger, de data aceasta nici 
măcar din proprie iniţiativă ("une fois n'est pas coutume"!), ci presat de 
cancelarul von Bulow. în 1911, un vas de război german pătrunde în 
rada portului Agadir. De fiecare dată, Germania se trezeşte izolată. 
După prima criză nu primeşte nimic, un deznodământ umilitor. După 
cea de-a doua îi recunoaşte Franţei dreptul de protectorat asupra 
Marocului, primind în schimb o fâşie de pământ, fără mare valoare, la 
graniţa Camerunului. E clar că Franţa ieşea mai câştigată. Acţiuni, 
evident, neinspirate şi periculoase pentru pacea lumii. E însă curios 
cum vina i se atribuie Germaniei şi deloc Franţei. Nu Germania, ci 
Franţa începuse expansiunea în Maroc, expansiune căreia astăzi i-am 
spune agresiune. Avea Franţa mai multe drepturi acolo decât 
Germania? în prezent, răspunsul ar fi clar: nici Germania, dar nici 
Franţa nu aveau vreun drept. Pe la 1900, răspunsul era invers: toţi 
europenii au drepturi asupra „neeuropenilor", drepturi "egale", aşa 
cum se împărţiseră în China, de ce nu şi în Maroc? 

Lipsa de inspiraţie a politicii germane apare clar în pariul său naval. 
O mare flotă de război este ceea ce îşi doreşte Wilhelm II şi ceea ce 
amiralul Tirpitz reuşeşte să înfăptuiască în puţini ani. O mare flotă de 



război, pentru ce? Ea nu putea deveni chiar atât de mare, încât să 
surclaseze flota britanică şi să primejduiască arhipelagul britanic. Era 
însă de natură să-i indispună pe britanici şi chiar să-i arunce în tabăra 
adversă Germaniei. întrebarea e dacă, în aceste condiţii, jocul merita 
cu adevărat să fie făcut. De altfel, chiar pentru responsabilii proiectului, 
nu era prea clar la ce serveşte acesta. Pentru împărat, esenţială era 
prezenţa Germaniei în lume şi protejarea liniilor sale comerciale. Pe 
Tirpitz îl interesa, dimpotrivă, echilibrul naval în Marea Nordului. Nu e 
limpede în ce scop. Verificarea, de altfel, s-a făcut. în 1916, germanii 
au câş tigat, în Marea Nordului, bătălia navală a lutlandei (bătălia de la 
Skagerrak, în terminologia germană), singura mare înfruntare pe ape 
din Primul Război Mondial. După care, navele germane s-au retras în 
porturi, şi acolo au rămas. Egalitatea navală în Marea Nordului n-a 
servit decât pentru simbolistica unei bătălii câştigate, aproape uitate 
printre detaliile unui război pierdut. Marele paradox este însă acela că 
Wilhelm II dorea prietenia Angliei (cum o dorea de altfel şi pe a Rusiei!). 
Flota era pentru el şi un mijloc de a se înălţa în ochii acestui popor, pe 
care-l detesta şi-l iubea totodată (era, de altfel, nepotul reginei 
Victoria). Până în momentul cândAnglia a intrat în război, nici el, nici 
principalii responsabili politici germani n-au crezut că britanicii vor face 
pasul decisiv. Deşi îi provocaseră fără încetare. Fusese însă în bună 
parte un joc de orgoliu. Vina englezilor: l-au luat în serios. Realpolitik 
este totuşi un cuvânt german: germanii însă păreau a-l fi uitat. 

Cu tendinţele ei de afirmare, manifestate în toate direcţiile, şi care 
evident nu puteau toate să reuşească şi în bună parte nu erau decât 
manifestări de orgoliu Germania a sfârşit prin a indispune aproape pe 
toată lumea. Ne putem întreba dacă, dovedind mai multă prudenţă, 
lucrurile s-ar fi petrecut altfel. Nu e deloc sigur. Rusia urmărea şi încă 
mult mai ferm şi mai consecvent decât Germania un plan de 
expansiune în Europa Centrală şi în Balcani, până la Constantinopol. 
Miza în acest sens pe solidaritatea slavă, popoarele slave (chiar dacă 
de altă religie şi de altă cultură) alcătuind o majoritate în monarhia 
habsburgică, iar în Balcani, pe lângă ideea slavă, manifestându-se şi 
solidaritatea creştin-ortodoxă în faţa Imperiului Otoman. Rusia era cel 
puţin în aceeaşi măsură expansionistă ca Germania, probabil chiar mai 
mult. Susţinerea pe care Germania, în mod firesc, o acorda Austro- 
Ungariei (celuilalt mare stat german) a aşezat-o în contradicţie cu Rusia 
atât în Europa Centrală (ocupată în mare măsură de monarhia 
habsburgică), cât şi în Balcani, unde austro-ungarii, care anexaseră 
Bosnia şi Herţegovina, aveau poziţii şi interese de apărat; infiltrarea 
Germaniei în Imperiul Otoman, duşmanul secular al Rusiei şi o cale de 
acces spre Asia Centrală, unde Rusia avea propriile interese, n-a făcut 
decât să ascută neînţelegerile. Marea Britanie, la rândul ei, avea o 
problemă simplă, dar esenţială: echilibrul european. Cândva, acesta 



fusese dezechilibrat în favoarea Franţei: de unde şi îndelungata politică 
antifranceză a britanilor. Acum, statul cel mai puternic era Germania: 
opţiunea britanică nu era greu de ghicit (poate doar pentru oamenii 
politici germani!), cu atât mai mult cu cât se adăuga şi îngrijorarea 
stârnită de înarmarea navală. 

Germania n-a fost mai agresivă decât ceilalţi; a avut însă - şi a plătit 
pentru asta - o politică mai proastă decât a celorlalţi. 



Mai rasişti? 



Germanii erau şi rasiştL. ca mai toţi europenii, occidentalii îndeosebi 
şi nordicii în primul rând. în secolul al XlX-lea cu prelungiri notabile şi în 
veacul următor ideea socotită "corectă" nu era nicidecum egalitatea 
raselor, ci, dimpotrivă, inegalitatea dintre ele. Un discurs "egalizator" 
putea să pară cel mult un paradox curios. Ierarhia era bine stabilită: 
albii sus, galbenii la mijloc şi negrii jos (rasa neagră fiind multă vreme 
considerată o specie intermediară între omul alb şi maimuţă). 
Clasificările rasiale se rafinează de-a lungul secolului, rasele principale 
fragmentându-se în tot felul de rase secundare, inclusiv în Europa 
"albă". 

Excelenţa biologică şi intelectuală tinde să migreze spre nord. 
Teoriile rasiale nu fac decât să urmeze mersul istoriei. Primele civilizaţii 
sunt meridionale şi răsăritene. S-a petrecut apoi o deplasare spre vest, 
dinspre Mediterana orientală (Egipt, Siria, Grecia) spre Mediterana 
occidentală (Italia). Şi, în sfârşit, destul de târziu, de prin secolul al XVII- 
lea, nordul, mai precis nord-vestul Europei, s-a aşezat în avangarda 
civilizaţiei, urmat de nordul american. Pe vremea lui Cezar sau a lui 
Leonardo da Vinci, cine s-ar fi încumetat să-i proclame pe "germanici" 
superiori italienilor? în secolul al XlX-lea, raporturile se inversaseră însă 
complet, în defavoarea sudului. 

Nivelurile discursului rasial sunt totuşi diferite. 12 Există o 
antropologie ştiinţifică, făcută de profesionişti, şi o antropologie 
vulgarizatoare, sensibil mai ideologizată şi, adesea, cu mai multă priză 
la public. Antropologii germani de renume, în perioada bismarckiană şi 
wilhelmiană, se remarcă în genere prin moderaţie şi simţ al nuanţelor. 
De orientare predominant liberală, ei se opun cultului rasei germane 
"pure", după cum nu agreează nici antisemitismul. E caracteristică în 
acest sens polemica iscată între Rudolf Virchow şi antropologul francez 
Quatrefages. Cel din urmă denunţa unificarea Germaniei drept o 
"eroare antropologică", dat fiind că "rasa prusiană", coruptă prin 
elemente slave şi finice, ar diferi de "adevărata rasă germană". Virchow 
îi atrage atenţia că naţiunea nu are nimic de a face cu profilul rasial al 
unei populaţii. Francezul e cel care judecă în termeni rasiali, în timp ce 
germanul se dovedeşte mai apropiat decât el de concepţia "franceză" a 
naţiunii! Numele de prim rang ale antropologiei germane ajung să pună 
sub semnul întrebării însuşi conceptul de rasă; Felix von Luschan 
combătea, în lucrarea Volker, Rassen, Sprachen, apărută în 1922, 
"decuparea omenirii în grupuri artificiale, pornind de la culoarea pielii, 
lungimea sau lărgimea craniului, tipul părului etc." Mai devreme ca în 
alte şcoli antropologice, se afirmă în Germania "genetica populaţiilor", 
care vede în rase un "amestec dinamic" şi nicidecum o configuraţie 



omogenă şi fixă: un pas spre eventuala depăşire a clasificărilor rasiale, 
în comparaţie, francezii apar mai tradiţionalişti. Joseph Deniker, într-o 
carte devenită clasică, Les Races et peuples de la Terre, publicată în 
1900, propune împărţirea populaţiei europene în zece grupuri rasiale 
distincte (şase rase şi patru subrase). în 1924, unul dintre volumele 
introductive ale marii colecţii de istorie a lumii, L'Evolution de 
l'humanite (sub direcţia lui Henri Berr) tratează despre "rase şi istorie"; 
autorul, Eugene Pittard, profesor la Universitatea din Geneva, acceptă 
întru totul sistemul lui Deniker şi descrie „rasele" strict din punctul de 
vedere al trăsăturilor fizice (precizând, e drept, că popoarele nu sunt 
omogene sub aspect rasial). Până după Primul Război Mondial, 
antropologii germani nu par, aşadar, a fi mai rasişti decât colegii lor din 
alte ţări; sunt poate, în ansamblu, din scrupule profesionale, chiar mai 
puţin rasişti. 

Este drept că-i vedem pe cei mai mulţi dintre ei alăturându-se 
politicii rasiale a lui Hitler, inclusiv pe adepţii, în principiu sensibil mai 
nuanţaţi, ai "geneticii populaţiilor". Fapt este că după Primul Război 
Mondial, preocupările rasiale s-au accentuat în antropologia germană; 
încă o manifestare, se vede, a frustrărilor unei naţiuni învinse care 
înţelegea să-şi compenseze umilirea prin afirmarea orgolioasă a 
calităţilor "rasei". O influenţă notabilă a avut, într-un public mai larg, 
cartea lui Hans F.K. Gunther despre "rasiologia" poporului german: 
Rassenkunde des deutschen Volkes, apărută în 1922, şi reeditată în 
numeroase rânduri. Dar chiar şi sub Hitler, antropologii, raliaţi la regim, 
n-au vorbit toţi aceeaşi limbă; distincţia rămânea netă între cei care, 
precum Gunther (mai curând diletant decât specialist), vedeau în rase 
realităţi perfect conturate şi fixe şi alţii care, dimpotrivă, atrăgeau 
atenţia asupra caracterului lor eterogen şi evolutiv (însă şi o asemenea 
concepţie, în principiu mai bine fundamentată ştiinţific, îşi găsea locul 
în proiectul nazist de ameliorare a rasei: rasa trebuia ameliorată tocmai 
fiindcă nu era perfectă!). 

Tapajul în jurul superiorităţii unui grup rasial bine definit, chiar în 
interiorul populaţiei albe, l-au făcut iniţial autori neprofesionişti... şi nici 
măcar germani. Mai întâi, francezul Arthur de Gobineau, cu al său Essai 
sur I 'inegalite des races humaines (1853-1855), potrivit căruia rasa 
superioară era aceea a indo-europenilor sau arienilor, originari, după el, 
din platourile Asiei Centrale. Ei ar fi fost creatorii tuturor marilor 
civilizaţii; din păcate, amestecându-se cu nearieni, şi-au pierdut treptat 
puritatea originară, şi acest proces nefast anunţă declinul general al 
omenirii. Influenţa lui Gobineau în Germania a fost totuşi limitată; 
cartea îi apare, în traducere germană, abia în 1898. Al doilea nume de 
referinţă, Houston Stewart Chamberlain, face pasul decisiv spre 
Germania, în cartea lui despre Geneza secolului al XlX-lea, publicată în 
1900; pentru acest britanic, pe jumătate germanizat (se căsătorise cu 



una dintre fiicele lui Wagner), germanii sunt naţia nobilă prin excelenţă 
în antiteză cu evreii! Nici un antropolog german profesionist nu-şi 
permitea deocamdată asemenea interpretări radicale. Superioritatea 
Nordului era însă o idee care plutea în aer. Friedrich Ratzel, creatorul 
"antropogeografiei", vedea în climă principalul factor modelator al 
biologiei umane, cu concluzia că tot ce e spre nord e mai reuşit decât 
ce stă sub soarele sudului. Apăreau consecinţe curioase chiar în 
interiorul naţiunilor constituite: francezii, italienii, germanii sau 
americanii din nord ar fi fost mai presus de compatrioţii lor din sud. 
Superiori naţiunilor meridionale, germanii nu erau nici ei superiori în 
egală măsură! Arheologul Gustaf Kossinna se numără printre cei care 
duc până la capăt teoria nordică, indicând drept loc de obârşie al 
arienilor sau iudo-europenilor, pe care el îi numeşte indo-germani, 
spaţiul nord-european, mai precis Scandinavia. Aici s-ar fi păstrat în cea 
mai mare măsură puritatea originară a unei rase de excepţie, născută 
sub o climă aspră, garanţia unei selecţii naturale riguroase. Evident, nu 
toţi germanii erau nordici. După Gunther, doar 45-50% dintre ei 
aparţineau acestei rase şi numai 6-8% erau nordici curaţi. 13 Cum se 
vede, dacă germanii stăteau mai bine decât alte popoare europene 
(exceptându-i pe scandinavi), nici ei nu mai stăteau chiar atât de bine, 
situaţie care făcea necesară "igiena rasei". 

O obsesie bântuie lumea occidentală în a doua parte a secolului al 
XlX-lea şi la începutul secolului următor: primejdia degenerării "rasei", 
a rasei albe, se înţelege. S-ar fi înmulţit prea tare rebuturile umane, 
purtătoare ale unei eredităţi încărcate, însemnate cu pecetea mizeriei, 
bolilor şi alcoolismului. O nouă ştiinţă îşi propune să răspundă acestei 
sfidări: eugenia. Nici ea nu e o creaţie germană. Bazele i-au fost puse 
de britanicul Francis Galton, a cărui principală lucrare, Natural 
Inheritance, apare în 1889. Autorul o definea drept "ştiinţa ameliorării 
patrimoniului ereditar". Punctul central al doctrinei consta în 
identificarea soluţiilor adecvate pentru dirijarea procesului de 
reproducere, prin încurajarea, pe de o parte, a uniunilor benefice şi, pe 
de altă parte, prin oprirea aducerii pe lume a unor fiinţe tarate fizic sau 
mental. în sine, eugenia nu era rasistă; propunea o igienă socială, nu 
neapărat rasială. în fapt, însă, putea aluneca destul de uşor spre 
rasism, în măsura în care superioritatea sau inferioritatea biologică 
ajungea să se decidă şi în funcţie de caracteristici rasiale. După 1900 
apar în mai multe ţări societăţi de eugenie. La Berlin, deja în 1905, se 
înfiinţează, la iniţiativa lui Alfred Ploetz, "Societatea de igienă rasială". 
Termenul "rasial" pare astăzi o alegere nefericită, fiindcă între timp a 
căpătat o conotaţie cu totul defavorabilă. în contextul dat, sensul nu 
era acela de discriminare rasială în interiorul comunităţii germane, 
exceptând, fireşte, distincţia, considerată absolut normală în toate 
ţările occidentale, între albi şi rasele "de culoare". Sunt printre 



eugenişti şi partizani ai rasei nordice, desigur şi antisemiţi, cu 
manifestări însă relativ discrete. Dar sunt şi numeroşi evrei, iar cele 
mai multe dintre articolele cu problematică evreiască din revista 
editată de Societate sunt scrise de autori evrei. Majoritatea 
participanţilor la mişcarea eugenică se opun, până la venirea lui Hitler 
la putere, antisemitismului rasial şi rasismului nordic în cercetările şi 
proiectele lor. 

Interesul pentru eugenie este încă mai mare în Anglia decât în 
Germania. înfiinţată câţiva ani mai târziu, în 1908, "Societatea de 
educaţie eugenică" din Londra număra, în 1914, 1047 de membri, faţă 
de 425 (în 1913) ai Societăţii similare din Germania. în 1913 se pun 
bazele şi Societăţii franceze de eugenie. Câţiva autori francezi exprimă 
de altfel puncte de vedere mai radicale decât putem întâlni la 
eugeniştii din Germania. Printre aceştia, doi savanţi celebri, ambii 
laureaţi ai premiului Nobel pentru medicină. Charles Richet publică în 
1919 o carte despre "selecţia umană" (La Selection humaine), în care 
preconizează "regenerarea naţiunilor şi a oamenilor" în vederea creării 
"unei rase umane admirabile"; printre metodele recomandate figurau 
"evitarea oricărui amestec al raselor umane superioare cu rasele 
umane inferioare", precum şi eliminarea persoanelor "anormale". Iar 
doctorul Alexis Carrel susţine în cartea sa L'Homme, cet inconnu, 
apărută în 1936 şi devenită un bestseller internaţional, aplicarea 
riguroasă a principiilor eugenice prin înlăturarea "rebuturilor" umane; 
un mijloc recomandat era camera de gazare (cu doar câţiva ani înainte 
de folosirea acestei "tehnici" în Germania nazistă)! 

în ce priveşte punerea în practică a principiilor eugenice, aceasta 
depindea, fireşte, de receptivitatea publică şi de implicarea instituţiilor 
statului. Germania nazistă atinge limita extremă. Dar comparaţia se 
cade a fi făcută între tipuri similare de societate, cu alte cuvinte între 
ţări cu regim liberal/democratic şi Germania de până la nazism. Iar 
concluzia este, din nou, că nu în Germania se întâlneşte răul cel mai 
mare. Spre sfârşitul Republicii de la Weimar s-a discutat o lege, care n- 
a mai apucat să intre în vigoare, privind sterilizarea "voluntară"; au fost 
şi cazuri, nu foarte multe, de aplicare efectivă a acestui procedeu. în 
Statele Unite însă, legile au permis sterilizarea, între 1907 şi 1960, a 
circa 60.000 de alienaţi, handicapaţi mintal, criminali "ereditari" şi alte 
asemenea categorii. Iar Suedia, socotită şi ea printre campioanele 
democraţiei, a mers pe aceeaşi cale, şi asta până într-o perioadă 
recentă; abia în 1986 s-a aflat, cu stupoare, că în această ţară au fost 
sterilizate, împotriva voinţei lor, între 1941 şi 1975, nu mai puţin de 
13.000 de persoane, pentru asigurarea "igienei sociale". Asemenea 
recorduri "democratice" Germania nu le-a putut depăşi decât odată cu 
venirea lui Hitler la putere. în iulie 1933 este adoptată legea care 
prevedea sterilizarea obligatorie a persoanelor atinse de tot felul de 



deficienţe, iar în octombrie 1939, la scurt timp după începerea 
războiului, Hitler dă un ordin (ţinut secret) prin care se oficializează 
eutanasia. 

Cum se vede, prejudecăţile rasiale şi strategiile discriminatorii (cu 
sau fără motivaţii rasiale) sunt foarte împărţite; e greu de stabilit, în 
această privinţă, "cota" Germaniei în raport cu a altor naţiuni: foarte 
ridicată în anii nazismului, ea nu pare să fi fost mai pronunţată decât a 
altora până la deriva provocată de consecinţele Primului Război 
Mondial şi chiar până la venirea lui Hitler la putere. Nu se poate totuşi 
ignora - cu atât mai mult cu cât se ştie ce a urmat - existenţa unor 
factori potenţial favorizanţi, începând cu însăşi concepţia germană a 
naţiunii, văzută ca o comunitate "ereditară". Curentul "volkisch" (de la 
volk = popor), destul de răspândit, punea în evidenţă specificitatea 
etnică şi culturală; de aici, se putea aluneca spre conceptul unei 
specificităţi rasiale. în plus, li se oferea germanilor, chiar de către unii 
negermani, o poziţie de vârf în ierarhia raselor, în calitatea lor - fie doar 
pe jumătate! - de "nordici". Şi apoi, indiferent de teorii, îşi făcea loc un 
sentiment de superioritate faţă de popoarele latine "în declin" şi, încă şi 
mai accentuat, faţă de popoarele slave. Faptul că Germania se 
mărginea la Est cu Europa slavă, jumătatea mai puţin dezvoltată a 
continentului, a cărei întârziere istorică îndemna în logica vremii la 
judecăţi rasiale, nu putea decât să-i încurajeze pe germani în buna lor 
impresie despre ei înşişi. Germanii au putut să pară mai înclinaţi spre 
rasism şi fiindcă rasismul lor se exercita îndeosebi asupra altor membri 
ai familiei europene, în timp ce rasismul britanicilor şi al francezilor 
avea un teren larg de acţiune în imperiile lor coloniale, iar rasismul 
americanilor se aplica în primul rând propriei populaţii de culoare. Era 
mai puţin convenabil între albi, ceea ce părea oarecum natural în 
raporturile cu "ceilalţi". 

Nu este deloc sigur că o comparaţie între Germania, aparent 
"predispusă" la rasism şi nazism, şi Statele Unite, marele model al 
democraţiei, ar fi, în privinţa abordărilor rasiale, în favoarea acestora 
din urmă. Exceptând, fireşte, perioada nazistă, Statele Unite apar încă 
mai marcate decât Germania de teoriile şi practicile rasiste. 
Discriminarea legală a negrilor în statele din Sud s-a prelungit un veac 
după eliberarea lor din sclavie, până în deceniul 1960-1970. în genere, 
ierarhiile rasiale au fost temeinic înrădăcinate în mentalul american, 
poziţia dominantă ocupând-o până mai ieri anglo-saxonii protestanţi şi 
alţi germanici, cum s-ar spune, "elita nordică". Ellen C. Semple, 
admiratoarea americană a lui Ratzel, a reluat teoriile acestuia (în 
Influences of Geographic Environment, 1911), prezentând un tablou 
extrem de contrastant între nordicii înzestraţi cu toate calităţile şi 
meridionalii din bazinul mediteranean, cărora nu le mai rămân decât 
defectele, accentuate încă la negrii din zona ecuatorială. O carte 



influentă a fost The Passing ofthe Great Race ( 1916) a lui Madison 
Grant: iarăşi "blonzii din nord" - mai puternici, mai inteligenţi şi mai 
virtuoşi decât ceilalţi membri ai speciei umane. O marotă a 
americanilor s-a dovedit - şi încă mai e - estimarea "ştiinţifică" a 
indicelui de inteligenţă, faimosul I.Q. Un raport întocmit în 1921 îi aşeza 
pe imigranţii originari din ţările nordice: Anglia, Olanda, Germania... cu 
mult deasupra mediei. Spre marginea de jos a listei, cu cel mai scăzut 
nivel de inteligenţă, se aflau imigranţii proveniţi din Rusia şi Polonia 
(slavi, evrei), precum şi italienii. Negrii stăteau, evident, încă şi mai rău, 
deşi distanţa dintre ei şi italieni era ceva mai mică decât cea dintre 
italieni şi britanici. 14 Aceste concluzii au stat la baza legii imigraţiei din 
1921, menită să favorizeze imigraţia "nordică" (a cărei pondere, în 
consecinţă, avea să crească, de la 20% în preajma Primului Război 
Mondial, până la 80%). 

Se pot spune multe în favoarea Americii şi în defavoarea Germaniei. 
Ar fi însă exagerat şi nedrept să-i vedem pe germani mai înclinaţi spre 
rasism decât au fost americanii. E un capitol la care cu greu America ar 
fi putut fi depăşită. 



O Germanie "mai puţin" antisemită 



Dintre toate păcatele Germaniei, antisemitismul a fost cel mai tare 
pus în evidenţă: lesne de înţeles, date fiind oribilele excese antisemite 
ale regimului nazist. Percepţie explicabilă, dar nu întru totul corectă: în 
imaginarul zilelor noastre, Germania prenazistă a ajuns să pară mai 
antisemită decât a fost în realitate. 

Evident că a existat un antisemitism german, în contextul mai larg al 
antisemitismului european. Tradiţional, motivaţia a fost predominant 
religioasă; pentru creştini, evreii se făceau vinovaţi de a-l fi ucis pe 
Mântuitor. Credinţa lor diferită, dar nu chiar atât de diferită, 
reprezentând trunchiul din care s-a despărţit la un moment dat 
creştinismul, marca şi mai puternic diferenţa celor care ar fi putut, dar 
n-au vrut să devină creştini, indicându-i drept exponenţi tipici ai 
alterităţii în lumea profund religioasă a Evului Mediu şi începutului de 
epocă modernă. într-o fază ulterioară, alteritatea religioasă s-a 
îmbogăţit sau a ajuns chiar să fie înlocuită cu noi motive de 
adversitate. Evreii au apărut ca exponenţii cei mai vizibili ai 
capitalismului financiar. Şi, invers, odată cu mişcarea socialistă şi 
comunistă, ca animatori ai unei ideologii revoluţionare, care-şi 
propunea să distrugă societatea capitalistă. Cu alte cuvinte, fiecare 
orientare îşi putea găsi un adversar în evreu, ceea ce explică 
extinderea atitudinilor antisemite. Interpretările rasiale au adus un plus 
de "justificare": biologic şi mental, evreii apăreau ca o specie umană 
aparte în raport cu comunităţile în mijlocul cărora trăiau: chiar 
renunţând la religia lor, tot evrei rămâneau! 

Fenomenul, încă o dată, e general european. Problema nu este să 
constatăm antisemitism în Germania: este uşor de constatat. Problema 
este de a aproxima, de la o ţară la alta, ponderea şi intensitatea 
manifestărilor antisemite. Or, în această privinţă, Germania de dinainte 
de nazism a fost departe de a se afla pe primul loc. Istoricii încep, 
parcă, să-şi dea seama de această realitate, chiar dacă revizuirile 
propuse nu sunt lipsite de contradicţii. Rămâne încă o nepotrivire între 
"obligaţia" pe care se pare că şi-o asumă de a detalia precedentele 
antisemite ale nazismului şi situaţia efectivă de pe teren, care nu apare 
chiar atât de gravă. Astfel, Richard J. Evans trece în revistă tot felul de 
publicaţii şi atitudini antisemite, începând cu pamfletul lui Wilhelm 
Marrdin 1873, intitulat Victoria iudaismului asupra germanităţii, şi fără 
să uite, fireşte, ostilitatea lui Richard Wagner faţă de compozitorii evrei 
şi faţă de evrei în general. Prejudecăţile antisemite, subliniază acelaşi 
autor, "erau de asemenea puternice în păturile superioare ale 
societăţii, în magistratură, funcţia publică, armată şi universităţi". După 
care, tot Evans ne spune că Franţa afacerii Dreyfus sau Rusia 



progromurilor apăreau în epocă drept mai ostile evreilor decât 
Germania, unde "comunitatea evreiască era puternic aculturată şi unde 
antisemitismul politic explicit sau violent era relativ puţin răspândit în 
raport cu alte ţări". 15 Şi, atunci, n-ar trebui schimbat sensul 
argumentaţiei? Informaţia corectă, care s-ar cuveni să fie enunţată 
explicit, nu este aceea că Germania era antisemită, ci că era mai puţin 
antisemită decât alţii! Nepotrivirile sunt flagrante la Heinrich A. 
Winkler. Istoricul înregistrează până în cele mai mici detalii un şir lung 
de luări de poziţie antisemite: desigur, sunt multe! Consideră chiar că, 
în ce priveşte antisemitismul modem, Germania a fost iniţiatoare şi le-a 
dat exemplu celorlalţi. Două pagini mai departe, aflăm totuşi că (în 
ultimele decenii ale secolului al XlX-lea) "doar o minoritate de germani 
urmăreau consemnele antisemiţilor extremişti". Imediat urmează 
remarca: "cei care chemau la luptă împotriva antisemitismului nu 
reprezentau însă nici ei decât o minoritate". Ar fi trebuit să se 
mobilizeze o majoritate pentru a denunţa un fenomen marginal (şi pe 
care, bineînţeles, nimeni nu putea atunci să-1 pună în vreo legătură cu 
ceea ce se va întâmpla în vremea lui Hitler)? Cât despre voturile 
obţinute de partidele antisemite la alegerile pentru Reichstag, "saltul" 
cel mare se petrece în 1893 : 3,4% faţă de numai 0,7% în 1890; în 
1903 şi 1907, vor fi 2,6%, respectiv 2,2%. Cifre cu totul modeste. 
Totuşi, în ciuda declinului partidelor antisemite, precizează Winkler, 
iudeofobia nu numai că n-a dispărut, ci a pătruns în programele altor 
partide şi organizaţii (la conservatori, de pildă), devenind astfel şi mai 
eficientă. Concluzia pare a fi aceea a unui important filon antisemit. 
Bilanţul final al cărţii contrazice însă acest punct de vedere, prezent 
explicit sau implicit în mai multe pasaje. Citim, în final, următoarele: 
"Antisemitismul a fost un fenomen paneuropean şi nu s-a limitat la 
Europa. în Germania, cultura politică burgheză era deja impregnată de 
prejudecăţi antievreieşti înainte de 

1914, dar această observaţie se aplica de asemenea şi altor ţări. 
Iudeofobia era chiar mai pronunţată în Imperiul ţarist rus, în Balcani şi 
în Austro-Ungaria, şi chiar în Franţa, decât în Reichul german. Doar în 
urma Primului Război Mondial, a înfrângerii, a revoluţiei şi a inflaţiei, 
Germania a ajuns din urmă Franţa în materie de ură faţă de evrei". 16 

Bineînţeles că Germania a ajuns din urmă Franţa şi chiar a depăşit-o 
cu mult odată cu nazismul, dar în discuţie nu e derapajul de după 
Primul Război Mondial, ci situaţia de până atunci. Iar în această privinţă 
s-ar fi putut spune clar, de la bun început, că Germania nu a fost "mai 
antisemită", ci "mai puţin antisemită". 

între evrei şi germani a existat o strânsă legătură istorică. Cea mai 
bună ilustrare a acestei relaţii speciale o oferă chiar idişul, limba 
vorbită de majoritatea evreilor europeni, derivată din germană. Nicăieri 
evreii nu s-au simţit mai "acasă" ca în Germania. De nici o altă cultură 



nu s-au simţit mai puternic atraşi. 

Beno Brănişteanu, un jurnalist român evreu! a scris câteva pagini 
foarte interesante despre atracţia exercitată asupra evreilor de cultura 
germană. Se referea la evreii din România, deci nici măcar la cei care 
trăiau în mediul german. Explica prin aceasta şi atitudinea germanofilă 
a celor mai mulţi dintre ei în Primul Război Mondial, în contrast cu 
francofilia majorităţii românilor. "Singuri evreii spune el aveau în masa 
lor o atingere, o legătură culturală seculară cu germanii. Limba lor, 
idişul [... ] e totuşi un dialect german, care a menţinut, vreme de 
secole, legătura evreilor cu cultura germană. îmi aduc aminte din 
copilăria mea că aproape nu exista la laşi o casă de burghezi, de mici 
burghezi, în care să nu se găsească operele lui Lessing, ale lui Schiller 
şi chiar ale lui Goethe. Mama mea avea şi ea aceste opere şi niciodată 
în decursul conversaţiilor nu contenea să citeze din clasicii germani. 
[.. . ] Copiii evrei învăţau toţi şi nemţeşte." 17 

Dacă aşa stăteau lucrurile cu evreii în genere, cu atât mai mult 
evreii germani erau foarte bine integraţi în comunitatea naţională. 
Reprezentau cam 1% din populaţia Reichului: în 1900, numărul celor de 
confesiune israelită se ridica la 587.000, faţă de 56.367.000, numărul 
total al locuitorilor. Erau relativ numeroşi evreii care renunţau la religie 
sau aderau la creştinism. Pătrundeau mai greu în profesiunile unde încă 
se menţinea un spirit de castă: corpul ofiţeresc şi magistratura, 
îndeosebi. Dimpotrivă, mulţi făceau carieră - şi adesea, o carieră 
strălucită - în profesiunile liberale şi în universităţi. Oamenii de ştiinţă 
evrei, unii dintre ei laureaţi ai premiului Nobel, contribuiseră masiv la 
gloria ştiinţifică a Germaniei; numele-simbol este cel al lui Albert 
Einstein. Când regimul nazist, în 1933-1934, i-a exclus din învăţământ 
pe profesorii evrei, a fost un cutremur în viaţa universitară. Unele 
discipline, precum fizica sau biologia, se bazau pe ei în bună măsură. în 
ansamblu, erau în universităţile germane mai mulţi profesori evrei 
decât catolici (deşi catolicii reprezentau o treime dintre germani, faţă 
de un singur procent care revenea evreilor). 

Fenomenul cel mai interesant, care ilustrează clar inexistenţa unui 
antisemitism generalizat în Germania, este frecvenţa căsătoriilor mixte 
şi, în consecinţă, numărul semnificativ al persoanelor cu "sânge" 
amestecat. 18 Potri vit unei estimări, numărul căsătoriilor între evrei şi 
germani ar fi crescut de la numai 200, între 1831 şi 1840, la 8220, între 
1901 şi 1910, 12.660 între 1911 şi 1920, şi 15.288 între 1921 şi 1930. 
în 1932, deci într-un singur an, s-a ajuns la 3400, iar în 1933 aproape 
40% din căsătoriile contractate de evrei au fost mixte. Dacă ar fi să ne 
raportăm strict la acest indicator, nicicând Germania n-a fost mai puţin 
antisemită ca în momentul instaurării dictaturii naziste. în 1934, 
procentul a scăzut la 15%, cu totul explicabil; încă e de mirare că au 
mai fost germani dispuşi să se înrudească cu evrei în condiţiile date. 



Pentru regimul nazist a fost o mare bătaie de cap definirea modului 
cum trebuiau clasificaţi şi trataţi cei care aveau o origine amestecată, 
germană şi evreiască. Termenul folosit era "Mischlinge", în traducere 
"corcituri". Se împărţeau în două categorii: "Mischlinge" de gradul I, cei 
care aveau un părinte evreu şi celălalt german (deci, evrei 50%) şi 
"Mischlinge" de gradul II, cu un singur bunic evreu (aşadar, evrei 25%). 
O apreciere, considerată mult exagerată, din 1935, a Ministerului de 
Interne, dădea cifra de 750.000 "Mischlinge" de ambele grade. Chiar 
exagerarea e însă semnificativă, fiindcă reflectă conştiinţa existenţei 
multor legături de sânge între germani şi evrei. O statistică mai precisă, 
din 1939, scade considerabil acest număr, reţinând (pentru Germania 
propriu-zisă, fără Austria şi Sudeţi) cifra de 318.000 evrei "totali" sau 
"parţiali", dintre care 52.000 "Mischlinge" de gradul I şi aproape 33.000 
"Mischlinge" de gradul II. Diferenţa dintre cele două estimări nu se 
poate explica decât în măsură limitată prin emigrarea între timp a sute 
de mii de evrei şi de "Mischlinge". Fapt este că, în afara celor direct 
vizaţi, un număr şi mai mare de germani ajunseseră să se afle în grade 
mai apropiate sau mai îndepărtate de rudenie cu evrei sau cu "evreo- 
germani". Responsabilii nazişti n-au încetat să caute soluţii pentru 
problema acestei "specii" intermediare. O ieşire din impas - propusă, 
dar neaplicată - ar fi fost asimilarea pur şi simplu cu evreii a categoriei 
"Mischlinge" de gradul 1 şi, invers, cu germanii arieni, a categoriei 
"Mischlinge" de gradul II. în ultima perioadă a războiului (începând din 
1944), majoritatea bărbaţilor "Mischlinge" de gradul I au fost trimişi în 
lagăre de muncă (femeile fiind şi ele obligate la diverse munci în 
localităţile unde se aflau). N-a existat însă un proiect de exterminare. 
Un motiv va fi fost, inclusiv pentru Hitler, grija de a nu indispune 
excesiv categoria germanilor "puri" înrudiţi cu aceste "corcituri". 

Obsesia antisemită a nazismului nu poate fi interpretată drept 
continuare şi amplificare a unei tradiţii antisemite specific germane. 
Paradoxul german stă în faptul alunecării dinspre un antisemitism 
limitat (sub nivelul "mediu" al antisemitismului european), la un 
antisemitism extrem. E o logică aparent bizară, şi totuşi o anumită 
logică. Fenomenele istorice se derulează adesea în tandemuri 
contradictorii. în societatea germană, tocmai fiindcă n-a existat un 
antisemitism masiv care să le bareze drumul, evreii au ajuns să ocupe 
poziţii centrale, chiar la vârf în anumite domenii. Se asimilaseră în bună 
măsură, dar nu până la contopirea deplină. E o situaţie periculoasă, 
atunci când se caută un "ţap ispăşitor". "Celălalt", aflat în inima cetăţii 
şi prezentând mai puţine semne vizibile de alteritate, poate fi perceput 
ca un adversar mai primejdios decât un potenţial inamic îndepărtat sau 
uşor de identificat. Evreii aveau să fie excluşi tocmai fiindcă se 
integraseră prea bine. Aveau să plătească pentru succesivele eşecuri 
ale Germaniei, de la înfrângerea din 1918 până la Marea Criză din 



1929-1933. 



1914: Polemica responsabilităţilor 



Este Primul Război Mondial, declanşat în august 1914, imputabil 
Germaniei? Vina acesteia a fost explicit formulată de învingători în 
textul tratatului de la Versailles (semnat, de nevoie, şi de Germania); 
cum Austro-Ungaria deja dispăruse, răspunderea nici măcar nu se mai 
putea împărţi. Un timp, germanii n-au încetat să-şi clameze inocenţa, 
dar au venit nazismul, al Doilea Război Mondial şi o nouă înfrângere, 
mai gravă încă decât prima, care au aruncat, pe drept sau pe nedrept, 
o lumină defavorabilă asupra Germaniei din toate timpurile. Fritz 
Fischer a denunţat încă şi mai sever scopurile expansioniste ale ţării 
sale (deşi nu e sigur că mai recunoştea Reichul ca fiind ţara sa) în 
Primul Război Mondial decât o făcuseră învingătorii de atunci. Cei care 
i-au preluat mesajul - chiar dacă pe un ton mai puţin vehement - 
continuă să vadă în Germania principalul factor responsabil. Citez din 
lucrarea recentă a lui Heinrich A. Winkler: "Dacă nu se poate imputa 
Germaniei întreaga responsabilitate a Primului Război Mondial, se 
poate vedea totuşi în ea principala responsabilă a acestei conflagraţii. 
Fără sprijinul german, Austro-Ungaria n-ar fi putut declara război 
Serbiei. Partidele războiului din Berlin şi Viena s-au susţinut reciproc, şi 
au dat elan celui din Sankt Petersburg." 19 întrebarea ar fi dacă tot 
Germania a fost vinovată pentru proiectele expansioniste ale Serbiei şi 
pentru atentatul de la Sarajevo! 

Lucrul interesant este că, în timp ce unii istorici germani continuă să 
facă "mea culpa", sunt destui istorici "negermani" care nu mai par atât 
de preocupaţi să condamne Germania. Richard J. Evans recenzează în 
detaliu toate posibilele antecedente ale celui de-al Treilea Reich; nu 
uită, fireşte, nici diversele episoade ale Primului Război Mondial; dar nu 
spune nici un cuvântdespre izbucnirea conflictului şi responsabilităţile 
respective. Or, tocmai în acest punct putea fi judecată Germania şi se 
putea stabili o legătură între expansionismul celui de-al Doilea şi al 
celui de-al Treilea Reich. Dacă nu e o uitare explicabilă altminteri (dar 
cum?), concluzia ar fi că istoricul britanic nu crede în vreo răspundere a 
Germaniei mai mare decât a altora la 1914. 

însă surpriza o oferă istoricii francezi. în Franţa, vina Germaniei, 
duşmanul "ereditar", era de la sine înţeleasă. Or, sunt deja destui 
istorici din această ţară care au renunţat să mai acuze Germania 
pentru declanşarea războiului. Nu o consideră, desigur, nevinovată, dar 
nici neapărat "mai vinovată". Actuala apropiere politică franco-germană 
îşi spune desigur cuvântul. Totuşi, chiar în noile condiţii ale raporturilor 
dintre cele două naţiuni, interesul francez ar fi fost ca Germania să aibă 
o parte cât mai mare de răspundere, nedreptatea ei fiind în fond 
garanţia dreptăţii Franţei. Fără a neglija noua atmosferă politică, e de 



con statat şi o nouă atmosferă istoriografică: împrejurările Primului 
Război Mondial încep să fie judecate, în sfârşit, "fără ură şi părtinire", 
sau cel puţin cu un dram de înţelegere şi pentru cealaltă parte. 

Jean-Jacques Becker, poate în prezent cel mai cunoscut dintre 
specialiştii francezi ai Primului Război Mondial, constată "erorile de 
apreciere" ale liderilor germani, dar nicidecum dorinţa de a provoca un 
război european; în ce priveşte mecanismul declanşării conflictului, 
decizia "fără întoarcere" ar fi fost mobilizarea generală decisă de Rusia, 
care a provocat imediat riposta Germaniei. 20 într-un recent Dicţionar al 
Marelui Război, apărut sub direcţia lui Francois Cochet şi Remy Porte, 
se apreciază (sub iniţialele lui Remy Porte), că atitudinea cea mai 
condamnabilă a fost a statului-major austro-ungar, "ceilalţi participanţi 
(Rusia, Germania şi Franţa îndeosebi) păcătuind mai ales prin lipsă de 
coerenţă, ezitări, contradicţii între discurs şi fapte". 21 Cum se vede, 
Germania e pusă alături de Franţa, fără vreun grad de vinovăţie în plus! 
într-un alt articol, privitor la "cauzele războiului", scris de Francois 
Cochet, unde Germania e criticată moderat (în fond, nu mai mult decât 
ceilalţi actori), concluzia sau lipsa de concluzie!, departe de 
tradiţionalele puncte de vedere tranşante, este aceea că "intrarea în 
războiul din 1914 rămâne o alchimie foarte complexă, care scapă în 
parte înţelegerii sau cel puţin unei analize pur raţionale". 22 în sfârşit, 
până şi marele instigator la măcel, considerat a fi fost kaiserul Wilhelm 
II, este exonerat, într-o biografie publicată de Christian Baechler, de 
intenţia provocării războiului, punându-i-se în seamă doar incapacitatea 
de a i se opune. "Nimic - scrie istoricul francez în atitudinea lui Wilhelm 
II şi în declaraţiile lui nu ne permite să conchidem că ar fi dorit şi 
pregătit un război preventiv." îi plăcea să fie privit ca un "împărat al 
păcii". "A rămas ataşat păcii până la capăt", însă n-a reuşit să reziste 
celor care predicau intransigenţa. 23 

Abordăm acum problematica, aparent simplă (dacă ne-am lua după 
siguranţa cu care o rezolvă istoricii), în fapt însă extrem de încurcată, a 
cauzalităţii istorice. Istoricul decide cu aparentă autoritate asupra 
cauzelor, dar n-are nici un mijloc pentru a verifica validitatea soluţiilor 
avansate. Istoria nu e o ştiinţă experimentală: nu are cum să măsoare 
ponderea fiecărui element care intră în compoziţia sa. Pe vremuri, 
istoricii colecţionau cauze "mici"; e cunoscută remarca lui Pascal 
privitoare la nasul Cleopatrei (care, arătând altfel, ar fi dat un alt curs 
istoriei). Istoricii moderni, dimpotrivă, s-au orientat tot mai mult spre 
cauzele mari, potrivit unor abordări structurale. Un război - pentru a ne 
apropia de subiect - îşi afla origina în contradicţii majore: interese 
economice, zone de influenţă şi aşa mai departe. Se constată însă, în 
tratarea Primului Război Mondial, o interesantă reorientare spre luarea 
în considerare a "detaliilor", a deciziilor punctuale, a ezitărilor şi 
estimărilor neinspirate, de natură să ne apropie mai mult de 



mecanismul intim al declanşării conflictului decât enunţarea foarte 
generală a unor contradicţii de amploare, existente fără îndoială - dar 
oare e sigur că tocmai acestea au provocat războiul? 

Henry Kissinger se află printre autorii care cred în inevitabilitatea 
Primului Război Mondial, bazându-se tocmai pe cauzele majore care l-ar 
fi generat, lată ce scrie fostul secretar de stat american în cartea sa 
despre Diplomaţie: "Aspectul cu adevărat uluitor al izbucnirii Primului 
Război Mondial nu este faptul că o criză mai simplă decât altele care 
fuseseră rezolvate a dus în cele din urmă la declanşarea unei catastrofe 
planetare, ci că a durat atât de mult până când s-a aprins scânteia." 24 
Aşadar, scânteia trebuia să se aprindă, deoarece cauzele mici sunt 
subordonate cauzelor mari. Kissinger vede jumătatea goală a 
paharului, ceea ce e pe deplin justificat. Nu ia însă în considerare şi 
cealaltă jumătate, jumătatea plină, ceea ce n-ar fi fost mai puţin 
justificat. Exista în Europa un echilibru de forţe, care putea degenera în 
conflict, aşa cum s-a şi întâmplat, dar putea la fel de bine să asigure în 
continuare pacea. "Uluitor" sau nu, acest echilibru a funcţionat destul 
de bine până la 1914, trecând peste crizele marocane, peste criza 
balcanică din 1908, peste războaiele balcanice din 1912-1913 ... Era un 
echilibru de putere care avea să se dovedească aproape perfect tocmai 
în condiţiile războiului: prelungirea acestuia cu mult peste previziunile 
iniţiale s-a datorat potenţialului sensibil egal al celor două tabere. 
Nimeni nu poate afirma că, fără atentatul de la Sarajevo, o altă 
scânteie n-ar fi aprins până la urmă războiul. Dar, şi invers, nimeni nu 
are cum să dovedească inevitabilitatea unei scântei declanşatoare. 
Primul Război Mondial e o realitate istorică; nu avem suficiente motive 
pentru a-l privi ca pe o fatalitate. Cert este că nici unul dintre actorii 
principali ai războiului, dacă ar fi avut măcar o vagă idee de ce se va 
întâmpla, n-ar fi făcut pasul decisiv. Dacă tot căutăm cauze, cauza cea 
mai puţin contestabilă a războiului a fost inconştienţa. 

Argumentaţia mai veche - şi rămasă oarecum izolată - a lui A.J.P. 
Taylor este exact opusul convingerii lui Kissinger, şi în genere a opiniei 
comune privitoare la "cauze". "E moda astăzi - spunea istoricul britanic- 
să se caute cauze profunde marilor evenimente. Poate însă că războiul 
care a izbucnit în 1914 nu a avut cauze profunde [... ]. în iulie 1914, 
lucrurile au mers rău. Singura explicaţie valabilă este că lucrurile s-au 
întâmplat pur şi simplu fiindcă s-au întâmplat." Şi, în alt pasaj, mai 
explicit: "Lucrurile care sunt blamate pentru războiul din 1914 
diplomaţia secretă, balanţa de putere, marile armate continentale au 
dat tot ele Europei o perioadă de pace fără precedent [... ]. Nu e o bună 
întrebare «ce factori au provocat izbucnirea războiului?» Chestiunea e 
mai curând «de ce factorii care au prezervat atâta timp pacea în 
Europa n-au mai reuşit s-o facă în 1914?»" 25 Analogia pe care o 
sugerează Taylor este aceea a unui accident de maşină. Cauza 



obligatorie - dar mult prea îndepărtată a oricărui accident de maşină 
se poate spune că e inventarea motorului cu combustie internă. în fapt 
cauzele directe, luate în considerare de poliţie, sunt diverse şi multe 
fortuite: greşeala şoferului, viteză excesivă, starea proastă a drumului 
şi aşa mai departe. "Aşa e şi cu războaiele", conchide Taylor. Se poate 
face analogia şi cu un exploziv; acesta nu explodează decât "provocat" 
de un detonator. Problema la 1914 este să identificăm detonatorul. 
Până la urmă, ca să rămânem la cazul german, nici nu mai are 
importanţă dacă Germania dorea sau nu colonii sau alte câştiguri 
teritoriale sau economice. întrebarea nu e dacă le dorea sau nu, ci dacă 
a intrat sau nu dintr-un asemenea motiv în război. Pentru Taylor, anti- 
german visceral, evident, cauza "specifică" e clară: "declanşatorul" 
constă în deciziile luate de Austro-Ungaria şi Germania. Păstrând ideea 
generala a istoricului britanic, putem privi astăzi totuşi mai detaşat 
problema responsabilităţilor. 

Fritz Fischer, în prezent, e abandonat sau cel puţin sensibil nuanţat. 
El a adunat cu migală tot felul de proiecte expansioniste germane din 
preajma războiului. Dar cine nu avea asemenea proiecte? E de altfel un 
amalgam de opinii diverse, provenind din cercuri diferite şi exprimând 
tendinţe contradictorii, unele teoretic realizabile, altele mai curând 
utopice. Nu se poate extrage din ele o acţiune politică premeditată a 
Germaniei, care, după cum am spus deja, a păcătuit în politică mai 
mult prin lipsă de consistenţă decât prin prea multă consistenţă. Cât 
despre militari, evident că ei se joacă de-a războiul, aceasta este 
meseria lor (nu doar în Germania!). E greu de găsit - pentru a încerca o 
analogie - un text mai expansionist decât cel conceput de viitorul 
general Charles de Gaulle în 1932, în cadrul secretariatului general al 
consiliului superior al Apărării naţionale; e un aproape incredibil proiect 
de hegemonie franceză în întreaga lume, din care nu lipseşte alipirea 
Renaniei, extinderea imperiului colonial african, sporirea influenţei nu 
numai în Europa Centrală şi Răsăriteană, dar şi în America Latină 
(evident, în detrimentul Statelor Unite), neutralizarea posesiunilor 
britanice (Gibraltar, Malta, Suez)... şi aşa mai departe. Putem trage de 
aici concluzii privind responsabilitatea Franţei pentru al Doilea Război 
Mondial? Cât despre proiectele expansioniste germane, enunţate după 
august 1914, bineînţeles că acestea sunt numeroase şi mult mai 
aplicate: era război, un război pe care Germania îl considera impus şi 
pentru care se aştepta la o "plată" corespunzătoare. Dar n-avem decât 
să comparăm proiectele germane, nu cu simplele proiecte ale celorlalţi, 
ci cu realitatea însăşi a păcii de la Versailles: nu s-ar spune că 
învingătorii au înţeles să profite mai puţin decât ar fi profitat Germania 
în caz de victorie. Pe de altă parte, s-a arătat în mod convingător că 
intensa propagandă a "scopurilor de război" a fost destinată cu 
deosebire opiniei publice germane (altminteri, într-adevăr, ce rost ar fi 



avut să se clameze aceste obiective); opinia publică trebuia convinsă, 
şi menţinută în această convingere în anii grei ai războiului, pe de o 
parte de dreptatea Germaniei, pe de altă parte de avantajele care îi vor 
reveni în urma sacrificiilor consimţite. 26 

La antipodul lui Fritz Fischer, Jean-Jacques Becker consideră că în 
"înlănţuirea care a condus la războiul european, interesele materiale 
sunt absente sau au un loc foarte restrâns". 27 Au contat mult 
sentimentele şi antagonismele naţionale. A contat, în toate marile ţări 
implicate (Austro-Ungaria, Germania, Rusia şi Franţa - şi de remarcat că 
istoricul francez nu face aici nici o deosebire între Germania şi Franţa) 
presiunea statelor-majore: planurile de război erau minuţios puse la 
punct şi trebuiau aplicate întocmai, altminteri existând riscul unor 
grave disfuncţionalităţi (Rusia ar fi putut mobiliza doar împotriva 
Austro-Ungariei? Poate că da, dar planul său de război prevedea o 
mobilizare generală. Germania ar fi putut ataca doar Rusia? Poate că 
da, dar planul von Schlieffen prevedea, în prima fază, o ofensivă 
împotriva Franţei ...). în sfârşit, intră în joc masiv şi mentalităţile, 
imaginarul războiului; generaţia de la 1914 credea despre război două 
lucruri: mai întâi că era inevitabil şi în al doilea rând că avea să fie de 
scurtă durată. Presupusa fatalitate a conflictului şi convingerea că se 
va încheia repede au contribuit la acceptarea cu sufletul împăcat a unei 
înfruntări care ar fi fost, totuşi, evitabilă. 

Singurul punct de plecare incontestabil al războiului a fost atentatul 
de la Sarajevo. în rest, cauzele mari pot fi discutate în fel şi chip, pot 
sau nu să fie luate în considerare. Fără atentatul de la Sarajevo n-ar fi 
izbucnit atunci războiul european. Poate ar fi izbucnit altădată, poate n- 
ar mai fi izbucnit. 

La Sarajevo, capitala Bosniei anexate de monarhia habsburgică, 
tânărul sârb bosniac Gavrilo Princip a reuşit să-i asasineze pe 
arhiducele Franz Ferdinand, moştenitorul tronului Austro-Ungariei, şi pe 
soţia acestuia. Autorităţile de stat ale Serbiei n-au fost propriu-zis 
implicate în atentat, dar grupul de atentatori era în legătură cu 
organizaţia teroristă sârbă Mâna neagră, condusă de colonelul Dragutin 
Dimitrievici, şeful serviciilor de informaţii ale armatei sârbe; au primit 
pe această cale arme şi bani. Austro-Ungaria a găsit prilejul potrivit 
pentru a trimite mai întâi un ultimatum Serbiei şi apoi - în condiţiile 
acceptării aproape în întregime, dar nu în totalitate, a ultimatumului - 
pentru a-i declara război, la 28 iulie 1914. 

Evident că Austro-Ungaria a căutat războiul cu tot dinadinsul (mai 
mult Austria decât Ungaria, aceasta din urmă având şi aşa destule 
necazuri cu naţionalităţile, inclusiv cu propria populaţie sârbă, şi, mai 
presus de responsabilii politici, statul-major austriac... dar, în final, 
aceasta a fost decizia). Monarhia habsburgică este, aşadar, prima 
vinovată. .. cu condiţia de a scoate din context evenimentele anului 



1914. Să spunem, totuşi, mai întâi, că atentatul de la Sarajevo nu a fost 
deloc o crimă "minoră". Lovea, simbolic, în inima imperiului. Austro- 
Ungaria, dacă n-ar fi reacţionat, şi-ar fi pierdut credibilitatea de mare 
putere (o mare putere cam suferindă, dar încă, formal, o mare putere). 
Ceea ce i se poate reproşa nu e prima reacţie, care se cuvenea oricum 
să fie suficient de dură, ci disproporţia dintre motivul real şi declaraţia 
de război. Cu alte cuvinte, lucrurile s-ar fi închis, inclusiv în favoarea 
Austriei, dacă rămâneau limitate la ultimatum şi acceptarea acestuia 
aproape completă de partea sârbă ("un magnific succes diplomatic" 
pentru dubla monarhie, după cum apreciază un istoric). 28 

Privită în cadrul strict al lunii iulie 1914, Serbia apare, dacă nu cu 
totul nevinovată, oricum mai puţin vinovată decât Austro-Ungaria. în 
realitate, văzute într-un cadru istoric mai larg, lucrurile nu stau chiar 
aşa. Serbia era mult mai mică decât Austro-Ungaria, dar nu mai puţin 
expansionistă. Poate chiar mai expansionistă, în condiţiile în care 
Austro-Ungaria îşi cam atinsese limitele (şi orice extindere în Balcani, 
prin înglobarea suplimentară a unor populaţii slave, n-ar fi făcut decât 
să amplifice complicaţiile naţionale din imperiu), în timp ce Serbia 
tocmai căpătase gustul măririlor teritoriale. I s-a reproşat Austro- 
Ungariei şi tratamentul discriminatoriu aplicat numeroaselor 
naţionalităţi reunite în acest imperiu multietnic. S-ar fi înfăţişat ca o 
structură anacronică, în plină eră a afirmării naţiunilor. Serbia, 
dimpotrivă, ar fi urmărit un proiect naţional în spiritul vremii. Şi sub 
aceste aspecte sunt mai multe de spus. Dacă, în vremea Primului 
Război Mondial, tendinţa generală, pe care războiul a accentuat-o, 
mergea în sensul dezideratelor naţionale, era postnaţională care se 
anunţă astăzi ne poate dispune la mai multă înţelegere pentru 
alcătuirile supranaţionale. Austro-Ungaria ar fi avut şansa să devină o 
federaţie a popoarelor din Europa Centrală. O şansă pe care a ratat-o, 
dar ar fi meritatpoate să n-o rateze. Statele "naţionale" care s-au 
constituit pe ruinele ei au fost doar parţial sau deloc state naţionale; 
era aproape imposibil să se traseze frontiere net despărţitoare între 
popoare pe care istoria le amestecase. în partea austriacă a monarhiei 
se făcuseră de altfel paşi în direcţia unei eventuale federalizări: existau 
autonomii provinciale, iar din 1907, introducându-se votul universal, 
germanii ajunseseră să fie minoritari în Parlament. Ungaria însă se 
menţinea în ideea strictă a statului naţional ungar şi a naţiunii ungare 
unitare: a fost o mare neînţelegere a cursului istoriei, pe care ungurii 
aveau să o plătească scump. 

în ce priveşte proiectul "naţional" al Serbiei, astăzi îi cunoaştem 
istoria de la început până la capăt, aşa că îl putem judeca mai bine. 
Deşi la scară mai mică şi cu justificările naţionale de rigoare şi Serbia 
prezintă tot un caz de imperialism. Urmărea nu numai constituirea 
"marii Serbii", ci a unui stat atotcuprinzător al slavilor sudici şi chiar 



dincolo de hotarele lor, unde sârbii urmau să fie "mai egali" decât 
ceilalţi. Croaţii, care făceau parte din monarhia habsburgică, erau 
foarte apropiaţi de sârbi prin limbă, însă prin istorie, religie şi cultură se 
prezentau ca un popor sensibil diferit de aceştia, legaţi nu de Balcani, 
ci de Europa Centrală (singurii, de altfel, care în cadrul Ungariei 
dispuneau de o anume autonomie). Slovenii erau un popor distinct, 
slav, fireşte, dar care evoluase integrat în spaţiul german. Macedonenii 
se simţeau mai aproape de bulgari, dar sârbii ţineau neapărat să-i 
aducă mai aproape de ei. Albanezii erau pur şi simplu albanezi. Pentru 
a ajunge la Adriatica, Serbia a încercat în războiul balcanic din 1912 să 
ocupe întreg teritoriul locuit de aceştia. Până la urmă, mai ales datorită 
Austriei, s-a constituit Albania, ca stat de sine stătător, rămânând însă 
ţinuturi albaneze (în Kosovo şi Macedonia) înglobate în Serbia. Ar fi naiv 
să ne închipuim că Serbia era mai binevoitoare cu naţionalităţile decât 
Austro-Ungaria. l-a lipsit, ca peste tot în Balcani, cultura acceptării 
diversităţii etnice şi a identităţilor minoritare. Sutele de mii de români 
din Valea Timocului n-aveau nici atunci, cum nu au nici astăzi, statutul 
recunoscut al unei minorităţi etnice. Despre Bosnia, orice discuţie e 
inutilă; recentul genocid ar fi fost de neconceput sub stăpânire austro- 
ungară. Austro-ungarii discriminau, dar nu masacrau. Trebuie spus că 
Serbia (ca şi Croaţia de altfel) a dovedit, de-a lungul unui întreg secol, 
un potenţial de violenţă ieşit din comun, de la cumplita scenă a 
asasinării regelui Alexandru Obrenovici şi a soţiei sale, în 1903, până la 
vărsările de sânge din Bosnia şi Kosovo; atentatul de la Sarajevo din 
1914 e doar un episod, care nu poate fi izolat de un secol de istorie. 

Nu e cazul nici să inversăm rolurile, peptru a pune în evidenţă în 
prea mare măsură partea de dreptate a Austro-Ungariei şi, implicit, 
partea de nedreptate a Serbiei. Fiecare din cele două părţi a avut şi n-a 
avut dreptate, sau a avut propria dreptate, care nu era şi a celuilalt. 
Austro-Ungaria căuta să-şi consolideze poziţiile în Balcani şi să evite 
tentaţiile secesioniste ale slavilor din Imperiu. Serbia urmărea să-i 
reunească în jurul ei pe toţi slavii sudici, inclusiv pe cei din monarhia 
vecină, şi să devină o putere regională. Anexarea, în 1908, a Bosniei şi 
Herţegovinei de către Austro-Ungaria (care le administra din 1878) a 
făcut să crească tensiunea, sporită încă prin războaiele balcanice din 
1912-1913. Prăbuşirea stăpânirii otomane în Balcani şi împărţirea 
teritoriilor între micile state naţionale din peninsulă păreau să 
anticipeze un scenariu similar şi pentru Austro-Ungaria. Serbia, chiar 
dacă nu a anexat tot ce şi-ar fi dorit, a ieşit întărită din conflict, în 
dauna Bulgariei, pe care mizase Austro-Ungaria. Ocuparea Macedoniei 
de către Serbia a provocat de altfel riposta Bulgariei şi declanşarea 
celui de-al doilea război balcanic. Era de aşteptat să urmeze un conflict 
direct între Viena şi Belgrad. Austro-Ungaria a profitat de atentatul de 
la Sarajevo pentru a rezolva o situaţie care i se părea periculoasă 



pentru Imperiu, şi chiar era periculoasă. Trebuiau stopate, din punctul 
său de vedere, iredentismul şi expansionismul sârbesc. S-ar putea ca 
temerile austro-ungare să fi fost exagerate, iar acuzele parţial 
nedrepte. Şi unele, şi altele aveau însă un fundament. Iar până la urmă, 
ceea ce contează în relaţiile internaţionale şi în toată gama raporturilor 
interumane - nu sunt strictele realităţi, ci reprezentările. Viena 
percepea Serbia ca pe o ameninţare. Şi Statele Unite au profitat - dacă 
e să încercăm o analogie - de atentatul de la 11 septembrie pentru a 
intra în Irak, chiar cu mai puţină îndreptăţire ca în cazul conflictului 
dintre Austro-Ungaria şi Serbia. E clar că a fost o greşeală, pe care 
Austro-Ungaria a plătit-o prin dispariţia ei, dar, într-o judecată 
echilibrată, nu se poate afirma pur şi simplu că riposta Austro-Ungariei 
ar fi fost cu totul nejustificată. Imprudentă, cu siguranţă, şi 
dezastruoasă prin consecinţele ei. 

Revenim la Germania. Acum începe tragedia Germaniei, care se 
desfăşoară implacabil, ca orice tragedie, din prima clipă până în ultimul 
moment. Factorul declanşator e atentatul de la Sarajevo. Fără să aibă 
idee de ce va urma, Gavrilo Princip - un personaj astăzi complet uitat - 
a marcat cursul istoriei mai mult decât oricare altă personalitate a 
secolului. Nici Hitler n-ar fi existat fără el (dacă admitem că, neavând 
loc atentatul de la Sarajevo, nu s-ar mai fi ajuns la război). Germania a 
ajuns să ia decizii şi să facă mişcări care s-au înlănţuit aproape 
obligatoriu. S-ar spune că nu mai avea cale de scăpare (încercând să 
ne aşezăm în termenii judecăţii de atunci; astăzi, când ştim cum s-au 
petrecut lucrurile, am căuta, fireşte, alte soluţii). 

Mai întâi, Germania se simţea izolată şi încercuită. A fost desigur 
aceasta şi o temă de propagandă, pentru a justifica declaraţiile de 
război şi strategia adoptată. Exprima însă şi o convingere, larg 
răspândită, exagerată până la un punct, dar şi justificată în parte. 
Războiul de altfel a dovedit-o: în timp ce Franţa şi Rusia au avut de 
luptat pe un singur front, Germania a trebuit să facă faţă pe două 
fronturi, atât împotriva Franţei şi a Angliei, cât şi a Rusiei. Era 
consecinţa eşecului politicii germane de alianţe, dar şi consecinţa 
datelor geopolitice obiective; poziţia central-europeană a Germaniei se 
dovedea extrem de incomodă. în aceste condiţii, Austro-Ungaria 
rămânea un aliat preţios, singurul pe care Germania mai putea conta. 
Era, în bună măsură, tot un imperiu german, printr-o parte a populaţiei, 
prin istoria sa, prin marca de civilizaţie imprimată popoarelor care-l 
alcătuiau. Alternativa la Austro-Ungaria ar fi fost o Europă Centrală şi 
sud-estică împărţită între slavi, cu Rusia ca putere hegemonică: pentru 
Germania, o ipoteză intolerabilă. Când se discută responsabilităţile 
războiului, Rusia face figură oarecum secundară, fiindcă, dacă a avut 
partea ei la început, nu i-a mai prins şi sfârşitul. Un Prim Război Mondial 
sfârşit şi cu victoria Rusiei ar fi interesant de imaginat. Deja ruşii 



căpătaseră din partea aliaţilor occidentali învoirea de a se instala în 
strâmtorile Mării Negre. Pe drept sau pe nedrept, Austro-Ungaria avea 
ceva de împărţit cu Serbia. Dar Rusia de ce s-a grăbit să sară în ajutorul 
Serbiei? Sub pretextul solidarităţii slave, urmărea - şi urmărea de multă 
vreme - să-şi extindă dominaţia în Balcani, ca şi în Europa Centrală. Nu 
putem şti ce s-ar fi întâmplat în caz de victorie rusească, dar o analogie 
se poate face uşor cu ceea ce s-a întâmplat la sfârşitul celui de-al 
Doilea Război Mondial: o parte însemnată a Europei trecută sub 
stăpânirea Rusiei. 

Din toate aceste motive, Germania a luat partea Austro-Ungariei, 
fără rezerve, doar cu unele nuanţe care nu s-au dovedit esenţiale. Ştim 
astăzi că n-a fost un calcul bun. Atunci părea justificat. Susţinerea 
acordată Austro-Ungariei n-a însemnat însă, într-o primă fază, o opţiune 
în favoarea războiului. Până în momentul începerii ostilităţilor, războiul 
a părut de altfel puţin probabil. Nimeni nu-l dorea (cu excepţia Austro- 
Ungariei, care voia strict un război limitat cu Serbia). Lucrurile se 
puteau opri la ultimatumul austriac şi acceptarea lui de către sârbi. Un 
pas mai departe, însemna războiul cu Serbia; în acest caz, Puterile 
Centrale sperau totuşi că Rusia nu va interveni (şi bine ar fi făcut, 
inclusiv pentru propriul destin!). Dacă Rusia intervenea şi se isca, din 
vina ei (după interpretarea germană, cel puţin), un război general, 
atunci germanii se consolau cu gândul că "mai bine acum decât mai 
târziu". "Mai târziu", peste câţiva ani, ar fi însemnat o Rusie mai bine 
pusă la punct din punct de vedere militar şi al transporturilor feroviare; 
cum un război cu Rusia părea inevitabil, mai bine, aşadar, să fie "mai 
devreme". Când Serbia "aproape" acceptă ultimatumul, Wilhelm II e 
încântat şi consideră diferendul pe cale de soluţionare (scrie cu mâna 
lui: "Strălucit rezultat pentru un termen de doar 48 de ore. E mai mult 
decât se putea aştepta! Un mare succes moral pentru Viena, dar cu 
asta dispare orice motiv de război. [...] N-aş fi ordonat nicicând 
mobilizarea pentru aşa ceva"). 29 Se petrece însă o "bâlbâială" 
diplomatică. Instrucţiunile date de cancelar ambasadorului german la 
Viena sunt echivoce, spre deosebire de intenţiile declarat pacifice ale 
Kaiserului. Fără importanţă, de altfel: la 28 iulie, Austro-Ungaria declară 
război Serbiei fară să se mai ostenească a consulta partea germană: se 
simţea, oricum, susţinută (poate că o consultare a celor două Puteri 
Centrale ar mai fi lăsat păcii o şansă, dată fiind poziţia mai nuanţată a 
Germaniei, a Kaiserului în orice caz). Din acest moment, un mecanism 
de precizie se pune în mişcare, care se pare că nici nu mai ascultă de 
oameni: totul se petrece automat. Pe 30 iulie, Rusia ordonă mobilizarea 
generală. La fel cum Austro-Ungaria conta pe Germania, tot aşa Rusia 
simţea că se poate baza pe sprijinul Franţei. în criza care a precedat 
războiul, Germania şi Franţa au avut comportamente complet diferite... 
conducând însă la rezultate similare. Germania şi-a susţinut activ 



aliatul, în timp ce politica franceză a fost de o desăvârşită pasivitate. 
Poate ar fi prins bine un sfat de moderaţie adresat ruşilor. Pasivitatea 
francezilor i-a convins că totul e în regulă: Franţa va merge cu ei. La fel 
ca Austro-Ungaria faţă de Germania, nici Rusia n-a socotit de cuviinţă 
să ceară acordul aliatului francez atunci când a întreprins pasul decisiv: 
mobilizarea generală. 



Dialectica vinovăţiilor germane 



îndată după ordinul rusesc de mobilizare, Germania a declarat 
război Rusiei, la 1 august 1914. într-o ultimă încercare de a limita 
războiul, Wilhelm II a cerut statului său major să oprească pentru 
moment atacul împotriva Franţei. Cu alte cuvinte, să renunţe la planul 
von Schlieffen. Imposibil! Planurile de război nu se mai schimbă în 
momentul începerii conflictului. La 3 august, Germania a înaintat 
Franţei declaraţia de război. 

Pentru a nu fi oprit angrenajul, toate marile puteri implicate au 
partea lor de răspundere. Una dintre ele oricare să fi declarat explicit 
că nu are intenţia de a intra înjoc, şi jocul s-ar fi oprit. Austro-Ungaria 
nu s-ar fi lansat în conflict dacă ar fi avut îndoieli cu privire la sprijinul 
german. Rusia n-ar fi tăcut un pas decisiv spre război dacă n-ar fi simţit 
Franţa alături de ea. "Fiecare guvern, în fiecare moment, a ales soluţia 
care conducea spre războiul general" 30 , scrie Jean-Jacques Becker care, 
încă o dată, nu înţelege să separe Franţa de responsabilitatea generală. 
Culmea este că nici unul dintre viitorii beligeranţi n-a dorit războiul, cel 
puţin nu un război de asemenea amploare. "N-am vrut aşa ceva", avea 
să spună mai târziu Wilhelm II. Nimeni n-a vrut, dar nimeni, pe de altă 
parte, nu a fost dispus să cedeze cât de cât de dragul păcii. Oricum, 
"teza Fischer" cade. Pentru Germania n-a fost un război de agresiune, 
pregătit din timp şi cu un rezultat considerat sigur în favoarea ei 
(fiindcă altfel nu l-ar fi făcut). Indiferent de ce proiecte de mărire, reale 
sau imaginare, ar fi avut Germania (mai bine zis unii sau alţii dintre 
responsabili, o parte sau alta a opiniei publice), războiul nu s-a 
declanşat din pricina acestor proiecte. De altfel, responsabilii germani 
nu par a fi fost chiar atât de siguri de victorie. Aveau dubii şi Wilhelm II, 
şi cancelarul Bethmann-Hollweg, şi generalul Falkenhayn, ministrul de 
Război, devenit apoi şef al Marelui Stat-Major. într-o exprimare sumară 
şi prea puţin academică, dar poate mai aproape de adevăr, se poate 
spune că războiul a fost rezultatul unei nemărginite prostii colective. Nu 
e deloc încurajator că o prostie de asemenea proporţii s-a înscris drept 
eveniment fondator al secolului al XX-lea. Mai toate frământările şi 
transformările ulterioare pornesc din august 1914: istoria ar fi avut alt 
curs fără Primul Război Mondial. 

Răspunderea Germaniei a fost mare, dar a ajuns să pară şi mai mare 
decât a fost în realitate. Destinul nefericit al acestei ţări a fost acela de 
a se instala durabil în rolul, real sau presupus, al agresorului. Istoria 
"simplificată" a Primului Război Mondial reţine până la urmă doar 
momentele cruciale. Mai întâi, agresiunea austriacă (încurajată de 
Berlin) împotriva Serbiei. Apoi, declaraţia de război germană la adresa 
Rusiei (în schema simplificată, mobilizarea armatei ruse e aproape 



trecută cu vederea). Pasul următor: Germania declară război Franţei. 
Urmează nu numai pătrunderea armatei germane în Franţa, dar şi 
invadarea Belgiei, ţară neutră, a cărei neutralitate fusese garantată şi 
de Germania. E de fapt episodul care atrage şi intrarea în război a Marii 
Britanii, exact ceea ce Germania sperase să poată evita (deşi britanicii 
probabil s-ar fi angajat oricum, urmărind să restabilească echilibrul de 
putere, devenit prea favorabil Germaniei). 

împovărător dosar! în fapt, toate aceste mişcări, care i-au afectat 
puternic şi pentru multă vreme imaginea, îi erau aproape impuse 
Germaniei, dacă nu de datele obiective ale situaţiei, în orice caz de 
modul cum se vedea situaţia dinspre Berlin. Era de la sine înţeles că 
Germania trebuia să susţină Austro-Ungaria. Odată ce Rusia a decis să 
mobilizeze, Germania nu-şi mai putea permite să aştepte, pentru a se 
lămuri dacă ruşii într-adevăr vor ataca, şi dacă vor ataca şi francezii, 
aliaţii ruşilor, la frontiera cealaltă. Ar fi fost o aşteptare extrem de 
riscantă. Planul von Schlieffen prevedea un război-fulger împotriva 
Franţei, care s-ar fi încheiat în cele câteva săptămâni necesare forţelor 
ruseşti pentru a deveni operaţionale. Aşa se face că un conflict austro- 
sârb s-a transformat aproape peste noapte într-un război franco- 
german. Planul von Schlieffen s-a dovedit în cele din urmă prea 
optimist. Şi-a avut însă logica lui şi ar fi putut să reuşească, dacă, de 
pildă, francezii ar fi rezistat la fel de slab ca în 1870 sau ca mai târziu, 
în 1940, şi nu aşa de bine cum au rezistat într-adevăr la 1914. Reuşita 
planului depindea însă de învăluirea prin Belgia a flancului armatei 
franceze, ceea ce a părut suficient pentru a justifica invadarea acestei 
ţări. Totul s-a legat logic, dar într-o logică pur militară, care ea însăşi şi- 
a arătat insuficienţa, în timp ce daunele politice s-au dovedit enorme, 
Germania instalându-se în postura de agresoare, inclusiv de 
"violatoare" a statelor neutre. Ar fi avut însă alternativă? Nu prea. 
Eventual să aştepte invazia ruso-franceză şi să-i lase pe ceilalţi să facă 
figură de agresori. 

Pentru imaginea Germaniei, toate aveau să meargă prost de acum 
înainte. A fost desigur o parte de vină, dar şi o parte de fatalitate. 
Exceptând un scurt moment la începutul războiului, când francezii au 
pătruns în Alsacia şi ruşii în Prusia Orientală, Germania n-a cunoscut 
prezenţa trupelor inamice pe teritoriul său. în schimb, armatele 
germane au ocupat tot timpul teritorii străine: o parte din Franţa, 
Belgia, un spaţiu care s-a tot lărgit în zona apuseană a Imperiului rus, 
mai târziu o parte a României... Inevitabil, şi-a asumat rolul 
ocupantului, care nu e niciodată un rol demn de laude. Când au pătruns 
în Serbia, austro-ungarii s-au dedat la tot felul de atrocităţi; dar nu ştim 
ce ar fi făcut sârbii, dacă ar fi intrat ei în Austro-Ungaria. Atrocităţi şi în 
Balcani: aproape o tradiţie locală. Germanii nu s-au comportat delec 
blând în Belgia şi în Franţa. în primele două săptămâni, 5500 de civili 



belgieni au fost executaţi, precum şi 500 de francezi. Mii de clădiri au 
fost distruse, fără vreo necesitate militară, inclusiv monumente istorice. 
Acestor fărădelegi ordonate li se adaugă şi abuzuri individuale, violuri 
îndeosebi. Pe lângă barbaria care însoţeşte de regulă războiul, era aici, 
până la un punct, şi o "filozofie" a strategilor. în această privinţă, 
militarii germani sau francezi vorbeau cam aceeaşi limbă. Generalul 
Helmut vun Moltke: "în orice război, cea mai mare binefacere e de a 
termina repede. în acest scop, trebuie stabilit că toate mijloacele sunt 
bune, inclusiv cele mai condamnabile." Generalul francez Henri Bonnal: 
"în război, totul trebuie sacrificat succesului operaţiilor..., orice exces 
de sensibilitate, orice slăbiciune care ar putea compromite vigoarea 
trupelor şi în cele din urmă succesul lor e o crimă împotriva patriei." 31 
Ministrul de Război al Franţei trimitea, îndată după începerea 
ostilităţilor, instrucţiuni privind luarea de ostateci pe măsură ce se va 
înainta în teritoriul inamic. Scurta prezenţă a francezilor într-un colţ din 
Alsacia-Lorena s-a ilustrat şi prin scene precum cea care urmează 
(relatată în corespondenţa unui soldat francez): "într-o fermă germană, 
intră un grup de husari şi îi întreabă pe fermieri dacă nu sunt germani 
în fermă. Ei spun că nu, dar, îndată ce intră, doi husari cad ucişi de doi 
ulani ascunşi sub un hangar. Se face dreptate pe dată, ferma e 
încercuită. Locuitorii sunt ridicaţi şi duşi în piaţa satului, împuşcaţi 
imediat şi, câteva secunde mai târziu, ferma era pradă flăcărilor." 32 

Sunt episoade care se întâlnesc mai des în teritoriul ocupat de 
germani. Nevoiţi să se retragă, francezii n-au mai avut ocazia să 
procedeze la fel. Nu lipsesc de altfel nici exagerările, chiar fabulaţiile, 
pe tema atrocităţilor: e şi asta o parte a propagandei de război. 
Germanii mai pun şi de la ei atunci când înşiră actele de barbarie ale 
ruşilor în Prusia Orientală, iar francezii nu se lasă mai prejos imaginând 
macabra temă a copilaşilor cu mâinile retezate de nemţi: o pură 
născocire! 

O altă iniţiativă strategică a Germaniei care i-a stricat şi mai tare 
imaginea a fost războiul submarin. Din nou însă Germania nu avea de 
ales: lucrurile se combinau în aşa fel încât toate decizile sale apăreau 
mai condamnabile decât ale celorlalţi. Alternativa ar fi fost să nu mai 
întreprindă nimic, pentru a nu mai greşi! De la bun început fusese 
supusă unei blocade, pentru realizarea căreia aliaţii nu avuseseră de 
făcut nici un efort: blocada rezulta de la sine, prin poziţia centrală a 
Germaniei, înconjurată de adversari, adăugându-se la aceasta şi 
stăpânirea engleză a mărilor. Au rezultat mari dificultăţi de 
aprovizionare, care au stânjenit efortul de război german şi, mai ales 
prin lipsurile alimentare, au săpat încetul cu încetul moralul populaţiei. 
Germania avea de ales între a se resemna (ceea ce în război nu e 
recomandabil) sau a institui la rândul ei o contrablocadă. Dincolo de 
aspectul moral şi de consecinţele planului german, sunt de remarcat 



laolaltă imaginaţia strategilor, performanţa tehnologică şi îndrăzneala 
echipajelor. începând din februarie 1917, s-a angajat războiul submarin 
nelimitat. Flota de submarine a Germaniei a tăiat liniile de comunicaţie 
ale Marii Britanii, scufundând atât nave inamice, cât şi vase neutre 
(americane îndeosebi) care contribuiau la aprovizionarea britanicilor. 
Nave însumând 540.000 de tone sunt trimise pe fundul mării în 
februarie 1917; în luna mai, tonajul scufundat se ridica deja la 885.000. 
Traficul porturilor engleze s-a redus la un sfert. Anglia începuse să se 
asfixieze şi se contura perspectiva pierderii războiului; fără sprijinul 
britanic s-ar fi prăbuşit şi frontul francez. A apărut însă la timp soluţia 
salvatoare: gruparea vaselor de comerţ în convoaie, escortate de nave 
de război. Pierderile au început să scadă (rămânând totuşi ridicate), iar 
comerţul britanic s-a revigorat. Germania a rămas tot sub blocadă, în 
timp ce adversarii săi au reuşit să limiteze efectele contrablocadei. 
Riscurile acestei strategii au fost mari şi, desigur, conştientizate de 
germani: riscul unor noi acuze de barbarie, odată ce neutrii nu mai erau 
cruţaţi; riscul, mai ales, al antrenării Statelor Unite în război, americanii 
neputând tolera la nesfârşit loviturile germane. Germanii sperau ca 
succesul campaniei submarine să determine încheierea generală a 
conflictului, înainte ca Statele Unite să ia o decizie (au declarat război 
Germaniei în aprilie 1917) şi înainte, în orice caz, ca armata americană, 
care aproape nu exista, să înceapă să existe şi să ajungă pe frontul din 
Franţa. S-au înşelat în această privinţă, cum s-au înşelat şi cu planul 
von Schlieffen; în ambele cazuri, costurile s-au dovedit mai ridicate 
decât avantajele. în fapt, germanii, ca şi ceilalţi, căutau cele mai bune 
soluţii pentru a câştiga războiul; doar că datele geopolitice îi favorizau 
pe ceilalţi şi, defavorizând Germania, o împingeau la combinaţii 
strategice, care şi-au avut logica lor, dar au condus la rezultate 
perverse. Problema Germaniei a fost de la un capăt la altul al războiului 
predominarea raţiunii militare asupra raţiunii politice; trebuia obţinut 
un avantaj militar oricare i-ar fi fost costul politic. De altfel, treptat, 
casta militară se impune la vârful deciziei, îndeosebi odată cu numirea 
mareşalului Hindenburg, secondat de generalul Ludendorff, în fruntea 
Statului-Major General; în fapt, cel de-al doilea avea să fie, până 
aproape de sfârşitul războiului, omul cel mai puternic din Germania. 
Relativa "militarizare" a guvernării ţării se potrivea cu tradiţia 
militarismului prusian, dar era şi răspunsul dat unei situaţii 
excepţionale: Germania trebuia să-şi mobilizeze cât mai eficient 
mijloacele, în vederea unei lovituri decisive, orice întârziere jucând 
împotriva ei. 



Cum a pierdut Germania un război pe jumătate 

câştigat 



După ce evenimentele s-au petrecut, a devenit uşor să se 
demonstreze că Germania trebuia să piardă războiul. Balanţa obiectivă 
de putere: teritoriu, populaţie, resurse, înclina sensibil de partea 
cealaltă. Germania era mai puternică decât oricare dintre adversarele 
ei, dar nu putea fi mai puternică sau mai rezistentă decât toate la un 
loc. Cu atât mai mult cu cât propriii aliaţi, şi aşa puţini: Austro-Ungaria, 
Imperiul Otoman, Bulgaria, n-o ajutau decât în mică măsură. Sau chiar 
o împovărau, impunându-i eforturi suplimentare. Trupele germane au 
trebuit să sară în sprijinul austro-ungarilor, care nu mai făceau faţă, pe 
frontul rus, pe frontul sârbesc, pe frontul românesc... Se consideră că 
un război scurt i-arfi avantajat pe germani, iar un război lung, aşa cum 
a fost până la urmă, le era defavorabil, date fiind resursele mai mari ale 
adversarilor. Interveneau însă şi evoluţii greu de anticipat; cine ar fi 
putut, la începutul conflictului, să prevadă revoluţia din Rusia sau 
angajarea Statelor Unite! Factorul moral era de asemenea esenţial şi 
imposibil de cuantificat. Cine va rezista mai mult, pe front, ca şi în 
spatele frontului, într-un război de uzură, în care rezistenţa psihică era 
serios pusă la încercare? Rusia a cedat prima. Avea să urmeze oare 
Franţa? în primăvara anului 1917, un soi de descurajare se răspândeşte 
printre francezi, a cărei expresie dramatică o reprezintă numeroasele 
revolte ale soldaţilor, fenomen de o amploare necunoscută în celelalte 
mari armate occidentale; condamnări la moarte, execuţii... în cele din 
urmă lucrurile s-au liniştit. Germania s-a comportat bine până aproape 
de sfârşit. A pierdut războiul; ar fi putut să-l câştige. 

Eşuarea campapiei-fulger pe frontul de vest, în urma înfrângerii de 
pe Marna, i-a lăsat totuşi pe germani stăpâni peste o bună parte a 
Franţei nord-estice, căreia i se adăuga şi Belgia, ocupaţie prelungită, 
fără modificări notabile de front, până în ultimele luni ale conflictului. 
Pe de altă parte, la scurt timp după Marna, armatele ruseşti care 
pătrunseseră în Prusia Orientală sunt cumplit bătute la Tannenberg şi 
la Lacurile Mazuriene (victorie oarecum estompată, prin succesele 
obţinute în acelaşi timp de ruşi împotriva austriecilor, în Galiţia; de 
altfel, scenariul se va repeta: de regulă, ruşii îi băteau pe austrieci, şi 
germanii pe ruşi, ceea ce corespundea şi ierarhiei efective de putere). 
Acest şir de bătălii a stabilit un anume echilibru, care s-a menţinut ani 
de zile, nici una dintre alianţele în conflict nereuşind să dea lovitura 
decisivă. Făcând suma succeselor sau eşecurilor limitate, de fiecare 
parte, se poate totuşi conveni asupra unui uşor avantaj al Germaniei, 
aflată, pe ambele fronturi, dincolo de propriul său teritoriu; un avantaj 
care, e drept, nu însemna prea mult, în condiţiile în care Germania nu 



reuşea să meargă până la capăt şi să obţină victoria. încercarea de a 
zdrobi frontul francez la Verdun, în 1916, s-a soldat cu un rezultat nul, 
în contrast cu bilanţul extrem de încărcat al pierderilor suferite de 
ambele părţi (770.000 de morţi francezi şi germani). încă şi mai 
sângeroasă şi cu acelaşi rezultat nesemnificativ a fost ofensiva aliată, 
britanică în principal, de pe fluviul Somme... 

La un moment dat s-a petrecut însă o ruptură de echilibru, şi 
aceasta în favoarea Germaniei. Revoluţia din Rusia din februarie 1917 
l-a dat jos pe ţar şi a instituit un guvern "democratic". Intenţia noii 
guvernări era de a continua războiul, chiar cu vigoare sporită, şi 
urmărind aceleaşi scopuri: "eliberarea" slavilor din monarhia 
habsburgică şi controlul asupra Constantinopolului şi strâmtorilor Mării 
Negre. în fapt, ruşii se dovedeau obosiţi de război, iar aşteptările şi 
frământările generate de revoluţie nu erau deloc prielnice continuării 
acţiunilor militare. Unele tentative de negociere, în martie-aprilie 1917, 
au rămas fără urmări, dat fiind că scopurile de război ale Germaniei, 
susţinute îndeosebi de militari, nu aveau nimic de a face cu pacea fără 
anexiuni care i-ar fi tentat pe ruşi, ci urmăreau dimpotrivă extinderea 
considerabilă a prezenţei germane spre est. Era opţiunea militarilor 
care câştigaseră tot mai multă influenţă, în frunte cu generalul 
Ludendorff, devenit omul forte al momentului; era însă în fond şi 
dorinţa clasei politice şi a opiniei publice, cărora li se părea firesc ca 
Germania să aibă partea ei de garanţii şi de profit după atâţia ani de 
efort şi de sacrificii. De altfel, germanii deja ocupaseră o parte din ţările 
baltice, din Polonia şi din Bielorusia: cum să le cedeze tocmai acum, 
când se aflau în poziţie de forţă? în iulie 1917, generalul Brusilov a mai 
încercat o ofensivă în Galiţia, repede oprită din cauza refuzului 
soldaţilor de a mai lupta. Dezertările şi anarhia duceau cu repeziciune 
la dizolvarea armatei ruse. în aceste condiţii se petrece cea de-a doua 
revoluţie, revoluţia bolşevică din octombrie (noiembrie, potrivit stilului 
nou). în imposibilitate de a continua războiul şi neprimind nici un 
răspuns la propunerea lor de pace generală şi imediată fără anexiuni, 
bolşevicii au fost nevoiţi să încheie mai întâi un armistiţiu (în decembrie 
1917), iar apoi să semneze la 3 martie 1918 dezas truosul tratat de la 
Brest-Litovsk, care semăna aproape cu o capitulare fără condiţii. Rusia 
trebuia să evacueze Ucraina şi Bielorusia şi renunţa la orice pretenţie 
asupra posesiunilor baltice şi Poloniei; pierdea un sfert din populaţie, 
cam tot atât din capacităţile industriale şi cea mai mare parte a 
resurselor ei miniere. Pe teritoriul eliberat erau în curs de formare mai 
multe state independente, formal independente sau semiindependente: 
Finlanda, Ucraina, Polonia, Lituania, Letonia, Estonia, toate aflate, într- 
un fel sau altul, sub tutela sau influenţa Germaniei. Era un succes 
uluitor. 

Ca orice fapt istoric, Brest-Litovsk poate fi privit sub unghiuri diferite. 



Pe vremea când germanii denunţau Tratatul de la Versailles, le plăcea 
să prezinte pacea impusă de ei Rusiei ca un model de soluţie moderată 
şi echitabilă. Pentru adversarii Germaniei, dimpotrivă, Brest-Litovsk era 
detestabilul exemplu de pax germanica, reamintit germanilor, pentru a 
înceta să se mai plângă de Tratatul de la Versailles, considerat 
incomparabil mai blând. Adevărul e probabil ceva mai nuanţat decât 
aceste interpretări contradictorii. A fost, bineînţeles, o pace dictată de 
învingător, şi dictată fără menajamente. Era o pace menită să asigure 
supremaţia germană în Europa central-orientală. Nu era însă o pace 
impusă unor popoare libere, ci marelui imperiu rus, asupritor al 
popoarelor, fie în mai vechea alcătuire ţaristă, fie în mai noua alcătuire 
comunistă, pe cale de a se impune. în urma Tratatului de la Brest- 
Litovsk se creau state naţionale, acolo unde până atunci nu existase 
decât o singură stăpânire imperială. Statele acestea intrau desigur în 
orbita germană. Era mai bine, era mai rău decât stăpânirea rusească? 
Idealul pentru ele ar fi fost să scape şi de Rusia, şi de Germania. Ceea 
ce s-a şi întâmplat, însă doar preţ de două decenii, în perioada 
interbelică (nu şi pentru Ucraina, care a fost la scurt timp reanexată de 
Rusia comunistă). 

Odată cu scoaterea din război a Rusiei, Germania şi-a reglat 
problemele şi cu România, care se alăturase Antantei în august 1916, 
în vederea alipirii teritoriilor majoritar româneşti din Austro-Ungaria 
(Transilvania, Banat, Bucovina). România suferise o primă înfrângere în 
toamna anului 1916, când germanii, veniţi în sprijinul austro-ungarilor, 
ocupaseră tot sudul ţării, inclusiv capitala, Bucureşti. Retrase în 
Moldova, trupele române rezistaseră cu succes încercării mareşalului 
Mackensen de a desăvârşi cucerirea ţării. Odată cu defecţiunea 
rusească, românii nu mai aveau însă nici o şansă să ţină singuri tot 
frontul. Ca şi ruşii, au încheiat un armistiţiu în decembrie 1917 şi apoi 
pacea preliminară de la Buftea (martie 1918) şi pacea socotită 
"definitivă" de la Bucureşti (mai 1918). Era o pace deloc mai blândă 
decât cea de la Brest-Litovsk. România pierdea Dobrogea şi cea mai 
mare parte a munţilor. Evident că ar fi intrat şi ea în preconizatul 
sistem politico-economic al unei Europe Centrale dominate de germani. 
Reuşise cel puţin să recupereze Basarabia (în martie 1918), detaşată 
de Rusia în urma dezmembrării imperiului. 

Se terminase cu frontul de est (Serbia era în întregime ocupată încă 
de la stărşitul anului 1915). Germania câştigase războiul pe jumătate. 
Scăpase de obsesia luptei pe două fronturi, îşi putea aşadar concentra 
toate forţele în vest. îşi rezolva, măcar parţial, şi o problemă de 
aprovizionare, putând profita de bogăţiile naturale ale teritoriilor care 
trecuseră sub controlul său. 

Rămânea doar marea lovitură pe frontul de vest, cu atât mai 
necesară cu cât războiul submarin aproape îşi epuizase posibilităţile, iar 



trupele americane, încetul cu încetul, se adunau în Franţa (circa 40.000 
de soldaţi americani în octombrie 1917, 160.000 în ianuarie 1918, 
1.500.000 în septembrie 1918... care intră în foc începând din vara 
anului 1918). Ofensiva germană o serie de ofensive, de fapt se 
desfăşoară din martie până în iunie 1918. Iniţial, succesul e 
spectaculos, iar victoria Germaniei începe să pară apropiată. Din nou, 
trupele germane se apropie de Paris: se trage cu tunul asupra capitalei 
franceze. Germanii n-au însă forţa să meargă mai departe. 
Contraofensiva aliaţilor, declanşată în iulie 1918 (a doua bătălie de pe 
Marna) va continua fără întrerupere, împingând trupele germane spre 
frontierele Franţei, până la acceptarea de către Germania a 
armistiţiului din 11 noiembrie 1918, de fapt recunoaşterea înfrângerii. 

Ceea ce s-a petrecut - foarte repede - a fost aiuritor. De la un război 
deja câştigat în est - şi câştigat într-o manieră zdrobitoare - şi de la un 
război desigur încă necâştigat în vest, dar care evolua tot în favoarea 
sa, Germania a ajuns, în numai câteva luni, să fie complet înfrântă. S- 
au combinat mai mulţi factori care explică această dramatică 
întorsătură. Mai întâi, stoparea ofensivei, în iunie 1918, le-a arătat 
germanilor că nu mai pot câştiga războiul. Iar un război necâştigat 
echivala în perspectivă cu un război pierdut, dat fiind că balanţa de 
forţe n-ar fi făcut decât să se modifice constant în defavoarea 
Germaniei, prin revărsarea pe front a forţelor americane. în plus, 
succesiva defecţiune a aliaţilor a lăsat Germania singură: Bulgaria 
încheie armistiţiul la sfârşitul lunii septembrie 1918, urmată de Turcia, 
o lună mai târziu, şi de Austro-Ungaria (care suferise pe frontul italian 
înfrângerea de la Vittorio-Veneto, şi în fapt nici nu mai exista, dat fiind 
că Ungaria tocmai se separase de Austria), pe 3 noiembrie 1918. Mai 
gravă decât orice s-a dovedit prăbuşirea moralului. Germanii crezuseră 
în victorie, acum nu mai credeau. Ani de zile, înduraseră privaţiuni mult 
mai severe decât aliaţii occidentali. Lipsurile de tot felul, mai ales 
alimentare, au generat o stare de nemulţumire, manifestată inclusiv 
prin greve, al căror număr s-a înmulţit în 1916 şi 1917, apoi în ianuarie 
1918. O rază de optimism s-a strecurat odată cu eliminarea Rusiei şi cu 
ultima ofensivă germană pe frontul de vest, evoluţii care păreau că 
anunţă sfârşitul apropiat - şi victorios - al războiului. Cu atât mai mare a 
fost dezamăgirea atunci când s-a ajuns din nou în impas. Costurile 
umane ale ofensivei fuseseră enorme. Se presupune că Germania ar fi 
rezistat ulterior mai bine dacă în loc să forţeze inutil câştigarea 
războiului ar fi trecut în defensivă. în vara anului 1918, armata 
germană ajunsese la capătul puterilor. Se înmulţiseră actele de 
insubordonare: dezertări, întârzieri la reîntoarcerea în unităţi. O parte 
cel puţin dintre soldaţii germani epuizaţi, prost hrăniţi şi cu speranţele 
pierdute nu mai voiau să lupte şi destul de mulţi se lăsau să cadă 
prizonieri. Efectivele erau descompletate din pricina celor care 



dispăreau sau nu mai reveneau pe front; o anchetă ulterioară face 
referire la aproape un milion de soldaţi "absenţi". Se spunea că 
Ludendorff ajunsese să transmită ordine unor divizii care nu mai 
existau! Atmosfera ajunge să se degradeze şi în spatele frontului. 
Revolta marinarilor din portul Kiel în primele zile ale lunii noiembrie a 
dat semnalul unei ridicări revoluţionare în mai multe părţi ale 
Germaniei. La 9 noiembrie, Wilhelm II s-a văzut nevoit să abdice: 
regimul imperial s-a prăbuşit. Germania nu mai rezista: nici frontul, nici 
spatele frontului. Nu i-a rămas decât să accepte semnarea armistiţiului, 
la 11 noiembrie 1918. 

Ar fi putut să fie altfel? în principiu, totul poate fi şi altfel. Pentru 
aceasta, ar fi trebuit însă ca germanii şi cei de pe front, şi cei de acasă 
să fie decişi să continue războiul, exact ceea ce nu mai voiau. îndată 
după armistiţiu, s-a conturat în Germania ceea ce se numeşte "legenda 
loviturii de pumnal în spate". 33 Ea pune în cauză fie un grup relativ 
restrâns: spartakişti, comunişti, evrei, acuzaţi de subversiune, fie 
spatele frontului în genere, care ar fi abandonat o armată până atunci 
neînvinsă. în varianta restrânsă, legenda e desigur tendenţioasă, 
aşezată în tiparele bine-cunoscutei mitologii a conspiraţiei. Forma 
extinsă ar fi mai aproape de adevăr... cu condiţia unei şi mai largi 
extinderi. Nu numai spatele frontului a cedat, a cedat şi "neînvinsa" 
până atunci armată germană (şi nu doar sub influenţa propagandei 
revoluţionare şi a agitaţiilor din spatele frontului). N-a fost o lovitură de 
pumnal pe la spate, ci o sincopă generalizată. Dacă germanii ar fi fost 
pătrunşi de ideea de a lupta până la capăt, până pe străzile Berlinului, 
aşa cum avea să se întâmple în al Doilea Război Mondial, nu le-ar fi fost 
prea uşor aliaţilor, ei înşişi epuizaţi, să obţină victoria decisivă. 



Sistemul de la Versailles 



Comparând fără prejudecăţi, Tratatul de la Versailles (împreună cu 
tratatele conexe: Saint-Germain, cu Austria; Trianon, cu Ungaria; 
Neuilly, cu Bulgaria; Sevres, cu Turcia) nu pare să fi fost mai binevoitor 
cu învinşii de cum fuseseră tratatele de la Brest-Litovsk şi Bucureşti, 
dictate de Germania Rusiei şi României. Teritoriul Germaniei era 
sensibil diminuat (cu atât mai mult dacă socotim şi coloniile), şi se 
impunea reducerea drastică a potenţialului său economic şi militar. 
Turcia era tratată mai curând ca o ţară neeuropeană, împărţită, după 
practica colonialistă, între puterile învingătoare. Austro-Ungaria, e 
drept, dispăruse de la sine, însă Ungariei, atât cât rămăsese din ea, i s- 
au trasat cele mai defavorabile frontiere, care lăsau o bună parte dintre 
maghiari în afara ţării. 

Când au semnat armistiţiul, responsabilii germani nu erau încă pe 
deplin lămuriţi că semnează de fapt o capitulare necondiţionată. S-au 
lămurit curând, însă pasul decisiv fusese făcut şi Germania nu mai avea 
cum să reia ostilităţile. Articolul 231 al Tratatului de la Versailles 
decreta că Germania şi aliatele sale erau singure vinovate de războiul 
de agresiune pe care îl declanşaseră, şi responsabile în consecinţă 
pentru toate pierderile suferite de statele aliate. Cum Austro-Ungaria 
dispăruse, iar ceilalţi apăreau oricum ca o cantitate neglijabilă, 
Germania urma să suporte aproape întreaga povară morală şi 
materială a răspunderilor. Ştim astăzi că vina Germaniei a fost mai 
mică decât vina nelimitată care i s-a atribuit atunci. Această "lipsă de 
generozitate" pe care, în numele Franţei, o recunoştea recent 
preşedintele Sarkozy 34 , a contribuit în mare parte, poate chiar în mod 
decisiv, la dereglările care au aruncat lumea în al Doilea Război 
Mondial. 

Misiunea cea mai delicată a învingătorilor a fost aceea de a 
redecupa harta politică a Europei. Imperiile aveau să dispară, iar locul 
lor îl luau statele naţionale, potrivit "dreptului popoarelor de a dispune 
de ele însele", principiu enunţat de preşedintele Wilson al Statelor 
Unite. Principiul era însă mai uşor de enunţat decât de aplicat, cu atât 
mai mult cu cât în discuţie era în primul rând Europa Centrală, 
caracterizată printr-un amalgam de etnii, între care cu greu se puteau 
stabili linii despărţitoare. La drept vorbind, Europa Centrală ar fi fost 
mai potrivită pentru o formulă de tip confederativ decât pentru 
separarea brutală a unor teritorii cu populaţie mixtă. Din păcate, nu se 
putea trece de la o zi la alta de la discriminare şi confruntare la 
egalitate şi bună înţelegere. Criteriul luat în considerare a fost cel al 
limbii vorbite, iar definirea unui teritoriu drept naţional s-a tăcut în 
virtutea elementului etnic majoritar, cu prea puţină grijă pentru 



minoritari, oricât ar fi fost aceştia de numeroşi. Lucrurile s-au complicat 
şi mai tare prin punerea în balanţă, alături de criteriul etnic, şi a altor 
criterii, uneori opuse celui dintâi, în funcţie de interesele celor aflaţi în 
tabăra câştigătorilor. La nevoie, s-a invocat dreptul istoric: astfel, 
Boemia (Cehia) a rămas întreagă între limitele sale istorice, deşi 
"dreptul popoarelor" ar fi trebuit să ţină seama de existenţa a două 
populaţii, bine delimitate teritorial: cehii şi germanii. Criterii geografice, 
strategice, sau pur şi simplu "dreptul" învingătorilor au contribuit de 
asemenea la stabilirea noilor linii de frontieră. Trasarea graniţei pe 
Dunăre a permis anexarea la Slovacia a unei întregi regiuni locuite de 
unguri, care s-ar fi cuvenit să rămână Ungariei. Aşezarea frontierei între 
Italia şi Austria, la cumpăna munţilor (pasul Brenner) a rupt o bună 
parte din Tirolul majoritar german (austriac) în favoarea Italiei. Cert 
este că nici una dintre aceste excepţii n-a jucat în favoarea învinşilor! 

Statele naţionale rezultate au fost naţionale mai mult cu numele. în 
Europa Centrală, cel mai aproape de modelul naţional (dar încă destul 
de departe, am zice la mijloc între un stat naţional şi unul 
multinaţional) a fost România. Provinciile alipite cuprindeau numeroase 
minorităţi (maghiari şi germani în Transilvania, ucraineni şi germani în 
Bucovina, ruşi şi ucraineni în Basarabia, evrei în toate aceste regiuni), 
însă românii, cel puţin, erau aproape peste tot majoritari. De aceea, 
România a şi rezistat mai bine decât celelalte creaţii ale sistemului de 
la Versailles. Polonia s-a folosit de dreptul etnic spre vest, dar a 
revendicat în est dreptul său istoric, înglobând în cele din urmă teritorii 
locuite majoritar de ucraineni sau bieloruşi. Despre Cehoslovacia nu se 
poate spune decât că era un stat aproape la fel de multinaţional ca 
defunctul imperiu habsburgic: pe lângă cehi şi slovaci, cuprindea 
regiuni locuite compact de germani, maghiari şi ucraineni. La prima 
vedere, Iugoslavia semăna ceva mai bine cu un stat naţional, dat fiind 
că popoarele slave care o alcătuiau erau foarte apropiate prin limbă 
(deşi, alături de ele, se aflau destule minorităţi: albanezi, unguri, 
români, germani...). E un caz care dovedeşte însă insuficienţa criteriului 
lingvistic pentru a contura, în lipsa altor factori de legătură, o unitate 
de tip naţional. Sârbii ortodocşi, croaţii catolici şi bosniacii musulmani, 
chiar vorbind aceeaşi limbă, s-au dovedit în cele din urmă nu numai 
foarte diferiţi, ci şi ostili unii altora. 

în aceste condiţii, de aplicare foarte generoasă a criteriului 
etnolingvistic (în fapt, definiţia "germană" a naţiunii!), germanii aveau 
motive întemeiate să solicite un tratament egal. Cu alte cuvinte, în 
schimbul renunţării la teritoriile negermane pe care le deţineau, să 
realizeze în sfârşit reunirea tuturor ţinuturilor germane. Regiunile 
pierdute au reprezentat 13% din suprafaţa şi 10% din populaţia 
Reichului. Germania se reducea de la 540.000 km2 la 472.000 km2. 
Franţa a recuperat Alsacia-Lorena, fără referendum: singurul caz când 



nu limba vorbită a fost criteriul, ci apartenenţa naţională, potrivit 
concepţiei franceze (de fapt, germanizarea şi integrarea în ansamblul 
german făcuseră între timp progrese; e greu de spus în 1918 în ce 
măsură alsacienii se simţeau mai mult francezi sau mai mult germani). 
Polonia a căpătat provinciile Posen şi Prusia Occidentală (cu un 
"coridor" până la Marea Baltică), cu certă majoritate poloneză, dar şi cu 
o minoritate germană destul de semnificativă; în urma unui plebiscit i-a 
revenit şi extremitatea estică a Sileziei. Tot prin plebiscit, Danemarca a 
reintrat în posesiunea părţii de nord a provinciei Schleswig. Pe lângă 
teritorii majoritar negermane, germanii au trebuit să cedeze şi în 
câteva locuri unde erau ei majoritari. Au pierdut astfel oraşul Danzig 
(actualul Gdansk), devenit "oraş liber", la capătul "coridorului" polonez. 
La Memel (în extremitatea Prusiei Orientale) ar fi urmat să se 
organizeze un plebiscit; lituanienii au ocupat însă oraşul fără să se 
încurce în formalităţi. Malmedy, de limbă franceză, a trecut la Belgia, 
dar, odată cu Malmedy, şi districtul Eupen, întru totul de limbă 
germană (şi ca totul să fie perfect şi de necontestat, populaţia germană 
din Eupen a ratificat prin referendum această anexare!). 

în schimb, s-a refuzat categoric dreptul germanilor din afara 
Germaniei de a se uni cu Germania. Exista o puternică dorinţă de unire 
reciprocă între Germania şi Austria. "Alungată" din Germania în 1866, 
dar rămasă acum fără imperiu, părea cu totul natural ca Austria, cu 
nimic mai puţin germană decât oricare alt stat german, să se 
reîntoarcă în sânul Germaniei. Vetoul opus Ansch/uss-ului de învingători 
i-a dezorientat pe austrieci şi i-a nemulţumit profund pe germani. 
Discuţia s-a încheiat şi mai repede în privinţa alipirii la Germania a 
regiunii sudete, populată în mare majoritate de germani. S-a dat câştig 
de cauză cehilor şi argumentului că nu se poate desface unitatea 
istorică a Boemiei! Nedrepte, aceste decizii sunt lesne de înţeles: 
Austria, cu 6,5 milioane de locuitori, şi regiunea sudetă, cu 3 milioane, 
ar fi adăugat Germaniei, în termeni de populaţie, dar şi de valoare 
generală a teritoriilor, mai mult decât fusese nevoită să cedeze. în 
urma înfrângerii, Germania ar fi câştigat în loc să piardă. Aşa ceva nu 
se putea accepta. Cu atât mai rău pentru principii: ele nu se aplicau şi 
germanilor! 

Cel puţin nu s-a ajuns la dezmembrarea Germaniei, o idee nu lipsită 
de adepţi în Franţa, şi care părea realizabilă, odată ce Reichul nu data 
decât de la 1871, iar în interiorul său diferitele state îşi păstraseră 
identitatea. Chestiunea Renaniei a fost însă mai spinoasă. Francezilor 
le-ar fi plăcut să anexeze acest teritoriu, situat la vest de Rin (28.000 
de kilometri pătraţi, cu 5,5 milioane de locuitori şi cu o importantă 
capacitate economică). Soluţia anexării se arăta însă greu de înfăptuit: 
n-ar fi acceptat-o aliaţii anglo-saxoni şi bineînţeles nici populaţia 
germană a regiunii n-ar fi primit-o cu entuziasm. Rămânea formula 



independenţei, combinată cu o uniune vamală cu Franţa. Sau, în 
varianta minimală, măcar o largă autonomie în cadrul Germaniei: 
susţinută de altfel şi de o mişcare autonomistă renană destul de activă. 
Francezii urmăreau ca într-un fel sau altul frontiera occidentală a 
Germaniei - şi dacă nu frontiera politică, cel puţin frontiera militară - să 
se oprească pe Rin. Mareşalul Foch, învingătorul din 1918, considera că 
Franţa trebuie cu orice preţ să-şi asigure o apărare avansată pe linia 
acestui fluviu. Francezii au venit la congresul de pace şi cu teoria 
conform căreia locuitorii Renaniei au fost la origină celţi, romanizaţi 
ulterior şi doar în cele din urmă germanizaţi, însă supuşi tot timpul unei 
puternice înrâuriri franceze; una peste alta, erau mai apropiaţi de 
francezi decât de germani! 35 Englezii şi americanii s-au opus cu 
hotărâre acestor tentative, de natură să provoace un nou diferend de 
tip Alsacia-Lorena, în sens invers. în cele din urmă, Clemenceau s-a 
văzut nevoit să cedeze. Franţa a continuat însă şi în anii următori să 
pescuiască în apele tulburi ale separatismului sau autonomismului 
renan, fără să obţină însă vreun rezultat. Singura posibilitate de 
anexiune a rămas mica regiune de frontieră Saarland (Sarre în 
franceză), de 2000 de kilometri pătraţi, cu 800.000 de locuitori. O parte 
a ei aparţinuse un timp Franţei, până la 1815. Interesul cel mare privea 
însă bogatele sale zăcăminte de cărbune. Franţa a obţinut proprietatea 
minelor şi includerea regiunii în propriul spaţiu vamal. în termen de 15 
ani, un referendum urma să decidă asupra statutului ulterior: fie unirea 
cu Germania, fie cu Franţa, sau continuarea regimului de autonomie 
sub egida Societăţii Naţiunilor. Verdictul populaţiei (în 1935) a fost fără 
apel: marea majoritate în favoarea reintegrării în Germania. Toate 
aceste pretenţii franceze au înveninat încă şi mai tare raporturile dintre 
cele două naţiuni şi au fortificat în Germania spiritul de revanşă. 

Dacă teritoriul Reichului a fost diminuat, însă nu dezmembrat, 
posesiunile coloniale germane au avut parte de un tratament mult mai 
radical: toate au fost confiscate. învingătorii şi le-au împărţit pentru a 
face impresie mai bună sub egida Societăţii Naţiunilor. Marea Britanie 
primea Africa Orientală Germană (Tanganyka, corespunzând în mare 
parte Tanzaniei actuale). Togo şi Camerun se împărţeau între Marea 
Britanie şi Franţa. Africa Germană de Sud-vest era atribuită Uniunii 
Sud-Africane, deci tot imperiului britanic. Belgiei îi revenea Ruanda. 
Japonia lua concesiunea Quingdao, în China, şi împărţea cu Marea 
Britanie posesiunile insulare germane din Pacific. Era un act de 
spoliere, pur şi simplu, chiar dacă nedreptatea poate să pară astăzi mai 
puţin flagrantă, în măsura în care orice stăpânire colonială e socotită 
nedreaptă în raport cu populaţiile colonizate. Evident că faimosul drept 
al popoarelor de a dispune de ele însele nu se aplica şi raselor "de 
culoare". Pentru Germania însemna mai puţin o pierdere materială, cât 
o pierdere de prestigiu, o pierdere simbolică. I se punea în vedere că e 



restrânsă de acum înainte la spaţiul ei european, în contrast cu Marea 
Britanie şi Franţa, puteri mondiale, cu posesiuni şi interese pe toate 
continentele. încă o umilire. 

Sub toate dimensiunile, Germania trebuia să fie "redusă". Armata i 
se limita la 100.000 de oameni, exclusiv pentru menţinerea ordinii 
interne. Flota de război, care urma să fie predată, a fost sabordată. în 
plan economic i s-au impus Germaniei tot felul de obligaţii 
discriminatorii. Culmea abuzului l-a atins însă datoria de război, fixată 
în 1921 la enorma sumă de 132 miliarde mărci-aur; potrivit unei 
eşalonări ulterioare, Germania ar fi avut de plătit până în 1988! 
Dificultăţile economice şi financiare au dus de la bun început la o 
întârziere a plăţilor. Franţa a profitat pentru a ocupa în 1923 regiunea 
Ruhr, urmărind, pe lângă forţarea achitării sumelor convenite, şi 
punerea în slujba sa a potenţialului economic al regiunii, ca şi 
stimularea separatismului renan. Până la urmă, operaţia a fost un eşec; 
forţele franceze s-au retras în 1924, şi în acelaşi an, prin adoptarea 
planului Dawes, s-a recalculat şi datoria germană, într-o manieră mai 
puţin împovărătoare. în total, Germania avea să plătească (până când 
va fi "iertată", în 1932) suma de 23 de miliarde din totalul de 132, 
disproporţie care ilustrează caracterul excesiv al pretenţiilor iniţiale. 

In aducerea Germaniei în stare de disperare, răspunderea Franţei a 
fost mai mare decât a aliaţilor săi anglo-saxoni. Nu odată aceştia au 
îndemnat Parisul la moderaţie. Iniţial, nu păreau convinşi nici de 
drepturile Franţei asupra Alsaciei şi Lorenei; oricum, n-au acceptat 
pretenţiile ei asupra Renaniei. La scurt timp, de altfel, Statele Unite au 
adoptat o linie politică "izolaţionistă", dezinteresându-se de Europa. 
Marea Britanie îşi continua tradiţionala ei strategie a echilibrului 
european: odată Germania slăbită, nu era cazul să se întărească prea 
mult Franţa. între Franţa şi Germania, lucrurile erau însă mult mai 
complicate. Se declanşase un angrenaj conflictual încă din vremea 
războaielor napoleoniene. Mereu, fie germanii, fie francezii aveau să-şi 
ia revanşa pentru înfrângerile şi pierderile anterioare. Anglia ocupând o 
poziţie mai specială, de putere cu interese pretutindeni în lume, cele 
două ţări concurau şi pentru statutul de primă putere europeană. 
Acum, francezii aveau multe de recuperat şi multe de plătit: 
înfrângerea din 1870, pierderea Alsaciei şi a Lorenei, trecerea pe un 
plan de putere secundar în raport cu Germania, invazia din 1914, 
ocupaţia germană a unei părţi din teritoriul naţional, cu toate daunele 
şi traumele decurgând de aici... Din punctul de vedere francez, 
Germania trebuia să plătească, fără vreo limită, cu vârf şi îndesat. O 
asemenea secătuire a puterii concurente ar fi trebuit să ducă la 
inversarea rolurilor: o Franţă redevenită prima putere europeană (cu 
atât mai mult cu cât şi Rusia era pentru un timp scoasă din joc). Noul 
proiect francez de hegemonie s-a manifestat în fel şi chip, prin prezenţă 



sau intervenţii militare în diverse părţi ale Europei, prin tentative de 
preluare a "moştenirii" economice germane, prin cultivarea unor 
raporturi strânse cu noile state din Europa Centrală (Polonia, Mica 
Antantă: Cehoslovacia, România, Iugoslavia). Problema este că această 
politică era prea ambiţioasă pentru puterile Franţei. Chiar diminuată, 
Germania rămânea mai mare şi potenţial mai puternică decât 
adversara sa: 60 de milioane de germani, în interiorul noilor frontiere, 
în 1919, faţă de 40 de milioane de francezi; de asemenea, oricât de 
mari au fost pierderile şi dificultăţile de după război, capacitatea 
economică a Germaniei, industria cu deosebire, depăşea cu mult 
posibilităţile economiei franceze. Spiritul de revanşă al francezilor este 
de înţeles, după toate câte se întâmplaseră; după cum şi visul lor de 
hegemonie, întreţinut de nostalgia unei epoci când Franţa era de 
departe prima putere europeană. O politică mai înţelegătoare faţă de 
Germania este drept, mai uşor de imaginat acum decât în atmosfera de 
atunci ar fi putut să aibă însă efecte pozitive asupra evoluţiilor 
ulterioare. Şi Franţa a lucrat, fără să ştie şi fără să vrea, la ascensiunea 
lui Hitler şi la pregătirea propriei înfrângeri, două decenii mai târziu. în 
mod semnificativ, dintre toate campaniile celui de-al Doilea Război 
Mondial, cea mai populară a fost în Germania ofensiva împotriva 
Franţei din mai-iunie 1940. înfrângerea acesteia, rapidă şi totală, a fost 
percepută ca o binemeritată lecţie pentru umilinţele îndurate de 
Germania la sfârşitul războiului precedent. 



Republica de la Weimar 



Lumea de dinainte de Primul Război Mondial ar fi putut să evite 
această conflagraţie. E însă greu de imaginat cum ar fi putut lumea de 
după Primul Război să-l mai evite pe cel de-al doilea. Drumul conduce 
aproape inevitabil de la un război la celălalt. în Europa anului 1914 
exista un echilibru al puterilor care din păcate a funcţionat prost în 
momentul decisiv. în Europa de după 1918 nu mai există nici un fel de 
echilibru, iar contradicţiile sunt mai puternice ca înainte de război. 
Statele Unite s-au spălat pe mâini, Franţa joacă un rol care o 
depăşeşte, iar Germania şi Rusia pândesc momentul când vor putea 
recupera ce au pierdut sau chiar mai mult decât atât. Europa central- 
orientală, complet fragmentară în urma dispariţiei Austro-Ungariei, se 
prezintă ca o pradă ideală. în faţa Germaniei, la 1914, se deschideau 
multe căi virtuale. După 1918, drumul se îngustează şi conduce tot 
mai drept spre catastrofă. 

Sfârşitul războiului, mai întâi de toate, s-a dovedit pentru germani 
intolerabil, aproape de neînţeles. Germanii avuseseră impresia că 
aproape l-au câştigat, ca să afle a doua zi că în realitate l-au pierdut, şi 
încă în mod dezastruos. Avuseseră convingerea că duc un război de 
apărare, ca să li se spună la sfârşit că tocmai ei fuseseră agresorii. 
Căpătaseră sentimentul în bună măsură justificat că civilizaţia germană 
atinsese un punct foarte înalt şi se treziseră aruncaţi, fără 
menajamente, la marginea lumii civilizate. Nici un german nu putea 
accepta asemenea consecinţe. Germania era "programată" să-şi ia 
revanşa. 

Nu Republica de la Weimar avea să o ţină în frâu. 36 Se instalase de la 
o zi la alta în locul Imperiului, în condiţiile impuse de înfrângere, de 
valul revoluţionar şi de abdicarea lui Wilhelm II. N-a fost niciodată prea 
iubită. Coloana vertebrală a regimului o alcătuiau social-democraţii, şi 
ei în criză de identitate. Renunţaseră să mai fie un partid revoluţionar, 
fără ca prin aceasta să-şi atragă simpatia burgheziei, dar provocând o 
falie adâncă între ei şi comunişti. La dreapta rămânea vie nostalgia 
imperiului, la extrema stângă nostalgia unei revoluţii care nu mersese 
până la capăt. Mulţi dintre germanii cu vederi de dreapta s-au raliat 
Republicii din raţiune sau din oportunism, nu din vreun sentiment 
republican; nici electoratul socialist nu era prea satisfăcut de o 
republică devenită mai mult burgheză decât socială, urmarea fiind, mai 
ales în anii crizei economice, erodarea voturilor tradiţionale ale 
Partidului Social-Democrat. Scriitorii şi artiştii - categorie influentă într-o 
perioadă de mare efervescenţă culturală -, eliberaţi de prejudecăţile şi 
constrângerile Germaniei imperiale, nu numai că nu lăudau noua stare 
de lucruri, dar îşi manifestau neadaptarea la societatea în mij locul 



căreia trăiau. 

Guvernarea a fost ani de-a rândul asigurată de o coaliţie între social- 
democraţi şi două formaţiuni burgheze moderate: "Centrul" şi Partidul 
Democrat German. Cele trei partide au obţinut trei sferturi din sufragii 
în ianuarie 1919, dar au scăzut sub jumătate în 1920, şi de atunci n-au 
mai avut niciodată majoritate absolută. Pentru a mai păstra ceva din 
ideea "imperială" de stat, Constituţia republicană acordase puteri 
importante preşedintelui; acesta putea dizolva Reichstagul şi îl numea 
pe cancelar fără să fie obligat să ţină seama de raportul de forţe din 
legislativ. Cel dintâi preşedinte a fost social-democratul Friedrich Ebert. 
l-a urmat în 1925 mareşalul Hindenburg, ales în turul al doilea de 
scrutin cu 48,3% din voturi, faţă de 45,3% obţinute de centristul Marx. 
Hindenburg, un aristocrat şi un militar credincios tradiţiei imperiale, 
numai republican nu era; alegerea lui dovedea că o bună parte a 
corpului electoral rămânea sceptică (sau chiar de-a dreptul ostilă) faţă 
de simbolistica republicană. Hindenburg îşi va avea de altfel rolul lui în 
aducerea lui Hitler la putere, nu din vreo apreciere pentru micul caporal 
austriac, pe care el, mareşalul prusian, nu putea decât să-l privească 
de sus, ci din încă şi mai puţină consideraţie pentru republica al cărei 
preşedinte era. Toate acestea nu vor să spună că Republica de la 
Weimar nu s-ar fi putut menţine, cu toate insuficienţele ei: însă pe o 
mare calmă, sau moderat agitată, nu pe o mare în furtună. 

Nici economia germană n-a mai fost după război ceea ce fusese 
înainte: s-a dereglat, cum s-au dereglat toate. Nu e singura ţară care 
trece prin dificultăţi, dar nici o altă mare naţiune industrială n-a avut 
între 1918 şi 1933 atât de mulţi ani economici dezastruoşi precum 
Germania. Fireşte, nu doar consecinţele războiului sunt la originea 
disfuncţionalităţilor, dar partea lor, incontestabil, e substanţială. Din 
nou trebuie însă spus că rolul-cheie este al "reprezentărilor" mai mult 
decât al "realităţilor". Dincolo de ponderea reală de altfel imposibil de 
cuantificat a efectelor înfrângerii, rămâne faptul că în percepţia 
germană constrângerile tratatului de la Versailles şi îndeosebi 
reparaţiile de război au devenit cauza principală a sărăcirii ţării 
("Oamenii de afaceri în dificultate, profesorul prost plătit, muncitorul 
şomer, toţi au aruncat vina pentru necazurile lor pe reparaţii" 37 ). 

Pentru a ţine în frâu tensiunea socială şi potrivit propriei filozofii 
sociale şi etatiste, Republica de la Weimar intervine în domeniile cele 
mai sensibile şi ajunge să cheltuiască peste limita prudenţei. Sume 
considerabile sunt îndreptate spre asistenţa acordată victimelor 
războiului (aproape 2,7 milioane de invalizi, peste o jumătate de milion 
de văduve, peste un milion de orfani...). Costă mult şi sprijinul pentru 
construcţia de locuinţe, unde criza e acută, în urma sistării 
construcţiilor în anii războiului, ca şi prin afluxul refugiaţilor din 
teritoriile cedate. în sfârşit, e completat şi amplificat sistemul de 



asigurări sociale, existent încă din vremea lui Bismarck. Presiunea 
asupra bugetului a fost enormă, cu riscul greu de ocolit al inflaţiei. 
Intervine în ianuarie 1923 ocuparea Ruhrului de către francezi, iar 
rezistenţa pasivă decretată de guvern împotriva ocupantului, cu oprirea 
transporturilor şi a activităţilor industriale, provoacă aproape o paralizie 
economică. Inflaţia, deja în creştere, devine hiperinflaţie, cu "recorduri" 
neegalate în istorie. în ianuarie 1923, un dolar american valora nu mai 
puţin de 18.000 de mărci, dar era abia începutul; în noiembrie 1923 
atinsese cota de 4.200 de miliarde de mărci ! 

Situaţia se stabilizează în 1924, dar anii cu adevărat buni sunt 
puţini, doar până în 1928. Indicele producţiei industriale abia depăşeşte 
nivelul din 1913 (faţă de 100 în 1928, curba indică 98 în 1913, 37 în 
1919, 70 în 1922). Creşterea nu a fost prea sănătoasă. Penuria 
capitalurilor - care nu abundaseră în Germania nici înainte de 1914 - 
devenise acută; de aici, necesitatea creditării externe şi sensibilitatea 
la orice seism financiar pornit din afară. Marea criză economică atinge 
Germania încă înaintea celorlalte principale ţări industriale, primele 
semne arătându-se în partea a doua a anului 1928. Dependentă 
îndeosebi de finanţarea americană, economia germană a resimţit din 
plin în anii următori şocul crizei care a afectat Statele Unite. în raport 
cu indicele producţiei industriale de 100 în 1928, nivelul rămâne tot la 
100 în 1929, pentru a se prăbuşi la 87 în 1930, 70 în 1931, 58 în 1932 - 
şi început de relansare - 66 în 1933. Numărul şomerilor, în medie 
anuală, este de aproape 1,9 milioane în 1929, peste 3 milioane în 1930, 
4,5 milioane în 1931 şi 5,6 milioane în 1932, ceea ce în procente 
înseamnă 8,5% din populaţia activă în 1929 şi 29,9% în 1932. Dezastrul 
de după război, urmat de o scurtă perioadă de speranţă, apoi de o nouă 
cădere: germanii au avut parte de un tratament de şoc de o rară 
violenţă. 

Ani de umilinţă se succed începând cu armistiţiul din noiembrie 
1918, pentru a culmina cu ocuparea Ruhrului în 1923. Deznodământul 
acestui din urmă episod e însă în defavoarea Franţei, care se trezeşte 
izolată fără a-şi realiza vreun obiectiv. Se petrece o întorsătură: 
Germania preia iniţiativa şi o va menţine cât timp la cârma politicii sale 
externe se va afla Gustav Stresemann (din 1923 până în 1929). Pariul 
lui Stresemann a fost acela de a-şi readuce ţara în poziţia de putere de 
dinaintea Primului Război Mondial, nu prin forţă, ci printr-o treptată 
înţelegere cu foştii învingători. 38 O politică a paşilor mici: Germania 
trebuia să convingă de buna ei credinţă şi să recâştige cu timpul măcar 
o parte din ceea ce pierduse, şi poate chiar mai mult. Cu abilitate, 
Stresemann a ştiut să exploateze disensiunile franco-britanice, ca şi 
dispoziţia pacifică şi reconciliatoare a omologului său francez, Aristide 
Briand. în 1925, prin acordul de la Locarno, puterile occidentale 
garantează frontierele comune ale Germaniei, Franţei şi Belgiei, lăsând 



implicit deschisă soluţia unor revizuiri spre est. In 1926, Gennania este 
admisă în Societatea Naţiunilor, cu alte cuvinte iese din carantina 
politică de până atunci. Stresemann avea în vedere, pe termen ceva 
mai lung, obţinerea unei noi frontiere cu Polonia (în principal, 
recuperarea Danzigului şi a "coridorului"), unirea Austriei (Anschluss-ul) 
şi redobândirea unui spaţiu colonial. în fapt însă, n-a reuşit să atingă 
nici obiectivele care păreau mai simple: teritoriul Eupen, ataşat abuziv 
Belgiei, recuperarea Saarlandului, fără să se mai procedeze la un 
referendum, şi retragerea anticipată a trupelor franceze din Renania. în 
ce priveşte strategia lui Stresemann, opinia publică germană a fost 
împărţită, între cei care sperau că se va putea dobândi ceva, fie şi cu 
preţul unor renunţări, şi cei care considerau că, intrând într-un joc 
"legalist", Germania nu face decât să ratifice ordinea impusă de 
învingători. Iniţial speranţele au fost mai mari, spre sfârşit s-a 
accentuat însă sentimentul de insatisfacţie. în fond, în ce priveşte 
problema crucială: recuperarea, fie şi parţială, a teritoriilor pierdute, nu 
se realizase nimic! 

Ar fi izbândit Stresemann până la urmă? Greu de crezut: învingătorii 
n-ar fi acceptat să mutileze sistemul de la Versailles. La drept vorbind, 
alternativa era sau nici o revizuire, sau o revizuire radicală, însă nu cu 
mijloacele lui Stresemann, ci cu cele puse în acţiune de Hitler un 
deceniu mai târziu. Dar chiar în varianta cea mai optimistă i-ar fi trebuit 
abilului diplomat foarte mult timp pentru a obţine minime concesii şi un 
timp liniştit, de consolidare a încrederii între puterile europene. N-a fost 
să fie nici una, nici alta. în 1929, Stresemann a murit pe neaşteptate; 
avea doar 50 de ani. O dispariţie, s-ar spune, simbolică. Nereuşita lui 
deschidea calea unor abordări mai puţin diplomatice. Nu doar 
Germania, ca stat, ci şi germanii, ca naţiune, n-aveau deloc intenţia să 
renunţe la obiective teritoriale pe care le considerau absolut justificate. 



Hitler si al Treilea Reich 



E instructiv de urmărit procentajul voturilor obţinute de nazişti la 
alegerile legislative, din 1924 până în 1933. lată cum se prezintă: 
mai 1924 - 6,5% 
decembrie 1924 - 3% 
mai 1928 - 2,6% 
septembrie 1930 - 18,3% 
iulie 1932 - 37,4% 
noiembrie 1932 -33,1% 
martie 1933 - 43,9% 39 

Se constată lesne că perioada de relativ echilibru şi de creştere 
economică dintre 1924 şi 1928 nu le-a priit deloc. Criza economică, în 
schimb, i-a favorizat masiv. Chiar şi aşa, scorul cel mai ridicat obţinut a 
fost 37,4%. După care, la câteva luni, urmează un recul de câteva 
procente: 33,1%. Mai puţin decât au înregistrat socialiştii şi comuniştii 
împreună (doar că socialiştii şi comuniştii nu mergeau împreună). Semn 
că Partidul Naţional Socialist îşi atinsese limitele. Scăderea, cu 
siguranţă, ar fi continuat, odată cu semnele ieşirii din criză. Dacă Hitler 
nu reuşea să ajungă la putere în ianuarie 1933 - aşa cum s-au petrecut 
lucrurile -, nici n-ar mai fi avut vreo altă ocazie. Desigur, l-a ajutat 
democraţia. Fără vot universal şi largi libertăţi politice, naziştii n-ar fi 
avut cum să ajungă atât de sus. însă democraţia (pe fond de criză) nu 
le-a asigurat decât o treime din voturi. S-a adăugat sprijinul de 
conjunctură al unei drepte ostile Republicii de la Weimar, dar prea 
puţin apropiată de intenţiile revoluţionare ale nazismului: o dreaptă 
care a jucat greşit şi s-a păcălit. Rămâne faptul că Hitler n-a avut 
niciodată o majoritate în Germania până când a devenit stăpânul ţării. 
Şi alegerile din martie 1933 sunt semnificative: 43,9% din voturi, mai 
puţin de jumătate, în condiţii de intimidare, chiar de teroare, împotriva 
adversarilor politici. 

Naziştii au beneficiat în cursa lor pentru putere, la începutul anilor 
'30, de un vot masiv al clasei de mijloc şi de o parte, mai mică, a 
voturilor muncitoreşti. Motivele pentru care s-au îndreptat spre nazism 
n-au fost însă acelea care s-ar putea presupune astăzi dintr-o lectură 
superficială a istoriei. Ideile fixe ale lui Hitler, exprimate în cartea sa 
programatică Mein Kampf (1925-1926), erau nimicirea evreilor şi 
extinderea Germaniei cât mai departe spre Răsărit, prin distrugerea 
Rusiei. Rasa germană, purificată, avea astfel să populeze un întins 
imperiu. Aceste ţinte Fuhrerul le-a urmărit cu tenacitate odată ce a 
ajuns la putere. însă prin ele, şi doar prin ele, n-ar fi ajuns la putere 
niciodată. Câţi germani l-ar fi votat doar ca să scape de evrei sau 



pentru a coloniza Rusia? Problema germanilor era criza cu repetiţie a 
societăţii în care trăiau şi umilinţa în care îi împinsese sistemul de la 
Versailles. Perfect regizată de Goebbels, imbatabilul specialist al 
domeniului, propaganda electorală nazistă a mizat pe nemulţumirea 
profundă şi pe aşteptările oamenilor, adaptându-şi discursul, pe lângă 
temele generale, pentru fiecare categorie în parte. O Germanie 
puternică şi unită, fără bariere între clase, fără conflicte sociale, o 
Germanie prosperă şi reaşezată între marile puteri ale lumii: aceasta 
era esenţa mesajului. Rasismul şi antisemitismul, nucleul tare al 
doctrinei naziste, au fost lăsate la o parte sau în orice caz mult 
atenuate, socotite, pe drept cuvânt, contraproductive ca teme 
electorale. Nu numai că majoritatea germanilor n-au votat nazist, dar şi 
majoritatea celor care au votat în acest fel n-au votat în fond pentru 
ceea ce constituia profilul specific al doctrinei naziste. A fost un vot al 
disperării şi al speranţei. Plătit scump. 

în ce măsură s-au raliat germanii în anii următori regimului nazist? 
Pentru a răspunde la această întrebare, consultările electorale nu mai 
au nici o relevanţă; în 1938, 48.850.000 de alegători spun "da" listei 
unice şi doar 75.000 se pronunţă împotrivă. în crearea acestei aparente 
cvasiunanimităţi în jurul proiectului nazist a contat, fireşte, anihilarea 
opoziţiei. Liderii politici sau de opinie, socialişti, liberali, comunişti, 
universitari, evrei... sunt sau în închisori şi lagăre, sau în exil. Au avut 
un impact, pe de altă parte, succesele regimului, care îşi ţine într- 
adevăr o parte din făgăduieli. Economia se relansează, şomajul scade 
de la aproape 6 milioane în 1932 la un milion spre sfârşitul anului 1937. 
Regimul face, se înţelege, mare caz de reuşitele sale economice. 
Istoricii le-au mai redus ceva proporţiile. Şi fără nazism, Germania, 
odată ieşită din criză, ar fi înregistrat, ca şi celelalte ţări, o creştere 
economică şi o diminuare a şomajului. Este însă drept că, în condiţiile 
date, un regim totalitar a dispus de mijloace mai eficiente pentru a 
mobiliza resursele şi oamenii. Marile lucrări, îndeosebi construcţia de 
autostrăzi, investiţiile în industria grea, în primul rând în fabricile de 
armament, au stimulat economia în ansamblul ei şi au oferit 
numeroase locuri de muncă; reintroducerea serviciului militar 
obligatoriu avea, de asemenea, să contribuie la resorbţia şomajului. Pe 
baza unor estimări recente, socotind 100 nivelul PIB-ului în 1932, se 
ajunge în Germania, în 1938 (fără Austria şi regiunea sudetă) la 155, în 
timp ce Marea Britanie înregistrează numai 125, şi Franţa, încă mai jos, 
doar 113. 40 Au crescut şi salariile, nu foarte mult, însă au crescut. în 
ansamblu şi mai ales în comparaţie cu dezastrul anilor de criză, situaţia 
socială s-a îmbunătăţit sensibil, cu un preţ, este drept, pe măsură: 
pierderea libertăţilor. în acelaşi timp, punctele marcate de Hitlerîn plan 
european, prin anexarea teritoriilor germane (Austria şi regiunea 
sudetă) şi reafirmarea poziţiei de prim rang a Reichului nu puteau să nu 



dea satisfacţie unei naţiuni care simţise din plin umilinţa de la 
Versailles. 

Impresia este a unei aderări masive la politica lui Hitler, cel puţin în 
perioada marilor succese (erodată treptat în ultimii ani, odată cu 
întoarcerea războiului în defavoarea Germaniei). De aici s-ar putea 
trage uşor - prea uşor concluzia unei responsabilităţi colective. 
Judecata s-ar cuveni să ţină seama de condiţia specifică a sistemelor 
totalitare. Nazismul nu poate fi privit doar în sine, ci în contextul unei 
tipologii pe care o regăsim şi în Italia mussoliniană (deşi în forme mai 
puţin accentuate) şi, cu prisosinţă, în regimurile comuniste. Nu e deloc 
adecvată cântărirea comportamentului unei societăţi "închise" prin 
analogie cu valorile şi reacţiile unei societăţi "deschise". O chemare la 
urne, de pildă, într-un regim totalitar, este o ceremonie unanimistă, şi 
nicidecum o consultare electorală autentică. Imnurile de slavă înălţate 
conducătorului suprem sau partidului unic ţin tot de ritual şi nu 
definesc vreun grad anume de convingere. Oamenii sunt manipulaţi şi 
în democraţii; dintotdeauna au fost manipulaţi! Dar, cel puţin, în 
regimurile democratice, sunt manipulaţi în mai multe sensuri, ceea ce 
se traduce printr-o diversitate a opţiunilor. în totalitarisme se petrece o 
unică şi masivă manipulare, al cărei rezultat e spălarea parţială sau 
totală a creierelor (imună la acest procedeu rămânând o minoritate 
destul de restrânsă). Sunt, desigur, şi destui entuziaşti, seduşi de ceea 
ce percep a fi noua condiţie eroică a existenţei, sunt desigur şi cei 
legaţi prin tot felul de interese şi avantaje de regimul totalitar. 
Majoritatea formează însă o masă influenţabilă şi manevrabilă. De la 
bun început, există o teamă generalizată: individul se simte lipsit de 
apărare, prins într-un angrenaj implacabil, care-l poate zdrobi în orice 
moment. Decisivă, peste toate, e răsturnarea derutantă a reperelor. 
Lumea totalitarismelor se înfăţişează ca o lume nouă, clădită pe criterii 
sociale şi morale cu totul altele, opuse celor din lumea "anterioară". 
Lasă impresia de a se instala definitiv în istorie, pe ruinele "lumii 
vechi". Aşa se prezintă "Reichul de 1000 de ani", aşa se prezintă 
comunismul, proclamat ca încununare a întregii evoluţii umane. 
Judecata individuală cedează în faţa a ceea ce pare a fi verdictul istoriei 
(adesea, într-un schizofrenie amestec contradictoriu, definit de Orwell 
sub sintagma de "dublă gândire"). Istoria are întotdeauna dreptate. 
Puţini îşi păstrează deplina independenţă de spirit, încă şi mai puţini au 
îndrăzneala sau inconştienţa de a se opune efectiv. Activiştii regimului, 
instrumentele sale directe, sunt o minoritate. Dar şi majoritatea îl 
susţine în fapt, prin docilitatea cu care se supune comenzilor. O 
„responsabilitate colectivă" există, aşadar, dar nu ca urmare a unei 
opţiuni libere şi voluntare şi, în acest caz, a unei vinovăţii pe măsură, ci 
în sensul unei alinieri pasive, în lipsa, reală sau aparentă, a oricărei 
alternative. Nu germanii sunt problema. Problema e mecanismul însuşi 



al totalitarismului - în Germania, ca şi pretutindeni unde asemenea 
regimuri au existat -, pe fondul fragilităţii convingerilor şi 
comportamentelor umane. 

Loviturile de forţă ale lui Hitler de până la război reprezintă doar o 
primă etapă a planului său de expansiune şi dominaţie. Dacă le 
detaşăm însă de tot ce a urmat, apar drept rezolvări, desigur brutale 
(dar se putea altfel?), ale imensei frustrări germane, rezultată din 
deciziile impuse la Versailles. Intrarea armatei germane în Renania, în 
martie 1936 - pe propriul teritoriu - confirma în fond un drept al oricărui 
stat suveran, care Germaniei îi fusese ştirbit. /\nsc/i/uss-ul - în martie 
1938 - înfăptuia în sfâşit unirea Austriei cu Germania, un mai vechi 
deziderat al germanilor, ca şi al austriecilor (ei înşişi germani!); ar fi 
fost, desigur, preferabil să se facă în condiţii democratice, şi nu ca încă 
un pas spre război întreprins de un regim totalitar. Dictatul de la 
Munchen, din octombrie 1938, a fost o încălcare flagrantă a 
suveranităţii Cehoslovaciei, însă nu trebuie uitat că Cehoslovacia însăşi 
fusese o "invenţie" a sistemului de la Versailles. Potrivit principiilor 
wilsoniene, aplicate celorlalte naţiuni, regiunea sudetă s-ar fi cuvenit să 
fie considerată germană, şi nu cehoslovacă. Totul arată urât fiindcă e 
vorba de Hitler, de metodele şi de obiectivele sale, dar faptul că 
Germania îşi avea dreptatea ei în aceste dispute teritoriale n-ar trebui 
ignorat sau negat (fără ca o asemenea afirmaţie să însemne - mai e 
cazul să o spunem? - readucerea în actualitate a unor dosare definitiv 
închise). Dacă Versailles-ul ar fi fost întocmit altfel, nu s-ar fi ajuns aici, 
nici la Hitler, nici la al Doilea Război Mondial. Timiditatea Franţei şi a 
Marii Britanii, care au cedat cu uşurinţă la Munchen, se explică prin 
dorinţa de pace a guvernelor şi opiniei publice din ţările respective, 
ceea ce le-a pus în netă poziţie de inferioritate în faţa unui dictator gata 
oricând să joace totul pe o carte. Dar explicaţia stă, parţial, şi în lipsa 
de convingere a celor două puteri occidentale cu privire la validitatea 
Cehoslovaciei, şi în recunoaşterea tacită a faptului că exista totuşi o 
parte de dreptate şi în revendicările germane. în discuţie e problema 
de principiu, şi nu strategia lui Hitler, căruia nici prin gând nu-i trecea 
să se limiteze la frontierele etnice: numai la câteva luni după Munchen, 
întreaga Cehie a fost anexată, cu statutul de "protectorat". 

în urma acestoranexiuni, Reichul ajunsese la o întindere de 637.000 
km2 şi la o populaţie de aproape 87 milioane de locuitori, cu mult peste 
dimensiunile dinainte de 1918; populaţia era aproape la fel de mare cât 
a Marii Britanii (47 de milioane) şi Franţei (42 de milioane) la un loc. 
Dacă Hitler s-ar fi oprit aici, Germania ar fi rămas, de departe, cea mai 
mare putere europeană. Desigur, din proiectul pur "german" mai 
rămânea de recuperat Danzigul; a fost de altfel picătura care a revărsat 
paharul: Marea Britanie şi Franţa n-au mai acceptat această nouă 
pretenţie, care viza de fapt întreaga Polonie (destinată a fi împărţită 



între Germania şi Uniunea Sovietică) şi aşa s-a ajuns la al Doilea Război 
Mondial. Hitler n-avea nici cea mai mică intenţie să se oprească: 
împlinirea unităţii naţionale germane nu însemna pentru el sfârşitul, ci 
începutul unui proiect de mult mai mare arnvergură. Marea majoritate 
a germanilor s-ar fi mulţumit cu siguranţă cu ceea ce se realizase; 
vrând-nevrând, au trebuit să-l urmeze. Nimeni nu i-a întrebat şi, chiar 
dacă i-ar fi întrebat, răspunsurile într-un regim totalitar se ştiu dinainte. 

Cu Polonia, lucrurile sunt rezolvate repede; decisiv înfrântă, în numai 
trei săptămâni, jumătatea ei occidentală (cu Varşovia) e anexată 
Reichului. în iunie 1940, Franţa e scoasă din război, o parte ocupată 
direct de armata germană, cealaltă parte, în sud, sub autoritatea 
guvernului de la Vichy, dependent la rându-i de puterea învingătoare. 
Armatele germane mai invadaseră între timp Danemarca şi Norvegia, 
Olanda, Belgia şi Luxemburgul. Proiectul unei invazii în Marea Britanie 
avea însă să eşueze, "bătălia Angliei" soldându-se cu pierderi 
dureroase pentru aviaţia germană; condiţia lor insulară îi salva încă 
odată pe britanici. întrebarea revine: ce s-ar fi întâmplat dacă Hitler se 
oprea aici? Răspunsul este că avea şanse mari să câştige războiul, sau 
cel puţin să nu-l piardă. Spre răsărit, Uniunea Sovietică ar fi stat 
liniştită, satisfăcută de ceea ce îi oferise pactul Ribbentrop-Molotov din 
august 1939: Polonia orientală, ţările baltice, Basarabia şi Bucovina de 
Nord răpite României... Anglia cu greu ar fi putut fi scoasă din luptă, 
doar că nici Anglia nu avea cum să scoată din luptă Germania. Nici 
intrarea în război a Statelor Unite n-ar fi avut un efect decisiv. Cu 
forţele germane concentrate în întregime pe frontul de vest, o invazie 
anglo-americană devenea cu totul problematică. 

Logica aceasta nu era şi a lui Hitler. Războiul lui trebuia să fie, cu 
orice preţ, războiul, războiul total, războiul de nimicire, împotriva 
Uniunii Sovietice (aliatul provizoriu din 1939). Hitler sperase de altfel că 
francezii şi britanicii vor ceda în chestiunea Poloniei, aşa cum cedaseră 
mai înainte în momentul Ansch/uss-ul ui şi apoi al dezmembrării 
Cehoslovaciei. El nu a vrut război cu Franţa şi cu Anglia, cu atât mai 
puţin cu Statele Unite. Cu Franţa, e drept, trebuiau reglate socotelile, 
Alsacia-Lorena, şi mai cu seamă neuitata umilinţă de la Versailles, care 
i se datora în cea mai mare măsură. Pentru Hitler, aceasta rămânea 
totuşi o chestiune secundară. Cu Anglia, ţară şi ea de „rasă" 
germanică, ar fi dorit mai curând o alianţă, o înţelegere vizând 
împărţirea lumii: Angliei, mările, Germaniei, continentul. 

încă din Mein Kampf, Hitler îşi exprimase convingerea, la care n-a 
renunţat nici un moment, potrivit căreia Germania nu mai trebuia să-şi 
conceapă expansiunea spre vest şi spre sud, ci spre răsărit. S-a trezit 
fără să vrea cu un război în vest, pentru un prim pas tăcut spre răsărit, 
prin desfiinţarea Poloniei. Ideea lui era că Germania, aşa cum se 
înfăţişa ea, nu putea fi socotită cu adevărat o mare putere. Nu fusese o 



mare putere nici la 1914 (de aceea, înfrângerea), nu devenise o putere 
suficient de mare nici măcar prin anexiunile succesive din 1938-1939. 
Ţări mari, şi doar cu acelea se putea face comparaţia, erau Imperiul 
Britanic, în felul său, deşi mult prea fragmentat, şi mai ales întinsele 
puteri continentale: Statele Unite, Rusia şi China. Dintre toate, Statele 
Unite erau modelul de urmat. Interesant de constatat cât de sensibilă a 
fost Germania la diverse modele imitate succesiv. Mai întâi, s-a 
mulţumit să ia locul Franţei, ca putere continentală. Apoi a râvnit la 
poziţia Angliei, de putere maritimă şi colonială. Odată cu Hitler, Statele 
Unite trec în prim-plan: o parte întreagă de continent, populată de 
colonişti de rasă "nordică", în detrimentul indienilor autohtoni, expulzaţi 
de pe pământurile lor sau, pur şi simplu, exterminaţi. 41 

Hitler se pasionase în adolescenţă de romanele de aventuri ale lui 
Karl May cu subiecte din vestul sălbatic şi din războaiele cu indienii, 
acestea aflându-se în bună parte la originea interesului său pentru 
spaţiul american. 42 Frustrarea pricinuită de înfrângerea din 1918 şi-a 
găsit la el o soluţie tocmai prin raportarea la imaginarul său american. 
Pentru cei mai mulţi germani ar fi fost de ajuns ca ţara lor să-şi 
recapete poziţia din 1914. Pentru Hitler, dimpotrivă, frontierele din 
1914 nu însemnau o rezolvare, nici măcar extinse prin includerea 
teritoriilor germane limitrofe. S-ar fi ajuns din nou la situaţia care se 
soldase cu înftângerea Germaniei, nimic mai mult. Singura soluţie era 
ca Germania să devină o Americă a Europei, un stat care să 
stăpânească cea mai mare parte a continentului, şi nu prin simpla 
confederare a unor popoare puse sub dominaţia ei (aşa cum se 
prezentau scopurile germane în Primul Război Mondial), ci prin 
popularea cu element germanie a unor teritorii care urmau să fie 
"curăţate" de prezenţa celorlalţi. Un asemeneaproiect nu putea să 
poarte decât un nume: Rusia. 43 Aici, şi doar aici, se aflau acele întinderi 
nesfârşite de care avea nevoie Reichul pentru a deveni o ţară cu 
adevărat mare, ca şi o populaţie de caii tate socotită inferioară, menită 
a fi alungată, adusă în stare de sclavie sau exterminată. După logica 
strictă a războiului, Hitler a greşit, declanşând în iunie 1941 războiul 
împotriva Uniunii Sovietice, atunci când continua încă războiul cu 
Marea Britanie şi când se întrevedea deja intrarea în conflict a Statelor 
Unite. Nu a greşit însă cu nimic potrivit propriei sale logici. Misiunea lui 
istorică era să întindă stăpânirea germană peste stepele ruseşti. 
Considera nu mai puţin că o victorie asupra Rusiei, pe care o credea 
rapidă, punându-i la dispoziţie imensele resurse ale acestei ţări, îi va 
consolida şansele şi în înfruntarea ulterioară cu anglo-americanii. Ruşii 
însă au rezistat, aşa încât Germania a ajuns, ca şi în Primul Război 
Mondial, să lupte pe două fronturi, sau chiar pe trei, socotind la un 
moment dat şi frontul din Italia. Un asemenea război nu putea fi decât 
pierdut. 



Desigur, Hitler n-a inventat din toate piesele expansiunea spre 
Răsărit. Drang nach Osten a fost o constantă a istoriei germane: partea 
răsăriteană a Reichului se întindea pe teritorii cândva slave, iar insulele 
germane răspândite până la Volga păreau a indica drumul unui viitor 
marş glorios. în preajma Primului Război Mondial, persoane sau 
organizaţii mai înfierbântate, precum "Liga pangermană", au imaginat 
şi vagi proiecte de anexări şi colonizări spre Baltica şi Polonia (deşi, în 
fapt, germanii nu reuşiseră până la capăt nici colonizarea internă, în 
zonele estice ale Reichului, unde se menţinea încă o majoritate 
poloneză). Chestiunea a devenit de actualitate în anii războiului, pe 
măsura înaintării trupelor germane pe ţărmurile Balticei, în Bielorusia şi 
Polonia şi, încă şi mai mult, în urma păcii de la Brest-Litovsk. în viziunea 
lui Ludendortf, Crimeea ar fi fost locul ideal pentru o colonizare 
germană. Responsabilii politici s-au arătat însă reticenţi, din grija de a 
nu stârni susceptibilităţile popoarelor care tocmai se desprinseseră de 
fostul imperiu al ţarilor: cum să atragi Ucraina plănuind colonizarea 
Crimeii? Imposibil de spus cât de departe ar fi mers expansiunea est- 
europeană a Germaniei în cazul victoriei definitive. în anii Republicii de 
la Weimar, doi autori cu deosebire au contribuit la dezbaterea în jurul 
"spaţiului vital" (Lebensraum): "geopoliticianul" Karl Haushofer, 
profesor la Universitatea din Munchen, ale cărui argumente, prin 
admiratorul său Hess, au putut ajunge la Hitler, şi Hans Grimm, autorul 
romanului cu titlu explicit Volk ohne Raum ("Un popor fără spaţiu"), 
publicat în 1926 şi devenit un bestseller. însă, în ce priveşte stricta 
expansiune teritorială, Haushofer nu mergea mai departe de unificarea 
tuturor teritoriilor germane şi restaurarea imperiului colonial, iar Grimm 
era preocupat strict de colonii. 44 Cum se vede, chiar dacă a preluat 
tendinţe existente, Hitler a mers incomparabil mai departe: de la o 
Europă de Est, zonă de influenţă şi hinterland economic al Germaniei, 
la o Europă de Est anexată şi colonizată. 

Să mai spunem că istoria i-a atras încă o dată pe germani într-o 
cursă. Când a început războiul, supuşii Fuhrerului nu s-au arătat prea 
optimişti şi până şi generalii aveau îndoieli. înfrângerea, cu o uşurinţă 
neînchipuită, a armatei franceze, considerată cea mai bună din lume, a 
creat, deodată, un sentiment de invincibilitate şi l-a propulsat pe Hitler, 
în propriii săi ochi, ca şi ai altora, în postura de geniu militar fără egal. 
Cu puţin înainte, imensa Rusie fusese la un pas de înfrângere în 
războiul cu mica Finlandă: un examen penibil pentru Armata Roşie! 
Dacă Franţa ar fi rezistat mai bine, iar Rusia i-ar fi înfrânt fără efort pe 
finlandezi, poate că şi Hitler s-ar fi gândit mai temeinic la paşii 
următori. Dar aşa, cum să se îndoiască de succesul campaniei din 
Răsărit? 

în lunile care au urmat invadării Rusiei (vara şi toamna anului 1941), 
Hitler se delecta evocând, în faţa invitaţiilor săi, grandioasele proiecte 



răsăritene. O reţea de oraşe şi de sate germane, precum şi de căi 
rapide de comunicaţie, avea să acopere fostul spaţiu sovietic. Slavii 
urmau să rămână în afara civilizaţiei într-un fel de rezervaţii, s-ar spune 
şi, zbătându-se în lipsuri, să piară_ treptat de boli şi de mizerie (iarăşi, 
analogia cu indienii americani). în douăzeci de ani, coloniştii vor fi 
douăzeci de milioane. Peste un secol, populaţia slavă va fi fost complet 
înlocuită prin germani. S-a adoptat oficial în iulie 1942 un "Plan general 
pentru Răsărit". Se prevedea evacuarea (spre est), a peste 30 de 
milioane de oameni: 80-85% din populaţia poloneză, 64% din populaţia 
ucraineană şi 75% din populaţia bielorusă. Le-ar fi luat locul 10 
milioane de germani. 45 Şi era numai începutul! 

E straniu cum Hitler nu şi-a dat seama de diferenţa enormă de nivel 
istoric, demografic, social, tehnologic, între triburile răzleţe ale 
indienilor americani şi masivul imperiu al Rusiei, l-a subapreciat în 
asemenea măsură pe ruşi, încât, împotriva oricărei raţiuni militare, a 
lansat ofensiva în 1941 nu într-o singură direcţie decisivă, ci în trei 
direcţii: spre Leningrad, Moscova şi Kiev, iar în anul următor şi-a divizat 
din nou forţele între Stalingrad şi Caucaz. Un sprijin preţios pentru 
germani ar fi fost atragerea popoarelor dominate de ruşi, în primul rând 
a celui mai mare dintre ele, ucrainenii. S-a schiţat o asemenea 
strategie, dar nu a mers preadeparte: nu ucrainenilor avea Hitler 
intenţia să le ofere teritoriile cucerite! 



"Soluţia finală" 



Grozăvia tratamentului aplicat evreilor constituie în prezent capitolul 
cel mai des invocat din istoria celui de-al Treilea Reich. Pare aproape 
de necrezut până unde s-a putut ajunge, însă, în fond, totul este 
explicabil, nu în logica normală, desigur, ci potrivit logicii perverse a 
nazismului (şi a lui Hitler în particular). Problema evreiască se 
integrează, de fapt, pentru nazişti, într-o filozofie mai cuprinzătoare a 
raselor. Pe urmele lui Gobineau şi Chamberlain, Hitler consideră că 
singurii creatori autentici de civilizaţie, pretutindeni în lume, sunt 
arienii. Evreii sunt întru totul opusul lor: lipsiţi de spirit creator, egoişti, 
parazitari şi subversivi. Sângele arian a rămas predominant doar la 
popoarele germanice. în alte părţi, amestecul rasial a dizolvat 
minoritatea creatoare ariană. Nimic mai destructiv decât metisajul. 
Rusia a apărut şi s-a consolidat timp de secole, prin virtuţiile 
elementului germanic, care a catalizat o masă slavă de calitate 
inferioară; nucleul acesta conducător a dispărut, şi i-a luat locul, în 
Rusia bolşevică, elementul evreiesc dizolvant. în felul acesta, Rusia se 
apropie de pieire. Un fenomen de metisaj se petrece şi în Franţa, prin 
aportul de "sânge" negru din colonii; se întrevede un imens teritoriu, de 
la Rin până în Congo, populat de o rasă mulatră: teribilă degradare! 
Pentru Germania, nu există altă şansă decât cultivarea purităţii rasiale. 
O strategie cu multiple faţete. Trebuiau eliminaţi cei cu tare biologice: 
handicapaţi, homosexuali... Trebuiau eliminaţi ţiganii. Dar, mai cu 
seamă, evreii. Din motivele mitologice pomenite, ca şi din motivul mai 
concret care infirma în fapt presupusul parazitism şi lipsa de 
creativitate al prezenţei lor, cu o pondere semnificativă, în sectoare- 
cheie ale societăţii şi culturii germane. Ascensiunea evreilor chiar în 
inima cetăţii - dovadă că până la 1933 Germania n-a fost chiar atât de 
antisemită desemna în ei "ţapul ispăşitor" ideal pentru toate eşecurile 
înregistrate de la sfârşitul Primului Război Mondial şi până la venirea lui 
Hitler la putere. Tot ce s-a întâmplat cu evreii a fost pus la cale de un 
grup restrâns de persoane, executat de asemenea de o minoritate şi, 
din păcate, acceptat tacit de o majoritate de germani, care n-au ştiut 
sau n-au ştiut decât parţial, şi asta fiindcă n-au vrut să ştie, deoarece 
aşa i-a condiţionat psihologia totalitarismului. Acelaşi gen de atitudine 
întâlnită şi în ţările comuniste în raport cu crimele comunismului. 

Trebuie admis că, într-o primă etapă, nazismul lui Hitler a fost mai 
puţin exterminator decât comunismul lui Lenin şi Stalin. Acesta din 
urmă are o prioritate incontestabilă la capitolul crimelor în masă, chiar 
dacă nu e convingătoare teza potrivit căreia nazismul s-ar fi inspirat din 
exemplul său 46 ; nazismul a fost mânat de propria concepţie şi de 
propriul impuls, într-o societate totuşi de tip occidental, unde, de bine 



de rău, se mai păstra ceva dintr-o tradiţie de legalitate, care n-a existat 
nicicând în Rusia. Fapt este că, până la război, tactica nazismului a fost 
aceea de a le face evreilor viaţa de nesuportat, pentru a-i determina să 
părăsească ţara. Au fost scoşi din universităţi, din şcoli, din funcţiile 
publice şi, treptat, din mai toate sectoarele de activitate, li s-a retras, 
prin legile de la Nurnberg, cetăţenia germană (1935); n-au lipsit nici 
episoadele violente, culminând, în "noaptea de cristal" (9-10 noiembrie 
1938), cu incendieri de sinagogi, distrugeri de magazine şi evrei 
asasinaţi sau maltrataţi. Până la 1 septembrie 1939, cam 400.000 de 
evrei au părăsit Germania, ceeace însemna majoritatea populaţiei 
evreieşti. 

Odată cu invadarea Poloniei şi anexarea jumătăţii ei occidentale, în 
septembrie 1939, aproape două milioane de evrei polonezi intră între 
frontierele Marelui Reich. Era deja o problemă mult mai greu de 
rezolvat decât fusese împingerea spre emigrare a evreilor germani. S- 
au imaginat scenarii iluzorii, precum deplasarea lor spre est (dar 
trebuia mai întâi cucerită Rusia!) sau, şi mai departe, în Madagascar, 
parte a imperiului colonial al Franţei înfrânte. în aşteptarea unei soluţii, 
au fost înghesuiţi în ghetouri, în condiţii incredibile de mizerie, unde 
mulţi şi-au găsit sfârşitul. 

Etapa ultimă se profilează în strâns raport cu războiul împotriva 
Uniunii Sovietice, început în iunie 1941. "ludeo-bolşevicii" erau primii 
care trebuiau eliminaţi din teritoriul ocupat; masacrele s-au ţinut lanţ. 
Spre sfârşitul anului 1941, înfrângerea în faţa Moscovei a minat iluzia 
6//tz/crieg-ului; victoria se îndepărta, războiul avea să se prelungească 
şi nu mai era de ignorat nici varianta unui sfârşit defavorabil pentru 
Germania. în aceste condiţii, ale unui război generalizat şi de durată, 
evreii nu mai aveau cum şi unde să fie evacuaţi. în urma ocupării 
Poloniei răsăritene şi a Ucrainei şi Rusiei occidentale, numărul lor, în 
teritoriul controlat de germani, se ridicase la vreo 5 milioane. Proiectul 
nazist de a scăpa de evrei se asocia acum cu proiectul mai larg de 
"purificare etnică" a unui spaţiu întins spre Răsărit; după evrei, urmau 
slavii, polonezii sau ruşii (supuşi deja şi ei unui început de genocid). Se 
adăugau, din punct de vedere nazist, şi alte motive. Hitlerîi avertizase 
pe evrei că vor plăti dacă America va intra în război; înţelegea acum să 
se ţină de cuvânt. Războiul prelungindu-se, tot mai mulţi germani 
piereau pe front. Şi mureau şi tot mai mulţi civili, în oraşele germane, în 
urma bombardamentelor anglo-americane. Pentru regimul nazist ar fi 
fost de neconceput ca germanii să dea un tribut mai mare de sânge 
decât evreii. Iar ipoteza unei eventuale înfrângeri nu tăcea decât să 
accentueze urgenţa eliminării lor: cel puţin asta trebuia să rămână din 
opera lui Hitler, nu li se putea permite să supravieţuiască Reichului. 
Suficiente argumente pentru a motiva trecerea - decisă spre sfârşitul 
anului 1941 şi la începutul anului 1942 - la noua fază a unei exterminări 



sistematice. 47 

Cele două proiecte exterminatoare, nazist şi comunist, au 
determinări similare, în ciuda diferenţelor. Comuniştii îşi propun să 
elimine duşmanul de clasă, iar naziştii, duşmanul de rasă. Crimele 
naziste sunt practicate metodic, într-o organizare de tip industrial, ceea 
ce le dă un aer şi mai sinistru, deşi, în ce priveşte numărul total al 
victimelor, comunismul stă de departe pe primul loc (beneficiind, e 
drept, de mai mult timp şi de mai mult spaţiu decât experimentul 
nazist). Ceea ce apropie ambele sisteme este imaginarul ieşirii din 
istorie şi al inaugurării unei ere postistorice de armonie şi perfecţiune, 
în sens universalist la comunişti, în sens rasial şi etnic la nazişti. 
Construcţii de tip milenarist, variante secularizate ale mai vechilor 
scenarii milenariste de factură religioasă, vizând schimbarea din temelii 
a lumii; deloc întâmplător, lucrurile au luat o asemenea întorsătură în 
Rusia şi în Germania, două societăţi, altminteri foarte diferite, dar unde, 
în egală măsură, clocoteau contradicţiile şi resentimentele. 
Perfecţiunea de mâine trece prin violenţa de azi. Corpul social (sau 
rasial) trebuie purificat. Printre călăi, se întâlnesc şi monştri sadici, 
cărora chiar le place să tortureze şi să ucidă. Cei mai mulţi sunt însă 
banali funcţionari ai noii ordini (cazul tipic al lui Eichmann). Nu ucid din 
plăcere, ci din datorie. Au o misiune istorică de îndeplinit. Pagina 
trebuie întoarsă cât mai repede, pentru a se instaura definitiva 
armonie. 



Germania, printre victime? 



Nenorocirea abătută de nazişti asupra lumii a trecut într-un plan 
secundar, abia perceptibil, suferinţele pe care, nu în mică măsură, le-au 
îndurat germanii înşişi. După cum vinovăţia germană a acoperit 
aproape în întregime partea de vinovăţie a celorlalţi. "Reechilibrarea" 
se petrece încet, cu prudenţă şi cu destulă ipocrizie. Printre altele, se 
exprimă temerea că punerea în evidenţă a crimelor săvârşite de alţii 
sau compasiunea arătată pentru victimele din partea germană ar avea 
ca obiectiv sau ca rezultat relativizarea crimelor nazismului, aşezarea 
lor pe acelaşi plan cu numeroasele fărădelegi comise de-a lungul 
istoriei. Istoricul nu mai poate accepta să fie prizonierul unei asemenea 
dialectici. A venit timpul în Europa de astăzi ca responsabilităţile 
istorice să fie cântărite cu mai mult echilibru şi cu mai multă detaşare. 

Ar fi indecent să se conteste legitimitatea sentinţei de la Numberg. 48 
Oamenii aceia, care au însângerat Europa şi au trimis la moarte, cu 
sânge rece, milioane de semeni ai lor, meritau să plătească, şi doar o 
singură dată, cu propria viaţă. Dacă sentinţa este justificată, aceasta 
nu înseamnă că totul a fost în regulă cu tribunalul de la Numberg. 
Soluţia cea mai puţin contestabilă s-ar fi înfăţişat sub forma unui 
tribunal cu adevărat internaţional; or, a fost un tribunal al puterilor 
învingătoare şi, mai precis, al marilor puteri din tabăra victorioasă 
(Statele Unite, Uniunea Sovietică, Marea Britanie şi Franţa). Desigur, 
ţări neutre rămăseseră puţine, dar, într-o formulă mai echitabilă, s-ar fi 
cuvenit să se apeleze şi la judecători neutri şi chiar la judecători 
germani. încă o dată, rezultatul nu e de contestat, dar metoda poate să 
fie. Ca şi faptul că tribunalul şi-a întocmit singur propriile normejuridice, 
în timp ce o regulă bine cunoscută de drept stipulează că nimeni nu 
poate fi judecat decât pe baza unor legi deja în vigoare în momentul 
comiterii faptelor. Din cele patru capete de acuzare: conspiraţie, 
agresiune împotriva păcii, crime de război, crime împotriva umanităţii, 
primele două nu se înfăţişau prea convingător; după unii autori, 
absenţa lor ar fi fost în avantajul acuzării, prin concentrarea asupra 
punctelor 3 şi 4, greu de contestat ("conspiraţia" era un concept 
familiar doar juriştilor anglo-saxoni şi destul de neclar pentru ceilalţi, iar 
"agresiunea împotriva păcii" simplifica prea mult, în defavoarea 
Germaniei, problematica istorică a originilor celui de-al Doilea Război 
Mondial; era o problemă cu care să-şi bată capul istoricii şi mai puţin 
potrivită pentru dezbaterile unui tribunal). 49 Prezenţa sovieticilor în 
tribunalul de la Numberg a fost în acelaşi timp justificată şi sfidătoare; 
şi-ar fi găsit locul la fel de bine printre acuzaţi ca printre acuzatori. Pe 
de o parte, dăduseră cele mai mari jertfe, şi militare, şi civile, în 
războiul antihitlerist, pe de altă parte, reprezentau un regim nu mai 



puţin criminal decât cel nazist; ca să numai vorbim de faptul că războiul 
s-a declanşat în 1939 ca urmare a încheierii unei alianţe de facto între 
Hitler şi Stalin. Au avut, printre altele, neruşinarea să pună în seama 
germanilor masacrul de la Katyn, al mai multor mii de ofiţeri polonezi, 
despre care se ştie şi se ştia şi atunci că a fost ordonat de Stalin. 
Sovieticii au cerut de asemenea pentru toţi cei judecaţi pedeapsa cu 
moartea (soluţie care le intrase în reflex!) şi au fost foarte nemulţumiţi 
când unii dintre acuzaţi, prin decizia majoritară a celorlalţi judecători, 
au fost condamnaţi numai la închisoare, iar unii chiar achitaţi (cei mai 
clemenţi s-au dovedit judecătorii francezi, deşi, dintre ţările 
occidentale, Franţa suferise cel mai mult de pe urma nazismului). 
Crimele de război ale aliaţilor nu le-a judecat, fireşte, nimeni. Ruşii 
comiseseră nenumărate acte de barbarie în teritoriile pe care le 
ocupaseră, în Germania cu deosebire. Dar şi anglo-americanii aveau o 
pată pe conştiinţă: bombardamentele aeriene, îndreptate în mare parte 
împotriva populaţiei civile. Germanii dăduseră tonul la Varşovia, la 
Rotterdam, la Londra şi Coventry. Englezii şi americanii amplificaseră 
însă cu mult această strategie de frângere a moralului prin terorizarea 
populaţiei civile. în consecinţă, la Numberg nici n-a fost vorba de aşa 
ceva: e singurul gen de crimă, pe care şi germanii îl comiseseră, dar 
pentru care n-au fost acuzaţi! 

Neincriminate juridic, bombardamentele anglo-americane ar trebui 
supuse unei drastice judecăţi morale şi istorice. La Dresda, în zilele de 
13-14 februarie 1945, au pierit sub bombe vreo 40.000 de oameni. 
Comparaţia, care s-a putut sugera, cu Auschwitzul este nepotrivită. 
Auschwitzul a fost, incontestabil, o crimă de mult mai mari proporţii şi 
cu siguranţă mai sordidă, atât prin mijloacele folosite, cât şi prin ţelul 
urmărit al anihilării unei întregi comunităţi. Dar, dacă Auschwitzul a fost 
o crimă mai mare, nu înseamnă că Dresda nu a fost o crimă. Puţine 
oraşe germane au scăpat de acest calvar. Vizate au fost, fireşte, 
obiective militare sau industriale, dar, într-o măsură considerabilă, 
populaţia civilă (este ceea ce s-a petrecut, la scară mai mică, şi în 
România, îndeosebi bombardamentul de la 4 aprilie 1944 asupra 
Bucureştiului, soldat cu 3.000 de morţi). Numărul victimelor civile 
(majoritatea femei şi copii), în Germania, este apreciat, cu destulă 
aproximaţie, la a fi în jur de 500.000 de persoane. Istoricul Jorg 
Friedrich a stârnit senzaţie publicând în 2002 o carte minuţios 
documentată despre "incendiul" care a mistuit oraşe şi oameni. 50 
Spunea ceea ce se ştia prea bine, dar timp de decenii nu se pomenise 
decât într-un registru discret, din grija desigur de a nu se "relativiza" 
crimele naziste prin aducerea în discuţie a unor crime "concurente". 

Pentru regimul sovietic, evident, oamenii nu contau, nu numai 
germanii, dar nici ruşii. Stalin a forţat cucerirea Berlinului, cu preţul mai 
multor pierderi sovietice decât au fost pierderile germane (raportul 



pierderilor umane a fost în tot cursul războiului mult în defavoarea 
sovieticilor). în asemenea condiţii, ce respect li se putea acorda 
germanilor din teritoriile intrate sub controlul Armatei Roşii? S-a 
manifestat din plin şi dorinţa de răzbunare, dorinţa de a da duşmanilor 
o lecţie pe care să n-o uite generaţii de-a rândul. Era şi uluiala unei 
societăţi puţin evoluate (cel puţin la nivelul ei de jos), intrată brusc în 
contact cu o ţară mult mai avansată în civilizaţie. A devenit proverbială 
atracţia irezistibilă a ruşilor pentru ceasurile de mână, primele obiecte 
pe care le confiscau. Tot ce putea fi luat a fost luat. Mulţi civili au fost 
ucişi fără vreun motiv, în afara jafului sau a răzbunării. Iar femeile 
violate într-o proporţie nemaiîntâlnită: violuri în genere colective, 
săvârşite sub supravegherea atentă a ofiţerilor şi încheiate uneori cu 
uciderea victimei. S-a avansat cifra de 1.400.000 de femei violate, 
majoritatea în repetate rânduri. Dincolo de simpla satisfacere a 
instinctelor, era un ritual menit să desăvârşească umilinţa învinşilor. Un 
mare număr de germani, militarii căzuţi prizonieri, fireşte, dar şi civili, 
au ajuns în lagărele sovietice, unde o bună parte şi-au sfârşit zilele, 
abia după un deceniu, în 1955, fiind eliberaţi supravieţuitorii. Alţii, şi nu 
numai nazişti au fost internaţi chiar în zona sovietică de ocupaţie, 
inclusiv în fostul lagăr nazist de la Buchenwald; şi dintre aceştia au 
pierit zeci de mii. Germanii nu se purtaseră mai bine în Uniunea 
Sovietică, probabil chiar mai rău. Dar erau acum supuşi oprobriului 
lumii şi unii dintre ei aveau să cunoască ştreangul, pe când un imn de 
slavă se înălţa către "glorioasa armată sovietică eliberatoare". 

Partea estică a Germaniei - Pomerania, Prusia Orientală, Silezia - a 
fost retezată şi incorporată în Polonia, un mic teritoriu revenind şi 
Uniunii Sovietice, cu oraşul Konigsberg (patria lui Kant), devenit 
Kaliningrad (după numele mai puţin onorabil al unui lider bolşevic, unul 
dintre puţinii cruţaţi de Stalin). Din aceste locuri, ca şi din fâşia sudetă 
a Cehoslovaciei, au fost expulzaţi toţi etnicii germani. Era totuşi 
pământul lor, de mai multe secole. Argumentul că mai înainte de 
germani locuitorii fuseseră slavi este absurd şi lipsit de onestitate: ar 
însemna să se refacă întreaga hartă a continentului, luând eventual ca 
reper anul 1000 (sau, în varianta mussoliniană, epoca Imperiului 
roman!). în total au fost evacuaţi - socotindu-i şi pe cei care fugiseră 
deja de teama Armatei Roşii - vreo 11 milioane de germani. Iniţiativa a 
aparţinut sovieticilor, dar nici aliaţii occidentali nu s-au împotrivit. E cea 
mai amplă purificare etnică pe care a cunoscut-o Europa. Iarăşi se 
poate spune şi cu deplin temei că germanii ar fi procedat şi mai rău. 
Dar asta nu face ca lucrurile să arate mai echitabil. Subiectul continuă 
să fie abordat cu destulă discreţie. în atât de detaliata sa istorie a celui 
de-al Treilea Reich, Richard J. Evans îi acordă abia câteva rânduri, fără 
să rişte vreun comentariu. Evident, subiectul e delicat, în măsura în 
care regiunile respective aparţin acum Poloniei, Cehiei şi chiar Rusiei, 



iar componenţa lor etnică a devenit cu totul alta; Germania însăşi a 
renunţat fără echivoc la orice pretenţie de rectificare a frontierelor. 
Lucrurile, se înţelege, aşa trebuie să rămână, dar asta nu înseamnă că 
ele au fost altfel de cum au fost. 

Să mai spunem că în partea ocupată de ei din Germania, occidentalii 
s-au comportat în genere corect. Doar francezii, reprezentanţi prin de 
Gaulle, care aspira să refacă poziţia de mare putere a ţării sale, şi-au 
manifestat intenţia, încă odată, şi pentru ultima oară, de a anexa 
Renania. N-au reuşit nici de această dată; cel puţin, dacă ar fi făcut-o, 
n-ar fi procedat, precum ruşii, cehii şi polonezii, la expulzarea 
locuitorilor; s-ar fi străduit să-i convingă să devină francezi. 



Nu doar germanii. 



La 8 mai 1945, chiar în ziua încheierii războiului în Europa, 
izbucneşte o revoltă în Algeria; sunt victime printre colonii europeni. 
Ordonată de generalul de Gaulle, represiunea este nemiloasă: 1500 de 
morţi, după cifrele oficiale franceze; 45.000, spun oficialităţile 
algeriene; între 6000 şi 15.000, apreciază istoricii. Francezii nu-i tratau 
pe algerieni mai bine decât îi trataseră germanii pe ei. Şi n-a fost doar o 
întâmplare nefericită şi izolată. Tot atunci, tulburări petrecute în Siria 
(ţară proclamată formal independentă, dar încă sub control militar 
francez) sunt reprimate în acelaşi mod, bilanţul ridicându-se la peste 
1000 de morţi. în raporturile cu "ceilalţi", europenii continuau să-şi 
permită ceea ce devenise blamabil în interiorul Europei. 

Americanii, angajaţi peste Ocean împotriva unui regim rasist, îşi 
cultivau netulburaţi la ei acasă propriile prejudecăţi rasiale. 
Discriminarea se practica şi în armata trimisă împotriva lui Hitler, unde 
militarii de culoare se aflau strict în poziţii subalterne. Pe teritoriul 
Statelor Unite, discriminarea legală a negrilor, în jumătatea de sud a 
ţării, s-a prelungit peste două decenii. 

O distincţie au făcut autorităţile americane şi între germanii albi 
(chiar mai mult decât albi, "nordici") şi japonezii "galbeni". Când au 
intrat Statele Unite în război, americanii de originejaponeză (unii dintre 
ei perfect integraţi) au fost internaţi în lagăre, ceea ce nu li s-a 
întâmplat celor de origine germană (e drept, mult mai numeroşi). 
Războiul cu Japonia a fost mai necruţător, şi de o parte, şi de alta, 
întrucât şi japonezii erau nu mai puţin rasişti decât americanii; se 
manifesta, evident, mai multă ură pe teatrul de operaţiuni din Pacific. 
Bombardarea oraşelor japoneze a fost de o violenţă care a depăşit 
violenţa bombardamentelor din Europa. Ar fi recurs până la urmă 
americanii la arma atomică impotriva Germaniei? Nu e deloc sigur. Au 
făcut-o însă, fără o umbră de remuşcare, fiind vorba de japonezi. Am 
spus că n-ar fi decent să comparăm Auschwitz cu Dresda. Dar cu 
Hiroshima şi Nagasaki? Există, fireşte, justificări strategice şi chiar 
"umanitare": scurtarea războiului, cruţarea vieţii soldaţilor americani... 
Rămâne dreptul oricui de a pronunţa o judecată morală. Desigur, 
criminalii de război japonezi au fost judecaţi şi condamnaţi, ca şi cei 
nazişti. 

E o măsură în toate. Nu pot sta pe acelaşi plan derapajele 
colonialiste ori rasiste ale francezilor sau americanilor cu rasismul cinic, 
asumat şi dezlănţuit al naziştilor. însă toate aceste manifestări au un 
aer de familie, chiar dacă intensitatea lor nu este egală. Ele se petrec 
într-o lume în care ierarhizarea raselor sau a diverselor comunităţi pare 
un lucru de la sine înţeles, cu toate consecinţele care decurg dintr-o 



asemenea perspectivă discriminatorie. 



Tragedia Germaniei: note finale 



Ceea ce s-a petrecut în Germania a fost o tragedie în sensul propriu 
al termenului: o înlănţuire de evenimente conducând inexorabil spre un 
deznodământ nefericit. 

Nimic nu anunţa în momentul declanşării mecanismului fatal ceea ce 
avea să se întâmple. Contrar judecăţii cam prea sumare a unor istorici, 
Germania nu era "programată" pentru aşa ceva. Era poate doar mai 
fragilă decât alte ţări occidentale, în ciuda aparenţelor de forţă şi 
soliditate. Crescuse prea repede timp de o jumătate de veac şi 
creşterea aceasta rapidă generase tot felul de dezechilibre, în structuri, 
ca şi în mentalităţi. Nici o naţiune nu combina, într-un contrast de 
asemenea amplitudine, complexul masiv de superioritate cu o gamă 
tulbure de nelinişti şi de frustrări. 

Odată ce Germania a optat pentru război în 1914, totul a mers, 
aproape automat, în direcţia cea mai defavorabilă. Chiar deciziile care 
pot să pară complet neinspirate s-au înscris între 1914 şi 1918 într-o 
suită logică: era greu să se procedeze altfel. După cum era greu să nu 
se alunece de la Primul Război Mondial spre al Doilea, date fiind 
tensiunile rezultate în urma deciziilor de la Versailles şi a restructurării 
Europei. Marea criză economică a intervenit, la rându-i, cu urmări mai 
dramatice în Germania decât în alte ţări, tocmai fiindcă lovea într-o 
societate traumatizată: a fost, într-un fel, lovitura de pe urmă. O ultimă 
şansă ar mai fi existat: aceea ca Hitler să nu fie chemat la putere în 
ianuarie 1933 (deşi presiunea nazistă devenise greu de stăvilit). într- 
adevăr, dacă nu şi-ar fi atins atunci obiectivul, şansele lui scădeau 
considerabil. A fost un ultim rafinament al destinului: încă o alegere 
dezastruoasă. 

Pentru ca tragedia să fie împlinită, trebuia să existe un Hitler. Nimeni 
nu poate spune ce curs ar fi luat istoria fără el, dar e de presupus că n- 
ar fi fost acelaşi. Oricât am dori să abordăm trecutul în termeni strict 
structuraţi, dispensându-ne de eroi şi de evenimente, adevărul este că 
fără Hitler e aproape imposibil să ne imaginăm al Treilea Reich şi al 
Doilea Război Mondial. Este probabil, dintre toţi, personajul politic care 
a avut cel mai puternic impact asupra istoriei. Şi fără el ar fi existat 
mişcarea nazistă, dar este cu totul îndoielnic că naziştii ar fi ajuns la 
putere; şi aşa, cu el în frunte, au reuşit la limită. Şi chiar la putere fiind, 
ce alt lider ar fi asociat nebuneasca lui determinare pusă în slujba unei 
viziuni fără de măsură cu forţa de convingere a unei stranii carisme? 
Putem presupune că, în lipsa lui Hitler, lanţul fatal s-ar fi rupt, iar 
istoriei i s-ar fi dat şansa unui alt drum decât cel bine ştiut. 

Există, desigur, un întreg context german, unde se pot identifica o 
varietate de trăsături şi de tendinţe. Acestea îşi au partea lor în 



evoluţiile petrecute, o parte însă greu de apreciat, cu atât mai mult cu 
cât unele sunt comune întregii civilizaţii occidentale. în ce priveşte 
trăsăturile specific germane, şi acestea s-ar fi putut combina în fel şi 
chip, într-o diversitate de scenarii. Se invocă de regulă tradiţia 
aristocratică şi militară, cu valorile şi tentaţiile corespunzătoare: 
autoritarism, naţionalism, expansionism... Doar că în preajma Primului 
Război Mondial, mişcarea socialistă era nu mai puţin caracteristică 
pentru societatea germană căreia îi propunea valori complet opuse 
celor menţionate mai înainte. După cum integrarea, în ansamblu 
reuşită, a evreilor în corpul naţiunii era poate o trăsătură mai specific 
germană decât fenomenul antisemitismului. Nici un scenariu imaginabil 
la 1914, pornind de la societatea germană aşa cum se înfăţişa ea, nu 
conducea la nazism, la un război devastator şi la exterminarea 
populaţiei evreieşti. Istoricii au însă avantajul de a şti cum s-au 
petrecut lucrurile, aşa că le e la îndemână să potrivească interpretările, 
pentru a le prinde mai bine într-o logică istoriografică, nu neapărat 
aidoma cu logica efectivă a istoriei. Se pot construi multe scenarii, se 
pot propune multe explicaţii. Singura certitudine însă, în problematica 
pe care am urmărit-o, rămâne firul evenimenţial care leagă atentatul 
de la Sarajevo din 1914 de prăbuşirea Reichului în 1945. Privită în 
această perspectivă, tragedia Germaniei pare a sta mai puţin sub 
semnul unor deficienţe structurale, cât al unei perverse îmbinări de 
evenimente neaşteptate şi de decizii cu urmări nebănuite. 

Este Tragedia Germaniei o lucrare de istorie revizionistă? O 
reorientare către "germanofilie" a unui autor care este notoriu pentru 
inaderenţa la orice curent interpretativ major şi comod? 

Categoric nici una, nici alta. 

Cartea acceptă întru totul lanţul de eşecuri politice, diplomatice şi 
militare de care însăşi Germania este responsabilă, oprindu-se în cele 
din urmă asupra ororilor nazismului. 

Nu acceptă însă canonul interpretativ dominant al istoriografiei 
postbelice potrivit căruia Germania ar fi avut în mod exclusiv vocaţia 
unui stat generator de război, totalitarism şi antisemitism. în această 
privinţă este poate una dintre primele iniţiative intelectuale europene 
care aminteşte că în istoria modernă a Germaniei au existat aceleaşi 
neajunsuri care s-au văzut şi la alte naţiuni europene de seamă : 
expansionism, militarism, rasism, democraţie neconsolidată. Nu în 
deficienţele structurale ar trebui căutată o explicaţie cauzală, ci pur şi 
simplu în înlănţuirea unor evenimente imparabile şi necontrolabile care, 
de la Bismarck la Hitler, duce către un deznodământ nefericit, deci 
către o tragedie. 



